Covid19: mi haalatha dhiyaee farudhee zinmaa adhaa nukurumun baa? - AO News\nކޮވިޑް19: މިހާލަތަށް ދިޔައީ ފަރުދީ ޒިންމާ އަދާނުކުރުމުންބާ؟\n2019 ވަނަ އަހަރު ފަހު ކޮޅު ޗައިނާގެ ވުހާން ސިޓީން ފެނުނު ކޮރޯނާ ވައިރަސް މުޅި ދުނިޔެއަށް ފެތުރިގެން ދިޔައީ ހީވެސް ނުކުރާހާ ހަލުވިކަމާއެކުގައެވެ. ކުއްލިއަކަށް ދިމާވި މި ބަލި މަޑުކަމާއެކު ގިނަ ބަޔަކު ބައްޔަށް ޕޮޒިޓިވްވެ، މަރުވަމުން ދިޔައިރު މިއީ އެއްވެސް ފަރުވާއެއް ނެތް ބައްޔެކެވެ،\nއަހަރެމެންގެ މި ކުޑަކުޑަ ދިވެހިރާއްޖެއަށްވެސް، މުޅި ދުނިޔެއަށް ފެތުރިފައިވާ ބައްޔެއް އަންނާނެކަމަށާއި އެކަމާއި ބިރުން ނޫޅުމަށް ސިޔާސީ ފަރާތްތަކުން ބުނަމުން ދިޔަ ނަމަވެސް ރައްޔިތުން ތިބީ ބޮޑު ހާސްކަމެއްގެ ތެރޭގައެވެ. ރާއްޖޭގެ ބޯޑަރު ބަންދުކޮށް ރައްކާތެރިކަމުގެ ފިޔަވަޅުތައް އެޅުމަށް ރައްޔިތުން ގޮވަމުން ދިޔައިރު ރާއްޖެ ކާޑަށް ޖެހިދާނެކަމުގެ ބިރުވެސް އޭރު ވަރަށް ބޮޑެވެ. ރާއްޖެއިން މި ބައްޔަށް އެއްވެސް ބަޔަކު ޕޮޒިޓިވް ނުވަނީސް ރާއްޔިތުންގެ މަޖިލީހުންވެސް މި ކަންބޮޑުވުންތަކާއެކު ކުއްލި ޖަލްސާއެއް ބޭއްވިއެވެ.\nކޮރޯނާ ވައިރަސްއާ ގުޅިގެން ރާއްޖެ ކާޑަށް ޖެހިދާނެތީ އެކަމަށް ތައްޔާރުވުމުގެ ގޮތުން 04 މާރިޗް 2020 ވަނަ ދުވަހު ބޭއްވި ޖަލްސާގައި މަޖިލީހުގެ ރައީސް ނަޝީދު ވިދާޅުވީ ކޮވިޑް-19 ރާއްޖެ ނާންނާނެ ކަމަށް ދެއްކުމަކީ ވަރަށް އުދަނގޫ ކަމެއް ކަމަށެވެ. ރާއްޖެއަކީ ވެސް ދުނިޔޭގެ ތެރޭގައި އޮތް ގައުމެއް ކަމަށާއި ދުނިޔެއަށް ފެތުރިފައިވާ ބައްޔެއް ނަމަ އެ ބަލި ރާއްޖެއަށްވެސް އަންނާނެ ކަމަށާއި އަދި އެކަމާއި ބިރުން ކާބޯތަކެތި އެއްކުރުމަކީ ޒިންމާދާރު ކަމެއް ކަމަށް ދެކިވަޑައިނުގަންނަވާ ކަމަށް ނަޝީދު ވިދާޅުވިއެވެ. މީގެ އިތުރުން ރައީސް ނަޝީދު ވިދާޅުވީ ކޮވިޑް-19 ރާއްޖެއަށް އައި ކަމަށްވީ ނަމަވެސް އެފަދަ ރޯގާއަކަށް ރާއްޖޭގެ ސިއްހީ ނިޒާމު އޮތީ ފަރިތަވެފައި ކަމަށެވެ. ރައީސް ނަޝީދުގެ މި ވާހަކަތަކާއި ގުޅިގެން އެ މަނިކުފާނަށް ގިނަ ފާޑުކިޔުންތަކެއް އަމާޒުވެގެން ދިޔައިރު ސަރުކާރު ހިންގާ ކޯލިޝަންގެ މައި ޕާޓީ އެމްޑީޕީން މަސަައްކަތް ކުރަނީ މި ބައްޔާ ގުޅިގެން ސީރިއަސް ވާން ޖެހޭ ކަމެއް ނެތް ކަމަށް ދައްކަން ކަަމަށް ގިނަ ބަޔަކުވަނީ ތުހުމަތުކޮށްފައެވެ\nރާއްޖެއިން، 27 މާރިޗް 2020 ވަނަ ދުވަހު އެންމެ ފުރަތަމަ ދިވެއްސަކު ބައްޔަށް ޕޮޒިޓިވްވުމާއެކު ރާއްޖޭގެ ހުރިހާ ރައްޔިތުންވެސް ބައްޔަށް ސަމާލުވެ ރައްކާތެރިކަމުގެ ފިޔަވަޅުތައް އެޅިއެވެ. ރާއްޖޭގެ ގިނަ ބަޔަކު ކަމާއި ބެހޭ އިދާރާތަކުން ދެމުން ގެންދިޔަ އިރުޝާދުތަކަށް އަމަލުކުރަމުން ދިޔަ އިރު އަތޮޅުތަކުގެ ރައްޔިތުންވެސް. ސަރުކާރުން ކޮންމެ ރެއަކު ބާއްވަމުން ގެންދިޔަ ނޫސްވެރިންގެ ބައްދަލުވުންތައް ބަލުމުން ދިޔައީ މިކަމުގެ ސީރިއަސްކަން ރައްޔިތުންނަށް އިހުސާސްކުރެވޭތީތާއެވެ.\nކޮވިޑް19 އާއި ގުޅިގެން ރާއްޖޭގެ ބޯޑަރުތައް ރާއްޖޭގައި އެއް ރަށުން އަނެއް ރަށަށް ދަތުރުކުރުން މަނާކޮށް، މުޅި ރާއްޖެ ލޮކްޑައުންކުރިއެވެ މާލޭގެ ހާލަތު ގޯސްވުމާއެކު ސިއްހީ ވަސީލަތްތައް މަދު އަތޮޅުތެރެއިން ހާއްސަ ފިޔަވަޅުތަކެއް އެޅިއެވެ، މާލެއިން ގެންނަ މުދާ ޑިސް އިންފެކްޓުކުރުމާއި، ކަރަންޓީން އުސޫލުތަކަށް ފުރިހަމައަށް ތަބާވެ ބޯލެބުމާއި އެކު ތިމާގެ ފަރާތުން މުޖްތަމައުއަށް ބަލިނުފެތުރޭނެ ހުރިހާ މަގެއް ބަންދުކުރުމަށް މަސައްކަތްކުރިއެވެ. ރާއްޖޭގައި އެޅި ހަރުކަށި ގިނަ ފިޔަވަޅުތަކާއެކު އަތޮޅުތެރޭގައި ބަލިފެތުރުން ކޮންޓްރޯލް ވެގެން ދިޔައެވެ.\nއަބަދު ލޮކްޑައުންކޮށް ހަރުކަށި ފިޔަވަޅުތަކާއެކު ނޫޅެވޭނެކަމަށާއި ނިއު ނޯމަލް އަށް އެންމެން ތައްޔާރުވުމަށް ކަމާއި ބެހޭ އިދާރާތަކުން އިލްތިމާޒުކުރަން ފެށުމާއެކު ގިނަ ދިވެހިންނަށް ހީވެގެން ދިޔައީ މީ އެއްވެސް ބޮޑުކަމެއް ނޫންކަމަށެވެ، ކޮވިޑް19 އާއި ގުޅިގެން އަޅާފައިވާ ގިނަ ފިޔަވަޅުތަކަށް މަޑުމަޑުން ލުއިދޭން ފެށުމާއެކު ގިނަ ބަޔަކު ބައްޔަށް ހޭނިއްޖެއެވެ. ކުރިން ރައްކާތެރިކަމުގެ ގޮތުން އެޅި ފިޔަވަޅުތައް ދޫކޮށްލުމަށްފަހު ދިވެހިންގެ އާންމު ދިރިއުޅުމުގެ ވައްޓަފާޅީއަށް ބަދަލުވެގެން ދިޔައެވެ. އިދިކޮޅު ފަރާތްތަކުން ހުއްޓާލުމެއް ނެތި ކުރަމުން ދިޔަ މުޒާހަރާތަކާއި ހާއްސަ ހުއްދައިގެ ދަށުން ކަރަންޓީންވުމެއް ނެތި ދަތުރުކުރަމުން ދިޔަ ފަރާތްތަކުގެ ސަބަބުން ބަލީގެ ސީރިއަސްކަން ކެޑި އެކަމަށް ހޭނިއްޖެއެވެ. އެއްބަޔަކު ފަރުދީ ޒިންމާ އަދާކުރުމުގެ ބޭނުމެއް ނެތްކަމަށް ބުނެ އުސޫލުތަކާއި ހިލާފުވާން ފަށައިފިއެވެ. ދިވެހިންގެ އާންމު އުސޫލާއި އެއްގޮތަށް މަޑުމަޑުން އެކަމަށް ފަރިތަވެ ބިރު ކެޑިއްޖެއެވެ\nކޮންމެއަކަސް ކަމާއި ބެހޭ އިދާރާތަކަށް އައި ‘ޕްރެޝަރާއި’ އެކު ކޮވިޑް19 އަށް މާބޮޑު ސަމާލުކަމެއް ނުދެވި ‘ސިޔާސީ’ ނިންމުންތަކެއް ނިންމުމުގެ ނަތީޖާ މި ވަނީ ފެނިގެން ގޮސްފައެވެ. މާލޭގެ އިތުރުން އަތޮޅުތެރެއަށްވެސް ބަލީގެ ނުރައްކާ އިންތިހާއަށް ބޮޑުވެގެން ދިޔައިރު އަދިވެސް އެކަށީގެންވާ ހަރުކަށި ފިޔަވަޅުތައް އެޅުމުގެ ބަދަލުގައި ‘ފަރުދީ ޒިންމާ’ އަދާކުރުމަށް އިލްތިމާޒުކުރަމުން ދަނީއެވެ. ހަގީގަތުގައި ގިނަ ދިވެހިން ފަރުދީ ޒިންމާ އަދާކުރިއެވެ. އެހެންނަމަވެސް ކަންތައްތައް މިހާ ހިސާބަށް ދިޔައީ ކަމާއި ބެހޭ އިދާރާތަކަށްވެސް ހެދުނު ބޮޑެތި ގޯސްތަކުގެ ސަބަބުންކަން ޔަގީނެވެ، ސިޔާސީ ބޭނުމަށް ވާނެ އެއްޗެއް ވާން ދޫކޮށްލުމުގެ ނަތީޖާ ވަރަށް ހިތިކަން ޔަގީނެވެ. މިއީ އެންމެން ގުޅިގެން ފިޔަވަޅުތައް ހަރުދަނާކުރަންވީ ވަގުތެވެ.\nރާއްޖެއިން ކޮވިޑް އެންމެ ފުރަތަމަ ފެނުނު ދުވަހުވަސްވަރު އަމަލު ކުރި ގޮތަށް ރައްޔިތުންގެ އަމަލުތައް ބައްޓަންކުރަން ވެއްޖެއެވެ. އާ އަޒުމާކާއެކު މިކަމުން ސަލާމަތްވުމަށް ‘ފަރުދީ ޒިންމާ’ އަދާކުރަންވީ އެވެ.ކަމާއި ބެހޭ އިދާރާތަކުންވެސް ‘ދޯހަޅި’ ނިންމުންތައް ނިންމުމުގެ ބަދަލުގައި ‘ހަރުދަނާ، ޒިންމާދާރު’ ނިންމުންތަކެއް ނިންމަންވެއްޖެއެވެ.\nއައްޑޫން ކޮވިޑަށް ފައްސިވި ގިނަ މީހުން ބަލިން ފަސޭހަ ވެއްޖެ


Tonga ah Elon Musk internet dhenee\nއީލޮން މަސްކް: ޓޮންގާއަށް ސްޓާލިންކް އިންޓަނެޓް ފޮނުވައި ދޭން ހުށަހެޅުއްވި\nޓޮންގާއަށް ސުނާމީއެއް އަރައި އިންޓަނެޓާއި ޓެލެފޯން ޚިދުމަތް އޮތީ ކަނޑައިގެން ގޮސްފަ އެވެ.\nޚަބަރުތައް ބުނާ ގޮތުން ޓޮންގާއަށް އިންޓަނެޓް ފޯރުކޮށްދިނުމަށް ކަނޑުއަޑިން އަޅާފައި އޮތް ފައިބަރު ކޭބަލް ވެސް އޮތީ ދެތިން ތަނަކުން ބުރިވެފަ އެވެ.\nއަލިފާން ފަރުބަދައެއް ގޮވުމުގެ ސަބަބުން ހިރަފުހާއި އަޅިން ވަޅުލެވިފައި އޮތް ޓޮންގާއަށް އިންޓަނެޓް ފޯރުކޮށް ދިނުމަށްޓައި އެމެރިކާގެ މަޝްހޫ ވިޔަފާރިވެރިޔާ އީލޮން މަސްކް މިހާރު ވަނީ އިސްނަންގަވާފަ އެވެ.\nއީލޮން މަސްކް ޓްވިޓަރު މެދުވެރިކޮށް ޓޮންގާއަށް ގޮވާލައްވާފައިވާ ގޮތުގައި އޭނާގެ ސްޓާލިންކް ސެޓެލައިޓްތަކުން އެގައުމަށް އިންޓަނެޓް ދެވިދާނެ އެވެ. އަދި އެކަމަށް އެދޭނަމަ ފުއްޓަތްކެއް ޖަހާލުމުން އިންޓަނެޓް ޚިދުމަތް ދޭން ބޭނުންވާ ސާމާނާ އެކު އުޅަނދެއް ފޮނުއްވަން ޝައުގުވެރިވެ ވަޑައިގަންނަވާ މޭރުމަކުން ވަނީ ޓްވީޓްކުރައްވާފަ އެވެ.\nޚަބަރުތައް ބުނާ ގޮތުން ކަނޑު އަޑީގައި އޮތް ފައިބަރު ކޭބަލް ގުޅައިގެން އިންޓަނެޓް ޚިދުމަތް ކުރިން އޮތް ހާލަތަށް ގެނައުމަށް މަހެއްހާ ދުވަސް ނަގާނެ އެވެ. އަދި މުވާސަލާތީ ޚިދުމަތްތައް އާދައިގެ ހާލަތަކަށް ރުޖޫއަ ކުރުމަށް ވެސް ކެތްކުރަން ދަތި މިންވަރަށް ވަގުތު ނަގާނެ އެވެ.\nޓޮންގާއަށް މިވަގުތު އެންމެ އަވަހަށް އިންޓަނެޓް ދެވެން އޮތީ އީލޮން މަސްކަށެވެ. އޭނާ ވިދާޅުވި ގޮތުން ސްޓާލިންކް ޓާމިނަލްތައް -- ސެޓެލައިޓް ޑިޝް އާއި ޑިކޯޑަރު އަދި ގުޅުން ހުރި ސާމާނުތައް ޓޮންގާއަށް ފޮނުވިދާނެ އެވެ.\nޓޮންގާގައި މިދިޔަ ހޮނިހިރު ދުވަހު އަލިފާން ފަރުބަދައެއް ގޮވުމުގެ ސަބަބުން ބޯދުމާއެކު ބުރައިގެން ދިޔަ އަޅިތައް 12 މޭލު އުހަށް ފެތުރިގެން އަރާފައިވާ ކަމަށް އޮފިޝަލުން ވިދާޅުވެ އެވެ.\nގައުމުތަކުން އެހީ ފޮނުވަން ތައްޔާރަށް ތިބި ނަމަވެސް ދުމާއެކު ބުރައިގެން އަރާފައި ހުރި އަޅީގެ ސަބަބުން ޓޮންގާ އޮތް ތަންވެސް ވަކިކުރަން ދަތި ކަމަށް ނިއުޒިލޭންޑް އަސްކަރިއްޔާ އިން ބުނެފައިވެ އެވެ.\nއެެހެން ނަމަވެސް، ނިއުޒިލޭންޑުން ފޮނުވި އެހީ މިހާރު ޓޮންގާއަށް ވަނީ ލިބިފަ އެވެ. އަދި އެހެން ގައުމުތަކުން ވެސް ވަނީ އެހީ ފޮނުވަން ފަށާފަ އެވެ.\nއެކްސިޑެންޓް ސްޓާލިންކް އިލަން މަސްކް


Dhigurashugai self service ATM eh hulhuvaifi\nބީއެމްއެލް އިން ދިގުރަށުގައި ހުޅުވި ސެލްފް ސާވިސް އޭޓީއެމް--- ފޮޓޯ: ބީއެމްއެލް\nދިގުރަށުގައި ސެލްފް ސާވިސް އޭޓީއެމެއް ހުޅުވައިފި\n14 ނޮވެންބަރ 2020 - 10:47:13\nބޭންކް އޮފް މޯލްޑިވްސް (ބީއެމްއެލް) އިން އދ. ދިގުރަށުގައި ސެލްފް ސާވިސް އޭޓީއެމެއް ހުޅުވައިފި އެވެ.\nރޭ ހުޅުވި އެ ސެލްފް ސާވިސް އޭޓީއެމްގެ ސަބަބުން އެ ރަށުގައި ދިރިއުޅޭ އާންމުންނަށާއި ވިޔަފާރިވެރިންނަށް ފައިސާ ދެއްކުމާއި، ފައިސާ ޖަމާކުރުމާއި، ފައިސާ ފޮނުވުން ފަދަ ހިދުމަތްތައް 24 ގަޑިއިރު ލިބޭނެ ކަމަށް ބީއެމްއެލް އިން މައުލޫމާތުދެ އެވެ.\nރާއްޖޭގެ ހުރިހާ ކަންކޮޅުތަކަށް ބީއެމްއެލްގެ ހިދުމަތްތައް ފުޅާކުރުމަށް ކުރަމުންދާ މަސައްކަތުގެ ތެރެއިން ބީއެމްއެލް އިން ވަނީ މިދިޔަ މަހު އިތުރު ރަށްތަކުގައި ވެސް 24 ގަޑިއިރުގެ ހިދުމަތްދޭ ސެލްފް ސާވިސް އޭޓީއެމް ހުޅުވައިފަ އެވެ.\nބީއެމްއެލް އިން އދ. ދިގުރަށުގައި ސެލްފް ސާވިސް އޭޓީއެމް ހުޅުވުމަކީ އެ ރަށު ރައްޔިތުންގެ އުއްމީދުތައް ހާސިލްކުރުމަށް އެޅުނު އިތުރު ފިޔަވަޅެއް ކަމަށް ވިދާޅުވެ، އެ ދާއިރާގެ މަޖިލިސް މެމްބަރު ކާނަލް ރިޓަޔާޑް މުހައްމަދު ނާޒިމް ވަނީ ބީއެމްއެލް އާއި ސަރުކާރުގެ އިސްވެރިންނަށް ވެސް ޝުކުރު ދަންނަވާފަ އެވެ.\nބީއެމްއެލްކާނަލް ނާޒިމްއދ. ދިގުރަށް\nބީއެމްއެލްގެ 100 ވަނަ ކޭޝް އެޖެންޓް ހޯޑެއްދޫގައި\nމެޖިސްޓްރޭޓް އާމިރުގެ މައްސަލަ ޖޭއެސްސީއަށް\nބީއެމްއެލް ކޮމިއުނިޓީ ފަންޑުގެ އެހީ5ޕްރޮޖެކްޓަކަށް\nދަރިން ނުލިބޭ މީހުން އިތުރުވެ ދިގުރަށް "ކަރުނަ" އަޅަނީ\nގޯނބިލި: ހަަމައެކަނި ކާ ކެއުމެއް ނޫން!\n43 ސިކުންތު ކުރިން\nޕްރިޔަންކާ އާއި ނިކްއަށް ދަރިއަކު ލިބިއްޖެ\nނުކުޅެދުންތެރިކަން ހުންނަ މީހުންގެ ޙައްޤުތައް ޙިމާޔަތްކުރާ ކައުންސިލުގެ ހިންގުމުގެ ގަވާއިދު


🌟🌟Fathisthari Vaahaka🌟🌟: ފޯންކޯލް - 11 ވަނަ ބައި\nޒިޔާދު އެހާ ރުޅިއެއް އަންނަންވީ ސަބަބެއް އޭނައަކަށް ހަމަ ނުވިސްނެއެވެ.\nވިސްނޭނީވެސް ކިހިނެއް ހެއްޔެވެ؟ އޭނަ ގަބޫލުކުރާ ގޮތުގައި ނަމަ ކުށްކުރީ ޒިޔާދުއެވެ. ރުޅި އަންނަން ޖެހޭނީ އޭނައެވެ. އެކަމަކު ޒިޔާދު މިހާރު އެއިން އެއްކަމެއްވެސް ހަނދާން ހުރިހެނެއް ހިއެއް ނުވެއެވެ. އޭނަ ނުގުޅީތީ މެސެޖް ނުކުރީތީ އެކަމާ ތަކުރާރުކޮށް ސުވާލު ކުރަމުން ދާއިރު އެ އެކްސިޑެންޓްގެ ފަހުން ދެކެވުނު ވާހަކަ ތަކުންނާ ޒިޔާދުގެ އަމަލުތައް ހުރި ގޮތުން އޭނަ އެހެރީ ޒިޔާދު ދެކެ ހިތްހަމަނުޖެހިފައިކަމެއް ޒިޔާދުއަށް ހަމަ ނުވިސްނެނީހެއްޔެވެ.\nޒިޔާދު ހިނގާފައި ދިޔަ ދިމާލަށް ބަލަން އިރުކޮޅަކު އިނާ ހުއްޓެވެ. ދެން ބޮޑުމަންމަ ކައިރިއަށް އެކޮޓަރިއަށް ވަންނަން ހިނގައިގަތީ މާދަމާރެއަށް ޒިޔާދުއަށް ވަގުތު ދޭނީބާއޭ ނުދޭނީބާއޭ ހިތުގައި ސުވާލު އުފައްދަމުންނެވެ.\nމަޑުމަޑުން ދޮރުލައްޕާލާފައި އިނާ ގޮސް އަނެއްކާވެސް ހުއްޓިލީ ޚާލިދާ ކައިރިއަށެވެ. ޚާލިދާ އޮތީ ދޮރާއި ދިމާލަށް އެނބުރި ނޫންކަމުން އިނާ އެކޮޓަރިއަށް ވަން ވަގުތު ނޭނގުނީއެވެ. އެހެންނަމަވެސް ކުރިމައްޗަށް އާދެވުމުން އިނާއަށް އެނގުނެވެ. އޭނަ ޒިޔާދު އާއި ވާހަކަ ދައްކަން އެ ދިޔަ ކުޑަވަގުތުކޮޅުގެ ތެރޭގައި ބޮޑުމަންމައަށް އެ އޮތީ ނިދިފައެވެ. ބޮޑުމަންމަގެ ގައިމަތީގައި އަޅާލާފައި އޮތް ފޮތިގަނޑު ރީތިކޮށްލުމަށްފަހު ބޮޑުމަންމަގެ ވިންދު ބަލަން ފެށިއެވެ.\nއޭނައަކީ ސީނިއަރ ސްޓާފް ނަރުހެކެވެ. ތަޢުލީމާއި ތަމްރީންގެ ގޮތުން އެއްވަނައިގެ ނަރުހެކެވެ. ކޮންމެ ތަނެއްގައިވެސް ނަރުހެއްގެ ވާޖިބު އޭނައަށް އަދާ ކުރެވުމަކީ ހަމަ ފިޠުރަތީ ކަމަކަށް ނޫނީ ނުވާނެއެވެ. ބޮޑުމަންމަގެ ހާލާއިދޭތެރޭ އޭނައަށް ނޭނގޭނެ ކަމެއް ނޯންނާނެއެވެ. ވިންދު ބެލުމަށްފަހު ހިތްހަމަޖެހުމާއެކު ގޮނޑި ކައިރި ކޮށްލާފައި ގޮނޑީގައި އިނާ އިށީނދެއްޖެއެވެ.\nއޭނަގެ ބޮޑުމަންމަ........އޭނަ ދެކެ އިންތިހާއަށް ލޯބިވާ ބޮޑު މަންމަ......!!!\nބޮޑުމަންމަ..........އެއީ އޭނައަށް ކިހިނެއް ކިއުނު ނަމެއްކަންވެސް އެނގުނީ ހާދަ ފަހުންނެވެ. އޭނައަށް ކުރިން ހީކުރެވިފައި އޮންނަނީ އެއީ މަންމަގެ މަންމަ ކަމަށެވެ. ނުވަތަ އެހެން ހުރިހާކުދިންގެވެސް ހުންނަހެން އޭނަގެ ވެސް މާމަ ކަމަށެވެ.\nކޮންފަދަ މާތް އިންސާނެއްހެއްޔެވެ؟ އެ މަންމައަށް އޭނަ އާއި ދިމާނުވިނަމަ.....ދިމާނުވިނަމަ ވާނީ ކިހިނެއްހެއްޔެވެ؟ އޭނަގެ އަސްލު މަންމައާއެކު އޭނަވެސް މި ދުނިޔެ އަޅާ ދާނީ ނޫންކަމެއްވެސް ނޭނގެއެވެ. މި މަންމައާއި އޭނައާއި ދިމާވުން އެއީ އޭނަގެ ނަސީބެވެ. ޔަގީނެވެ.\nއޭނަގެ އެންމެ ތުއްތު ދުވަހު އޭނައަށް އެހީވި މީހަކީ މި މަންމައެވެ. މީހުންގެ ބަސްބުނުންތަކުން އޭނަ ސަލާމަތްކުރަން ބޮޑުމަންމަ ކުރާ މަސައްކަތް އޭނަ މިހާރުވެސް ހަނދާން އެބަހުއްޓެވެ. ގޭދޮށުމީހުންވެސް އޭނައަކީ ކޮން ކުއްޖެއްތޯ އަބަދު ސުވާލުކޮށް އޭރު ހަދައެވެ. އެއިން ކޮންމެ މީހެއްގެ ކައިރީވެސް ތިމަންނާގެ ދަރިއެކޭ ބޮޑުމަންމަ ބުނަމުން އައި ހަނދާންވެސް އިނާ އެބަހުއްޓެވެ. އޭރު މީހުން އެހެން ސުވާލުކުރާތީވެސް އޭނަ ހައިރާން ވެއެވެ. މަންމަގެ ދަރިއެއްގެ ވާހަކަ މަންމަ ކައިރިން އަބަދު އަހާތީއެވެ. އަދި އެއަށް ބޮޑުމަންމަ ޖަވާބު ދިނުމުންވެސް އެ ސުވާލު ކުރާ މީހުންގެ މޫނުމަތިން ނުތަނަވަސްކަމާއި ސުވާލުގެ ބެލުން ފެންނާތީ އޭރު އޭނައަށް ކިހާ އުނދަގޫ ވޭހެއްޔެވެ.\nކުރާނީ ކީއްހެއްޔެވެ؟ އޭރު އޭނަވެސް ހީކުރަނީ ސޯފީހެން އޭނައަކީވެސް ހަމަ އެގޭ ކުއްޖެއް ކަމަށެވެ.\nއެކަމަކު އެހަގީގަތް އަބަދަށްވެސް ވަންހަނާވެފައި އޮތްނަމަހީވެސް މާ ރަނގަޅޭ އޭނަގެ ހިތަށް ބައެއްފަހަރަށް އަރައެވެ. އޭނަގެ އަމިއްލަ ފެށުން އައިސްފައިވާ ގޮތުން އޭނަވެސް ލަދުގަނެއެވެ. އޭނަގެ ކުޑައިރުގަވެސް، ސްކޫލް ދައުރުގައިވެސް އެކަމުގެ ސަބަބުން އޭނަ ވަމުން އައީ ހުރިހާ ކަމަކާއިވެސް ފަސްޖެހޭ އަންހެންކުއްޖަކަށެވެ. ބޮޑުމަންމަ އާއި މަންމަ ދެމުން އައި ހިތްވަރުންވެސް އޭނައަށް ލިބެމުން އައީ ކުޑަކުޑަ ހިތްވަރެކެވެ. ކިތަންމެ ލޯބިން އެމީހުން ވިސްނައިދިން ކަމުގައިވިޔަސް އޭނައަށް ނޭނގޭ އުނދަގޫތަކެއް އޭނައަށް އައީ ވަމުންނެވެ.\nސްކޫލް ދައުރުނިމި ވަޒީފާގެ ދާއިރާއަށް ނުކުތްއިރުވެސް އޭނަގެ ކިބައިގައި އެ ސިފަ ހަރުލާފައި ހުރިކަން އޭނައަށް އެނގެއެވެ. އެހެން މީހުން ބުނެފާނެ އެއްޗަކަށް، ކޮށްފާނެ ސުވާލަކަށް އަބަދުވެސް އޭނަ ޖެހިލުން ވިއެވެ. ހަގީގަތުގައިވެސް އޭނަ ޖެހިލުން ވިއެވެ. އެކަމަކު އެއީ އޭރެވެ. މިހާރު މިއީ އޭގެ އެތަކެއް އަހަރު ފަހުންނެވެ. އެކަމަކުވެސް......އޭނަގެ ނަފްސުގެ ކޮންމެވެސް ހިސާބެއްގައި އަދިވެސް އެ ނުކެރޭ، ފަސްޖެހޭ އަންހެންކުއްޖާ ފޮރުވިފައި ވެއެވެ. އެހެން އެކަކަށް އެކަން ނޭގުނަސް އޭނައަށް އެނގެއެވެ.\nއިނާ، އޭނަގެ ބޮޑުމަންމަގެ މޫނަށް ބަލަން އިންއިރު ވިސްނެމުން ދިޔައީ އަމިއްލަ ވިސްނުންތަކެވެ. އޭނަގެ އަމިއްލަ ހަޔާތާއި އެ މާތް މަންމަ އާއި ގުޅުނު ހިސާބުން ފެށިގެން މިއަދާއި ހަމައަށް ކަންތައް ވެފައި ހުރި ގޮތް އޭނަގެ ވިސްނުމަށް އަންނަމުން ދިޔައެވެ. އެ މަންމަގެ ފަރާތުން އޭނައަށް ލިބުނު ހިތްވަރާއި ޚިދުމަތެވެ. އަމިއްލަ ދަރިއަކަށްވުރެވެސް އޭނަ ދެކެ ލޯބިވެއޭ ބަލާމީހުންނަށް ހީވާ ވަރަށްވެސް އެ މަންމަ އޭނައަށް ލޯތްބާއި އޯގާތެރިކަމާއި ހިމާޔަތް ދިނެވެ.\nބޮޑުމަންމަ އަށް ބަލަން އިން އިނާގެ ލޯ ފެންކަޅިވާން ފެށިއެވެ. އެކަމަކު އެއީ އިނާ ވާން ބޭނުންވާ ގޮތެއް ނޫނެވެ. އެހެންކަމުން އަޑުއަޑު ނުގޮވާ ގޮތަށް މަޑުމަޑުން ސޯފާއިން ތެދުވެގެން ގޮސް ފާހާނާއަށް ވަދެ މޫނު ބަލާ ލޯގަނޑު ކުރިމައްޗަށް ހުއްޓިއްޖެއެވެ. އޭނައަށް ފެނުނީ ކިތަންމެ ބޭނުން ނުވިޔަސް އޭނަގެ ދެލޮލުން ކަރުނަ ފައިބަމުންދާތަނެވެ.\nއޭނައަށް މި ރޮވެނީ ކީއްވެގެން ހެއްޔެވެ؟ ބޮޑު މަންމަގެ ހާލު އެ އަންނަނީ ރަނގަޅު ވަމުންނެވެ. އިރާދަކުރެއްވިއްޔާ މާދަން ވާއިރު މުޅިން ރަނގަޅުވެދާނެއެވެ. އެކަމަކުވެސް.....އޭނަގެ ހިތުގައި ކޮންމެވެސް ކަމެއްގެ ބިރުވެރިކަމެއް އުފެދެމުން ދަނީއެވެ. ކޮންމެވެސް ކަމަކާ އިނާގެ ހިތަށް ތަދުވަމުން ދަނީއެވެ.\nސަބަބުވެސް އިނާއަށް މުޅިއަކުން ނޭނގެނީކީ ނޫނެވެ. އެ ސަބަބާ ބައްދަލުކުރަން އޭނަ ބޭނުން ނުވަނީއެވެ. އެ ސަބަބު އޭނައަށް ނޭނގި އޭނަގެ ވަށައިގެން ކިތަންމެ ގިނައިން އެނބުރުނަސް އެ ސަބަބާއި އިނާ ބައްދަލުވާކަށް ބޭނުމެއް ނޫނެވެ.\nއެކަމަކުވެސް އެހެން ވާނެހެއްޔެވެ؟ އިނާގެ ހިތަށް ތަދުވަމުން އެ ދަނީ އެއްކަމެއް ދެކަމަކާހެދިއެއް ނޫނެވެ. ބޮޑުމަންމަގެ ހާލާމެދު ކުރެވޭ ފިކުރަށްވުރެ އޭނަގެ ހިތަށް ވަމުން އެދާ އުނދަގުލުގެ ސަބަބުވެސް އޭނައަށް ކުރެވޭ ފިކުރު ކުޑައެއް ނޫނެވެ. އެއީ ޒިޔާދުއެވެ. އަދި ޒިޔާދުގެ ސަބަބުން ދިމާވެފައިވާ މައްސަލައެވެ.\nއެހެންވިޔަސް ހެވެވެ. ޒިޔާދުގެ ކިބައިން ފަހަކަށް އައިސް މި ފެންނަ އެކިއެކި ކޫސަނި ކަންތަކާ ވިސްނާ ރޮއިހަދާކަށް އޭނަ ބޭނުމެއް ނޫނެވެ. އެއީ އޭނަ އުޅޭހިތްވާގޮތެއް ނޫނެވެ. އެހެންކަމުން ހިތްވަރުކޮށްލާފައި ފުންނޭވާއެއް އިނާ ލިއެވެ. އަދި އަވަހަށް އިސްކުރު ދޫކޮށް މޫނުގައި ފެން ހާކާލިއެވެ.\nއާ ދުވަހަކަށް އިރު އަރައިފިއެވެ.\nއިނާމެންތިބި ކޮޓަރި ތެރެއަށް އިރުގެ މާ ބޮޑުއަލިކަމެއް ވެރިނުވިޔަސް އިނާއަށް މިކަން އެނގުނީ ކޮރިޑޯ ތެރެއިން އިވެމުން ދިޔަ މަދު ފިޔަވަޅުތައް ސަތޭކައެއްހާ ފިޔަވަޅުތަކަށް ބަދަލުވާހެން ހީވި ހިސާބުންނެވެ.\nހޭލާ ހުރުމުގެ ސަބަބުން ކޮންމެވެސް ވަރަކަށް ނިދި ބަރުވެފައިވާ ދެލޯ ރަނގަޅަށް ހުޅުވަން މަސައްކަތް ކުރަމުން ގޮސް އިނާ އެންމެ ފުރަތަމަވެސް ބަލާލީ ބޮޑުމަންމަގެ ހާލެވެ. އައިވީ ފަދަ އެއްޗެއް ގުޅާފައި ނެތުމުގެ ސަބަބުން މުޅި ރޭވެސް އިނާއަށް މާ ބޮޑު ކަންބޮޑުވުމެއް އިހްސާސް ކުރާކަށް ނުޖެހެއެވެ. އެހެންކަމުން ބޮޑުމަންމަގެ ވިންދުބަލާލާ ހަދާލާފައި ގައިމަތިން ފޮތިގަނޑު ރަނގަޅުކޮށްލާފައި އިނާ ހިންދެމިލިއެވެ.\n"ދަރިފުޅާ އިނާ........!!!" ނިދީގެ ތެރެއިން ޚާލިދާ އިނާއަށް ގޮވާލިއެވެ.\n"ކީކޭ ބޮޑުމަންމާ......؟" ބޮޑުމަންމަކައިރިއަށް ޖެހިލާފަ ބޮޑުމަންމަގެ އަތްތިލައިގަ ފިރުމާލަމުން އިނާ އަހާލިއެވެ. ހިތްފުރިގެން އައިފަދަ އުފަލާ ލޯތްބާއެކުގައެވެ.\n"ދަރިފުޅު އަދިވެސް އިނީތަ؟ ބައްޕަ ނާދޭ ދޯ އަދިވެސް.....؟" ލޯވެސް ނުހުޅުވާ އެއޮތްގޮތަށް އޮވެ ޚާލިދާ އަހާލިއެވެ.\n"އާނ.....އެކަމަކު ދެން އެހާ ލަހެއްނުވާނެހެން ހީވަނީ؟ ކަމަކުތަ ބޮޑުމަންމާ.....؟" އިނާ އަހާލިއެވެ.\n"އުނހުނ.......ދަރިފުޅު ކިހާ ވަރުބަލިވާނެ؟" މަޑުމަޑު އަޑަކުން ޚާލިދާ ބުނެލިއެވެ.\nއިނާ ވަކި އެއްޗެއް ނުބުނެއެވެ. ހިނިތުންވެލާފައި ބޮޑުމަންމަގެ ހުދު އިސްތަށިގަނޑުގައި ފިރުމަން ފެށިއެވެ. ޚާލިދާ ހަމަ ދެލޯމަރާލައިގެން އޮތީއެވެ. ދަރިފުޅުގެ ފިރުމުމާ ލޯބި އިހްސާސް ކުރަމުންނެވެ.\nއިނާގެ ލޯ ފުރިގެން އައެވެ. ހިތަށް ކުރަމުން ދިޔަ އަސަރުތަކުންނެވެ. އެ މަންމައަށްޓަކައި އުމުރު ދުވަހުވެސް ކައިރީގަ ހުރެވޭނެ ނަމައޭ އޭނަގެ ހިތް އެދެއެވެ. އެކަމަކު އޭނަގެ އުމުރުން 13 އަހަރުން ފެށިގެން އޭނަ ހުންނަނީ ޚާލިދު އާއި ޝީލާގެ ބެލުމުގެ ދަށުގައި ކަމަށްވާތީ، އެ ދެމަފިރިން ދާ ކޮންމެ ތަނަކަށް އޭނައަށް ދާން ޖެހޭކަން އެއީ ހަގީގަތެވެ. އެހެންކަމުން މިއަދުވެސް ބޮޑުމަންމަ ގެއަށް ފޮނުވާލުމުން ވީ އެންމެ އަވަހަކަށް އެމީހުން ރަށަށް ދާންޖެހޭނެކަން އިނާއަށް އެނގެއެވެ. އެ ހަނދާނުން އިނާގެ ހިތަށް ނޭނގޭ އަސަރުތަކެއް ކުރުމުން އިނާގެ ލޯ ދިޔައީ ފެންކަޅި ވަމުންނެވެ.\n"ދަރިފުޅާ.........!!!" ޚާލިދާއަށްވެސް އޭނަގެ އިނާ ވަރަށް ރަނގަޅަށް އެނގޭކަން އެނގުނެވެ. އިނާގެ އަތުގެ އިހްސާސްތަކާއެކު ހިތުގެ ހާލުވެސް ޚާލިދާއަށް އިހްސާސްވީ ކަންނޭނގެއެވެ. ނިދީގެ ސަބަބުންނާއި ބަލިވުމުގެ ސަބަބުން ވަރުދެރަވެފައިވާ ދެލޯ ހުޅުވާލާފައި އިނާއަށް ޚާލިދާ ގޮވާލީ އެހެންވެގެންނެވެ.\nއިނާއަކަށް އަނގައަކުން ނުބުނެވުނެވެ. ބޮޑުމަންމައަށް ފެނިދާނެތީ އުޅޭފާޑަކަށް އޭނަ އިސްޖަހާލީއެވެ.\n"ދަރިފުޅު އަދިވެސް ބޮޑެއް ނުވޭދޯ؟ ނުރޮއި.........ބޮޑުމަންމަ މިހާރު ރަނގަޅޭ.....ބޮޑުމަންމައަށްވުރެ ބޮޑަށް އެކަން އެނގޭނެ ދަރިފުޅަށް. ދަރިފުޅުނު ނަރުހަކީ. ހުއްޓާލާ.....ބޮޑުމަންމަ ނެތްދުވަހަކުވެސް ނުރޯތި އިނގޭ." ހިތްވަރާއެކު އަތްއުފުލާލާ އިނާގެ ކޮލުގައި އަތްޖައްސާލަމުން ޚާލިދާ ވާހަކަ ދެއްކިއެވެ.\nއިނާއަށް އިސްއުފުލާލެވުނީ ސިހުނުލެއް ބޮޑުކަމުންނެވެ. މަންމަ "ނެތްދުވަހަކުން" ނޭ ބުނިއަޑު އިވުމުންނެވެ.\n"ތިއީ މި މަންމަގެ އުފަން ދަރިއަކަށްނުވިޔަސް، މި މަންމަ އެންމެ ލޯބިވާ ދަރިފުޅުކަން ދުވަހަކުވެސް ހަނދާން ނައްތާނުލާތި އިނގޭ. މަންމައަށް އެނގޭ ދަރިފުޅު ތިރޮނީ ރަށަށް ދާންޖެހޭތީކަން. އެކަމަކުވެސް ބުނަން.......ކޮންމެ ތާކުހުއްޓަސް މި މަންމަގެ ހެޔޮ ދުޢާތައް ދަރިފުޅާއެކުވާނެކަން ހަނދާން ނައްތާނުލާތި." ޚާލިދާ ވަރަށް ލޯތްބާއެކު ޔަގީންކަން ދިނީ އޭނަ އެ ދަރިފުޅު ދެކެ ވާ ލޯބީގެއެވެ. އެ ދަރިފުޅަކީ އޭނައަށް މަރުވެސް ދޭނެ ދަރިއެއްކަން ޚާލިދާއަށް އެނގޭތީއެވެ. ހިތްވަރު ދިނުމުގެ ގޮތުންނެވެ. ކުޑަކުޑައިރުވެސް ހިތްވަރު ދޭ ފަދައިންނެވެ. ވިސްނައިދޭ ފަދައިންނެވެ.\n"އަވަހަށް ހުއްޓާލާ. މަންމައަށް ކޮންމެވެސް ބޯ އެއްޗެއް ދީބަލަ ނިކަން. މާ ބޮޑަށް ފެންބޮވަނީ ހަމަ." ވާހަކަ ނިންމާލާފައި ހިނިތުންވެލަމުން ޚާލިދާ ބޯ އެއްޗަކަށް އެދުމުން އިނާ އަވަސް އަވަހަށް މޫނު ފޮހެލާފައި ހިނގައިގަތެވެ.\n"ކުރުނބާ ފެން މިގެނައީ" ތައްޓަކަށް ކުރުނބާ ފެންއަޅައިގެން އައިސް ހުއްޓެމުން އިނާ ބުނެލިއެވެ.\n"ރަނގަޅުވާނެ. އެކަމަކު މަންމައަށް އެންމެފުރަތަމަ ފެން އަޅާދީބަލަ. ފަހުން ކުރުނބާ ބޯނީ." ޚާލިދާ އެދުނީ ފެނަށެވެ.\nއިނާ އަވަހަށް ގޮސް އެތަށި ބަހައްޓާފައި އެހެން ތައްޓަކަށް ފެން އަޅައިގެން އައިސް ޚާލިދާއަށް ފެންދޭން ފެށިއެވެ. ތަށީގެ މެދަށްވުރެ ގިނައިން ހުރި ފެން ޚާލިދާ ބުޔެވެ. އެއަށްފަހު ފުން ނޭވާއެއްލާފައި އިނާގެ އެހީއާއެކު އޮށޯވެއްޖެއެވެ.\nއިނާވެސް ތަށި ބަހައްޓާފައި އައިސް ބޮޑުމަންމަގެ ގައިމަތީ ފޮތިގަނޑު ރަނގަޅުކޮށްލަދިނެވެ.\n"ބޮޑުމަންމަ އަދި ކުޑަކޮށް ނިދޭތޯ ބަލަންވީނު. ޑޮކްޓަރުން އަންނަން އަދި ބައިވަރު ވަގުތު އެބައޮތް. " ޚާލިދާ ހަމަޖެހިލުމުން އިނާވެސް ޚާލިދާގެ މަގަތުން ގޮނޑީގައި އިށީނދެލާފައި ބުނެލިއެވެ.\n"މަންމަވެސް ނިދި އެބައާދޭ ވަރަށް." ހިނިތުންވެލާފައި ޚާލިދާ މިހެން ބުނެލިއިރުވެސް އޮތީ ދެލޯމަރާލައިގެންނެވެ.\nފަނަރަވަރަކަށް މިނެޓްވަންދެން އިނާ އެ ގޮނޑީގައި އިނެވެ. އެއަށްފަހު ބޮޑުމަންމައަށް ނިދިއްޖެކަން ޔަގީންވުމުން މަޑުފިޔަވަޅުތަކެއްގައި ގޮސް އިނާ ވަނީ ފާހާނާއަށެވެ. ހެނދުނަށް ތާޒާ ވެލުމަށެވެ. އިރުކޮޅަކުން ކޮންމެވެސް މީހަކު ގެއިން އައުމާއެކު އޭނަ ގެއަށް އެނބުރި ދާންޖެހޭނެތީ އެވަގުތަކަށް ތައްޔާރު ވެލުމަށެވެ.\nމިއަދު ގެއިން އައީ ޚާލިދުއެވެ. ހަތެއްޖަހަން ފަނަރަ ވަރަކަށް ހުއްޓާ އައިސް ޚާލިދު ވަންއިރު އިނާ އިނީ ސޯފާގައި އިށީނދެލައިގެންނެވެ.\n"ދަރިފުޅު ހާދަ ވަރުބަލިވެފަހެން ހީވެއޭ." ކޮޓަރިއަށް ވަދެފައި ޚާލިދު ފުރަތަމަވެސް ކައިރިވެލީ އޭނަގެ ދައްތަ އޮތް އެނދާއި ކަމަށް ވިޔަސް، ދައްތައަށް ނިދިފައި އޮތީމަ ދެން ގޮސް އިނާ ކައިރީ ސޯފާގައި އިށީންނަމުން ޚާލިދު ބުނެލީ އޭނައަށް ހީވި ގޮތެވެ.\n"ކުޑަކޮށް........" ހިނިތުންވެލަމުން އިނާ އޭނަގެ ބައްޕައަށް ޖަވާބު ދިނެވެ.\n"އަވަހަށް ދެން ދޭ ދަރިފުޅު. ކާރު އެބައޮތް ބޭރުގަ. ގޮއްސަ ނިދާލާފަ އިނގޭ އެހެން ކަމަކާ އުޅޭނީ. ބައްޕައަށް އެނގޭ ދަރިފުޅު. އެހެންވެ މިހެން މި ބުނީ. ބައިގަޑިއެއްހާއިރުވިޔަސް ނިދަންވާނެ އިނގޭ. ދެން ދޭ އަވަހަށް." އިނާގެ ކޮނޑުގައި ފިރުމާލަމުން އޯގާތެރިކަމާއެކު ޚާލިދު ވިސްނައިދިނެވެ. އިނާއަކީ ރޭގަނޑު ހޭލާ ހުރެފައިވެސް ދުވާލު ނުނިދާ މުޅި ދުވަސް ހޭދަކޮށްލާނެ ކުއްޖެއް ކަން ޚާލިދު ދަނެއެވެ.\n"ރޭގަ ޚާއްޞަ ކަމެއް ހިނގިތަ؟ ދައްތަގެ؟" އިނާގެ ދަބަސް ނަގަން އޭނަ ހިނގައިގަތުމުން ޚާލިދު އޭނަގެ ދައްތަގެ ހާލާއި ބެހޭ ގޮތުން ސުވާލު ކުރިއެވެ.\n"ނޫން. އިރާދަކުރެއްވީތީ ރޭގަ ހުރިހާކަމެއްވެސް ރަނގަޅު. އެއްވެސް މައްސަލައެއް ނެތް ރޭގެ ރިޕޯޓްތަކަކުވެސް." ދަބަސް ހިފައިގެން އެނބުރެމުން އިނާ ޔަގީންކަން ދިނެވެ. ނަރުހެއްގެ ހައިސިއްޔަތުންނެވެ. އަދި ދަރިއެއްގެ ނަޒަރުންވެސް ބަލާލަމުންނެވެ.\n"އެހެންވެއްޖިއްޔާ މިއަދު ދައްތަ ގެއަށް ދޫކޮށްލާނެކަންނޭނގެ. އާނ ދެން ދަރިފުޅުދޭ. ބައްޕަ އަންގާނަން. މަންމަ އެބަހުރި ދަރިފުޅު އަންނަންދެން ގޭގަ." ޚާލިދު ބުންޏެވެ.\n"ކުޑައިރުކޮޅެއް ކުރިން ބޮޑުމަންމަ ހޭލި. ފެންދޭށޭ ބުނީމަ ފެން ދިނީމަ ނިދިފަ ބޮޑުމަންމައަށް އެއޮތީ. އެހެން އެއްވެސް އެއްޗެއް އަދި ނުދެން." އިނާ އެންމެ ފަހުގެ ހާލަތު ބައްޕައަށް ބުނެދިނެވެ.\n"އާނ....ރަނގަޅު. ދަރިފުޅު ގޮއްސަ މަންމަ ފޮނުވާ އަވަހަށް." ޚާލިދުގެ އެންމެ ފަހު ވާހަކަކޮޅާއެކު އިނާ އެ ކޮޓަރިން ނުކުމެގެން ހިނގައްޖެއެވެ. ގެއަށް ދިއުމަށްޓަކައެވެ.\nބައްޕައެބުނުއްވީ ރަނގަޅަށެވެ. އޭނައަށްވެސް ހީވަނީ މިއަދު ބޮޑުމަންމަ ގެއަށް ދޫކޮށްލާނެހެންނެވެ. ބޮޑުމަންމަ ހޮސްޕިޓަލުގައި އޮންނަން ޖެހޭނެ ސަބަބެއް ދެނެއް ނެތެވެ. ދުވަސްތަކެއް ވަންދެން ބަލިވެ އުޅުމުގެ ސަބަބުން ވަރުދެރަވިޔެއް ކަމަކު ސިއްހީ ގޮތުން ބަލާއިރު އެއްވެސް މައްސަލައެއް ފެންނާކަށް ނެތެވެ. ހުރިހާ ރިޕޯޓަކުންވެސް ދައްކާ ގޮތުންނަމަ ރަނގަޅެވެ. އެހެންވީމަ މިއަދު ފޮނުވާލާނެކަމަށް އިނާވެސް ޔަގީން ކުރިއެވެ.\nއޭރަށް މާދަމާ އެމީހުންނަށް ރަށަށްވެސް ދެވޭނެއެވެ. ރަނގަޅެވެ. ކިތަންމެހާވެސް ރަނގަޅެވެ. ޒިޔާދުގެ ކިބައިން އޭނައަށް އަވަހަށް ސަލާމަތް ވެވޭނީވެސް އޭރުންނެވެ. އޭނައަށް ވާނެނަމަ މިއަދު ބޮޑުމަންމަ ގެއަށް ފޮނުވާލައިފިއްޔާ މިރޭ ވުމުގެ ކުރިން އޭނަ ފުރައިގެން ދާނެއެވެ. ޒިޔާދު އެބުނާ ބޮޑު ބައްދަލުވުމަކީ އޭނަ ވާން ބޭނުންވާ ކަމެއް ނޫނެވެ. އެ ބައްދަލުވުމުން ރެކެން އޭނައަށް ކުރެވުނު ކޮންމެ ކަމެއްވެސް ކުރަން އޭނަ ބޭނުންވެއެވެ.\nހަމަ އެންމެ ސަބަބަކާހެދިއެވެ. ޒިޔާދުއާއި އިތުރަށް އެ ވާހަކަ ދެއްކި ވަރަކަށް މައްސަލަ ވާނީ ގޯސްހެން އޭނައަށް ހީވާތީއެވެ. އެ ގޯސް ވުމަށްވުރެ އެ ވާހަކަ އެއްގޮތަކަށް ނުދެއްކުންވެސް އޭނައަށް މާ ރަނގަޅެވެ. ދުވަސްކޮޅެއްފަހުން ޒިޔާދުގެ ރުޅި ފިނިވެދާނެއެވެ. އޭގެ ފަހުން ދެން ދައްކާ ވާހަކައެއް ދެއްކުން މާ ބުއްދިވެރިވެފައި ނަތީޖާ ނުކުތުންވެސް އަވަސް ވާނެ ކަމަށް އިނާ ދެކެއެވެ. ޒިޔާދުގެ ގޮތާއި ބާވަތް މިހާރު އިނާއަށް އެނގެން ފަށާފައިވާތީ، އިނާގެ ހިތް ދިޔައީ ފިނޑިވަމުންނެވެ.\nއިނާ އޭނަގެ ދަބަސް ތެރެއިން ފޯން ނަގައިގެން ފޯން ބަލާލިއެވެ. ޒިޔާދު ގުޅާފަ ނޫނީ މެސެޖެއްވިޔަސް ކޮށްފައި އޮވެދާނެ ކަމަށެވެ. ވީ މާ ރަނގަޅަށޭ އިނާ ހިތަށް އެރިއެވެ. ފޯން އޮތީ ބެޓެރީ ޑައުންވެގެން ނިވިފައެވެ. ނިވުނީ ކޮން އިރަކު ކަމެއްވެސް އިނާއަކަށް ނުމެ އެނގެއެވެ. އެހެންވިޔަސް އެއީ ރޭގައި ޒިޔާދު ދިޔަ ފަހުންކަން ގައިމެވެ.\nފޯނަށް ބަލަހައްޓައިގެން އިރުކޮޅަކު އިނދެފައި އަލުން ފޯން ނަގާ ދަބަސްތެރެއަށް ލާފައި ސީޓްގައި ހަމަޖެހިލިއެވެ. ކާރުގެ ކުޑަދޮރުން ބޭރު ބަލަން އިނެއްކަމަކު އިނާގެ ލޯކުރިމަތިން ފެންނަ އެއްވެސް މަންޒަރެއް އިނާއަށް ނުފެންނަ ފަދައެވެ. އިނދެވުނީ އެއަށްވުރެ ބޮޑަށް ފިކުރު ބޮޑުވެފައެވެ.\nއިނާ އިން ގޮސް ކާރު ގޮސް މަޑުކޮށްލީވެސް ގަރާޖް ތެރެއަށެވެ. ކާރުން ފައިބައިގެން އިނާ ގޮސް ގެއަށް ވަނީ ގަރާޖްތެރޭން ގޭތެރެއަށް ވަދެވެން ހުންނަ ދޮރުންނެވެ. އެއާއެކު އިނާއަށް ސިހުމެއް ލިބުނެވެ.\nސިޓިންރޫމްގެ ދޮރު ކައިރީ ބޭރު ދޮރާއްޓާއި ދިމާލަށް ބަލަން ހުރި ސޯނިއާ ހުރީ ހަގު ދަރިފުޅު ރަޔާން އުރާލައިގެން ރޮވިފައެވެ. ސޯނިޔާގެ ކައިރިއަށް ހުއްޓިލަމުން އިނާ ބަލާލީ ސޯނިޔާ އެބަލަން ހުރީ ކޮންކަމަކަށްތޯއެވެ. އޭނައަކަށް ފެންނާކަށް އެއްވެސް މީހަކުވެސް އަދި އެހެންކަމެއްވެސް އެތާކު ނެތެވެ.\n"ކިހިނެއްވީ ދޮންތާ.......؟ ކިހިނެއްވެފަ ތިހިރީ.....؟" ސޯނިޔާގެ އުރުގައި އިން9މަހުގެ ރަޔާން އުރާލަން މަސައްކަތް ކުރަމުން އިނާ އަހާލިއެވެ. ފަރުވާތެރިކަމާއެކުގައެވެ.\n"އިނާ......!!" ސޯނިޔާއަށް އިނާ ފެނުމުން ހަމައެކަނި ބުނެލެވުނީ މިވަރަށެވެ. ދެން އެއަށްވުރެ ބޮޑަށް ރޮއިގަނެވިއްޖެއެވެ. އޭނަގެ އުރުގައި އިން ރަޔާންއަކަށްވެސް ސަމާލުކަމެއް ނުދެވުނެވެ.\nވީ ކީއްކަން ނޭނގޭ އިނާ ސޯނިޔާގެ އަތުގައި ހިފައިގެން އައިސް ސޯފާގައި އިށީނދެ ވީ ކިއްތޯ އަހަން ފެށިއެވެ.\n"މަންމަ........މަންމަ ނިޔާވެއްޖެ..............!!!" ސޯނިޔާއަށް ސޯފާގައި އިށީނދެވުމާއެކު ބުނެލެވުނެވެ. އަދި ހަމައެއާއެކު މޫނުގައި ދެއަތް އަޅާފައި ސޯނިޔާއަށް ރޮއިގަނެވިއްޖެއެވެ.\nއިނާއޭތޯއެވެ. އިނާއެކޭ ގަނޑުވެފައި އިން ބުދެކޭ އެއްގޮތެވެ. ހުއްޓިފައި ހުރި މަންޒަރެކޭ އެއްގޮތެވެ.\nPosted on 2011-02-16 10:42:32 | Report this Comment\nPosted on 2011-02-16 14:43:31 | Report this Comment\nދުވަސްތަކަކަށް ފަހު ފުރަތަމަ ރަބީޢުމަހުގައި ތިޔަ ފެއްޓެވި ފެއްތެވުމަށް މަރުޙަބާ! ތި ގޮތުގައި ސާބިތުވެ ހުންނެވުމަށް އެދެވޭ. ދެ ދުވަހުން ނަމަވެސް އާ ބައެއް ގެނެސް ދިނުމަކީ އަޅުގަޑުގެ އެކަނި އެދުމެއް ނޫން.\nPosted on 2011-02-16 14:59:10 | Report this Comment\nމާލަސްދޯ ތިގެނެސްދެވޭލޭ. ހަމަވަގުތު ނުވަނީދޯ... ހާދަ ދެރައޭ...\nފަތިސްތަރި: އަސްލުވެސް މާ ދެން ލަސް. ސޮރީ އިނގޭ........ބަލާނަން ރަނގަޅު ކުރެވޭތޯ\nPosted on 2011-02-16 15:06:46 | Report this Comment\n"މިތުރުންގެ ހިތަށް ދަތިކުރި ކަޅުފޮއެ ރޭތައް ނިމި ފިޠުރަތުގެ އުޞޫލުން ފަތިސްވީއެވެ. ފަތިސްތަރި ފެނުނީއެވެ. ޒަމާން ބަދަލުވުމަކުން ފަތިސްތަރީގެ ވިދުމަކަށް ބަދަލެއް ނާދެއެވެ. އުޑުމަތީ ދަތުރުކުރާ ކަޅުވިލާ ތަކުން ފަތިސްތަރީގެ އަލިކަން ފަޑުވިޔަ ނުދެއްވުން އެދެން. ހިތްވަރާއި ކެތްތެރިކަމާއެކު ސާބިތުވެ ހުންނެވުމަށް ދަންނަވާލާ ހިތްވޭ.\nފަތިސްތަރި: ޝުކުރިއްޔާ!!! މަސައްކަތް ކުރާނަން އެފަދަ ހިތްވަރުގަދަ މީހަކަށް ވެވޭތޯ.\nPosted on 2011-02-16 15:52:51 | Report this Comment\nރީތި..ހާދަ ލަސްވީ؟؟ ހާލު ރަގަޅުތަ؟\nފަތިސްތަރި: އަސްލުވެސް ދޯ..........މާލަހީ.......!!! ސޮފާވެސް ގަބޫލުކުރަން. ހާލު ދޯ؟ ހާލުގެ ވާހަކައަށް ކީކޭ ސޮފާ ބުނާނީވެސް.\nޝައްޖު: ހާދަ ދެރަ ތިވަނީ ؟؟ ބަލީތަ ؟\nPosted on 2011-02-16 16:45:00 | Report this Comment\nހާދަ ދުވަހެއް ކޮށްފަ އަޕްލޯޑްތިކުރީ....... ކާކުގެ މަނަމައެއްބާ މަރުވީ\nފަތިސްތަރި: މަރީއަށް ޝުކުރިއްޔާ. ކޮމެންޓް ކުރީތީ. އަސްލުވެސް ނޭނގުނުތަ ކާކުގެ މަންމައެއްކަން މަރުވީ؟؟ ދެރަކަމެއް ތިއީ. ހުރޭ......މާދަން ބައިން އެކަން ރަނގަޅަށް އޮޅުންފިލުވަދެވޭތޯ ބަލާނަން އިނގޭ.\nPosted on 2011-02-16 18:27:13 | Report this Comment\nކިހާދިގު އިންތިޒާރެއް ކުރެވިއްޖެ މިހާރު ވާހަކައަށް. ދެން އަޅެ އެހެން ނަހަދައްޗޭ އިނގޭ. މިހާރު ކޮބާތަ ނަވީން. އޭނަގެ ބައި ވަރަށް މިސްވޭ މިވާހަކަ ކިޔާއިރު\nފަތިސްތަރި: ކެތްކުރަން ދަސްކޮށްދޭ ކްލާހެއް ހިންގަންވީ ދޯ؟ ހެހެހހެ.............\nPosted on 2011-02-16 23:16:57 | Report this Comment\nހާދަ ދުވަހެއްވެއްޖެޔޭ........އެހެން ނަހަދާ ދެން އަވަހަށް ގެނެސްދެއްޗޭ ސޮފާ. މި މުރާސިލްއަކު ނެތް މި ނޫނީ އިޝު ކިޔާހިތްވާކަހަލަ ވާހަކައެއްވެސް.\nފަތިސްތަރި: އާނ އިޝޫ.........ބަލާނަން އަވަހަށް ގެނެސްދެވޭތޯ. ޝޫކުރިއްޔާ.\nPosted on 2011-02-16 23:23:19 | Report this Comment\nއިޓްސް ބީން އަ ލޯންގް ޓައިމް ފަތިސްތަރި ނާރާތާ. ޕްލީޒް. ކޮންމެ ދުވަހަކު ގެނެސްދީބަލަ. އެހެން ނޫނީ ޓަޗް ގެއްލެނީ.\nފަތިސްތަރި: ޔެޕް. އައި ވިލް ޓްރައި އިނގޭ.\nPosted on 2011-02-16 23:31:10 | Report this Comment\nސޮފާ.........ލަސްނުކޮށް ގެނެސްދޭންވާނެ ދެން. ސްވީޓީއަށް ޔަގީން ސޮފާ ލިޔާ ވާހަކައެއް އާދައިގެ ގޮތަކަށް ނުދާނެކަން. ނިކަން އަވަސް އަވަހަށް ގެނެސްލަބަލަ.\nފަތިސްތަރި: ދޮގެއްވާނޫން. ތަންކޮޅެއް އަވަހަށް ގެނެސްދޭންވެއްޖެ އަސްލުވެސް. މަސައްކަތް ކުރާނަން އިނގޭ. ދެން ތި ކުރި ތަޢުރީފަށްވެސް ޝުކުރިއްޔާ އިނގޭ.\nPosted on 2011-02-17 00:05:58 | Report this Comment\nހާދަ ދުވަހެށް ކޮށްފަތި ގެނެސްދިނީ.... ވ ރީތި އަނގޭ\nފަތިސްތަރި: ޝުކުރިއްޔާ ކްރިސް.........!!! ކަންތައްތައް ހުންނަ ގޮތުން ހަމަ ވަގުތު ނުވެގެން ނުގެނެސްދެވެނީ. އެކަމަކު އެބަ މަސައްކަތް ކުރަން އިނގޭ. ކްރިސް މެންކަހަލަ ކުދިން ސޮފާއަށް ހިތްވަރު ދިންވަރަކަށް ކުރިއަށް ދާން ފަސޭހަވާނެ. ގިނަގިނައިން ހިތްވަރުދޭތި އިނގޭ. އޭރުން ވާނެ މިކަން.\nPosted on 2011-02-17 08:31:51 | Report this Comment


Haaru nukai thibegen libey molheh nei!\nމަޣުރިބް ނަމާދަށް ބަންގި ގޮވުމަށް އިމާމް، ތެދުވެ ދެ ކަންފަތުގައި އަތް އަޅައި އިރު، ހުރިހާ ގެއެއްގެ ސުފުރާ މަތި އޮންނާނީ ފުރާލާފަ އެވެ. ރޯދަ ވީއްލަން ތައްޔާރު އެ ވަގުތަށް އެންމެން ތިބެ އެވެ. ބަންގީގެ އަޑަށް، ބަރާބަރު ގަޑިޔަށް އެންމެން އަރައިގަނެ ކެއުމައިގެން އަވަދިނެތި އުޅެވެ އެވެ. އެއަށް ފަހު ދެން އެކަމާ އުޅެވޭނީ ތަރާވީސް ނަމާދު ނިންމާލާފަ އެވެ. ތިމާގެ މީހެއްގެ ގެއަށް ދައުވަތަކަށް ނުވަތަ ރައްޓެހިންނާއެކު ކޮންމެވެސް ރެސްޓޯރަންޓަކަށް އަރައި ކުޑަ ގޮތެއް ހަދާ ނުލައި ރޭ ފުރިހަމަ ނުވާނެ އެވެ.\nނަމަވެސް އެ ފޯރީގައި ހާރުދަމާ ހަމަޔަށް ދާއިރު، މީހާގެ ކަންނެތް ކަމާއި ވަރުބަލިކަން އަދި ރޯދައަށް ހުރުމަށްވުރެ ބޮޑު ވެއެވެ. އެހިސާބުން ނިދިން ތެދުވެ ކާއެއްޗަކާ ކައިރި ވާނެ މީހަކު ނުވެ އެވެ. މިއީ ފަހަރެއްގައި ވެސް ދެތިން މީހެއްގެ އާދައެއް ނޫނެވެ. ފަހަކަށް އައިސް ހާރު ކެއުމާ ވަރަށް ބޮޑަށް ބީރައްޓެހިވެފައިވާ އެތައް ދިވެހިންްގެ ވާހަކަ އެވެ.\nއެހެން މަސްމަހާ ހިލާފަށް ރޯދަ މަހު މުޅި ދުވަހުގެ ރޫޓީންއަށް އަންނަ ބޮޑު ބަދަލާއެކު ރޭގަނޑުގެ ވަގުތު ދިވެހިންނަށް ވެސް ވަރަށް ދިގުވެ އެވެ. ރޭ އަޅުކަމަށް ފަހު އަވަހަށް ނިދާ މީހުން ނޫޅެނީ އެއް ނޫނެވެ. ނަމަވެސް ގިނަ ފަހަރަށް ރޭގަނޑުގެ ބޮޑު ބައެއް ދުއްވާލެވެނީ ދިގު ކޮފީތަކުގަ އާއި ތަފާތު ކުޅިވަރުތަކުގަ އެވެ. ކެރަމް ބޯޑާއި ރާޒުވާ ނުވަތަ ތާސް ކުޅުމުގައި ހޭލާ ހުރެވޭ އިރު ނެޓްފްލިކްސް ނުވަތަ އެހެންވެސް ތަނަކުން ނުނިމި ހުރި ސީރީޒްތައް ބަލައި ނިންމާ މަހަކަށް ވެސް ވެފައި އޮންނަނީ ރޯދަ މަހެވެ.\nމުޅި ރޭ އެގޮތަށް ދުއްވާލުމަށް ފަހު ނިދިގެން ވެއްޓޭނީ ހާރު ގަޑިޔާ ކައިރިކޮށްލައިފަ އެވެ. ހާރު ކެއުމަކަށް އެއްވެސް ވަރަކަށް ސަމާލުކަމެއް ނުދެވެ އެވެ. ދެން ނިދަން އޮށޯންނަމުން ފެންތައްޓެއް ބޯލައި ހާރު ކެވުނީ ކަމަށް ބައެއް މީހުން ނިންމަ އެވެ. އަނެއްބައި މީހުން ރޯދަ ވީއްލާ ގަޑިއަށް އެއްޗެއް ކާ ގޮތަށް ދެން ކާނީ އަނެއް ދުވަހުގެ ވެސް ރޯދަަ ވީއްލާށެވެ. ބަނޑުހައި ނުވާތީ ބައެއް ފަހަރަށް ކުރެވޭ ކުށް ހިޔަކީ އެއީ ހާރު ނުކެއުމަކީ ލިބޭ މޮޅެކެވެ.\nގަދަ ނިދީގައި އޮވެފައި ހާރުކާން ހޭލަންވުމުން ވެސް ދެއްކެނީ އެ ބަހަނާ އެވެ. "ހާރު ނުކެޔަސް ދުވާލު ވަރުބަލި ނުވާ" ކަމެވެ. ނަމަވެސް ހާރު ކާންވީ ހަމައެކަނި ދުވާލު ވަރުބަލިކަން އިހުސާސްވެދާނެތީ އެކަނިއެއް ނޫނެވެ! އޭގައި ގިނަ ސަވާބުތަކެއްގެ އިތުރުން ވެސް އެތަށް ފައިދާތަކެއް ހުރެ އެވެ.\nހާރު ކެއުމުގެ ބައެއް ފައިދާތައް:\nއެންމެނަށް ވެސް އެނގޭ ފަދައިން ފަތިސް ނަމާދަށް ކައިރިކޮށްލުމަށް ފަހު ރަނގަޅަށް ކައިފި ނަމަ، އަނެއް ދުވަހު މީހާ އެހާ ބޮޑަށް ބަނޑުހައެއް ނުވާނެ އެވެ. ނަމަވެސް އޭގެ އިތުރުން ހާރު ކެއުމުގެ ސަބަބުން ދުވާލު ގަޑީގައި މީހާ މަސައްކަތް ކުރުމަށް ހުންނަ ކަންނެތް ކަމާއި ވަރުބަލިކަން ފިލުވައިދެ އެވެ. ރޯދަ ވީއްލުމާ ހަމަޔަށް މީހާ މުރާލިކޮށްދީ ނިދަން ބޭނުންވާ މިންވަރު މަދުކޮށްދެއެވެ.\nއޭގެ އިތުރުން ސިއްހީ ގޮތުން ވެސް ގިނަ ފައިދާތަކެއް ލިބެ އެވެ. އެގޮތުން މީހާގެ ހަށިގަނޑުން ބޮޑީ ސެލްސްތައް މަދުވާ މިންވަރު މަދުކޮށްދެ އެވެ. އާންމުގޮތެއްގައި ޑައިބެޓީޒް މީހުން ރަނގަޅު ކެއުމުގެ އާދައެއް ނުގެންގުޅޭ ނަމަ އެ މީހުންގެ ހަށިގަނޑަށް އޭގެ ނުރަނގަޅު އަސަރުތައް ކުރެ އެވެ. ނަމަވެސް ހާރު ކެއުމުގެ ސަބަބުން މީހާގެ ހަށިގަނޑުގެ ހަކުރު އެއް މިނެއްގައި ހިފަހެއްޓުމަށް އެހީވެސް ވެދެ އެވެ.\nބައެއް މީހުންނަށް ގިނަ އިރު ނުކައި ހުރުމާއި ވަރުބަލިކަންމަތީގައި ހުރުމަކީ ވަރަށް އުނދަގޫ ކަމެކެވެ. އަދި ބަލިވެސް އެހާމެ ބޮޑުވާ މައްސަލައެކެވެ. ނަމަވެސް ބައެއް ދިރާސާތަކުން ދަައްކާ ގޮތުގައި ހާރު ކެއުމަކީ ބޮލުގައި ރިހުމާއި އެފަދަ ކުދި އެހެން އުނދަގޫތަކުން ވެސް ދުރުކޮށްދޭ ކަމެކެވެ.\nއެ ހުރިހާ ކަމަކަށް ވުރެ ބޮޑަށް ވިސްނާލަން ޖެހޭ އެހެން ކަމެއް އެބައޮތެވެ. އެއް މަސް އަޅުކަމުގައި ހޭދަ ކުރާ އިރު ހިފާ ރޯދަ ފުރިހަމަ ވަނީ ކިހާ މިންވަރަކަށްތޯ ވެސް ބަލައިލަން ޖެހެ އެވެ. ރޯދައާއެކު ކުރާ އެހެން ހެޔޮ އަމަލުތަކާ އެއްފަދައިން ހާރު ކެއުމަކީ ވެސް ސުންނަތްކަން ބޮޑުވެގެންވާ ކަމެކެވެ. ހާރު ކާލައިގެން ރޯދައަށް ހުންނަ މީހާއަށް އެ މީހާގެ ރޯދައިގެ ފުރިހަމަ ކަން އިތުރަށް އިހުސާސްވެސް ކުރެވޭނެ އެވެ. މުޅި މީހާގެ ދުވަސް ރަނގަޅަށް ގޮސް ތާޒާ ކަން އިހުސާސް ކުރެވޭނެ އެވެ. ރޯދަ ފުރިހަމަ ވާނީ ހާރު ކައިގެނެވެ. ބަނޑުހައި ނުވެއޭ ބުނެ ހާރު ނުކައި ހުރެގެން ވާނެ ވަކި މޮޅެއް ނޯންނާނެ އެވެ.\nއެއްޗެއް ނުގަތަސް ބަލާލަން ދާންވާނެ!


Cavani madukuruvan Solskjaer beynuvey | Mihaaru\nކަވާނީ މަޑުކުރުވަން ސޯލްޝެއާ ބޭނުންވޭ\n29 ޑިސެމްބަރ 2020 - 11:48\nމެންޗެސްޓާ (ޑިސެމްބަރު 29) – މެންޗެސްޓާ ޔުނައިޓެޑުގެ އުރުގުއޭ ފޯވާޑް އެޑިންސަން ކަވާނީ އަށް ޓޮޕް ސްޓްރައިކަރެއްގެ ގޮތުގައި އަދިވެސް އަހަރުތަކެއް ކުޅެވިދާނެ ކަމަށާއި އޭނާގެ ކޮންޓްރެކްޓް އާކުރަން ބޭނުންވާ ކަމަށް ޔުނައިޓެޑުގެ ކޯޗު އޮލެ ގުނަ ސޯލްޝެއާ ބުނެފި އެވެ.\nޕީއެސްޖީ ދޫކޮށްލުމަށް ފަހު ނުކުޅެ ދުވަސްތަކެއް ހުރުމަށް ފަހު ކަވާނީ އެއް އަހަރުގެ ކޮންޓްރެކްޓެއްގެ ދަށުން ޔުނައިޓެޑާ ގުޅުނީ ސެޕްޓެމްބަރު މަހު އެވެ. އިތުރު އަހަރަކަށް ކޮންޓްރެކްޓް އާކުރުމުގެ ފުރުސަތު ޔުނައިޓެޑަށް އޮތްއިރު ސޯލްޝެއާ ބުނީ ކްލަބުން އެގޮތަށް އަމަލުކުރާނެ ބެލެވޭ ކަމަށެވެ.\n"މިވަގުތަށް ބަލާއިރު ފެންނަނީ އޭނާގެ ކެރިއަރގައި އަދި އަހަރުތަކެއް އެބައޮތްކަން. އެހެންވެ އަހަރެން އިތުރު ވާހަކައެއް ނުދައްކާނަން. އޭނާ މި ކްލަބަށް އައި ފަހުން މުހިއްމު ކުޅުންތެރިއެއްގެ ގޮތުގައި ފެންނަނީ،" ސޯލްޝެއާ ބުންޏެވެ.\nކަވާނީ ޔުނައިޓެޑަށް 13 މެޗުން ހަތަރު ގޯލް ޖަހައިދީފަ އެވެ. އޭނާގެ ބޭނުން ޔުނައިޓެޑުން ބޮޑަށް ހިފަނީ ބަދަލު ކުޅުންތެރިއެއްގެ ގޮތުގަ އެވެ. އެކަމަކު ސޯލްޝެއާ ވަނީ ކަވާނީގެ ދައުރަކީ މުހިއްމު ބަދަލު ކުޅުންތެރިއެއްގެ ދައުރު ކަމަށް ދެކެވޭ ވާހަކަތައް ދޮގުކޮށްފަ އެވެ.\n"އޭނާ އަކީ ޔަގީނުން ވެސް ފުރަތަމަ އެގާރައިގެ ކުޅުންތެރިއެއް. އެ ފެންވަރުގެ ކުޅުންތެރިއަކު އެ ނޫން ގޮތަކަށް ސިފަނުކުރެވެނެ. އޭނާ ހީވާ ގޮތުގައި ކުރިއަށް އޮތްތަނުގައި ބެންޗުން ފަށާ މެޗުތަކަށް ވުރެ ގިނައިން ފުރަތަމަ އެގާރައިގައި ކުޅޭނެ،" ސޯލްޝެއާ ބުންޏެވެ.\nކަވާނީ، 33، ވަނީ ޕީއެސްޖީގައި ހޭދަކުރި ހަތް ސީޒަނުގައި 200 ގޯލް ޖަހައި އެ ކްލަބަށް އެންމެ ގިނަ ލަނޑު ޖެހި ކުޅުންތެރިޔާ އަށް ވެފަ އެވެ. އޭގެ ކުރިން އިޓަލީގެ ނަޕޯލީ އާއި ޕަލާމޯގައި ވެސް މޮޅު ކުޅުމެއް ދެއްކި އެވެ.\nއެޑިސަން ކަވާނީ މެންޗެސްޓާ ޔުނައިޓެޑް


Hamuge massala hunna kudhinnah haassa clothing range eh nerenee | Mihaaru\nހަމުގެ މައްސަލަތައް ހުންނަ ތުއްތު ކުދިންނަށް ހާއްސަ ކްލޯތިން ރޭންޖެއް\n28 ޖޫން 2019 - 06:24\nއެ ކުންފުނިން ބުނީ ޑްރީމް ސްކިންއާ ގުޅިގެން ނެރޭ ރޭންޖް އަންނަ މަހުގެ ތެރޭގައި ލޯންޗްކުރާނެ ކަމަށެވެ. އެގޮތުން ތުއްތު ކުދިންނަށް ދުވާލާއި ރޭގަނޑު ބޭނުން ކުރެވޭނެ 22 އުފެއްދުމެއް ކަލެކްޝަންގެ ތެރެއިން ނެރޭނެ އެވެ. އަދި އެއްޗެހި ތައްޔާރުކޮށްފައި ހުންނާނީ ޑްރީމް ސްކީމުން މެޑިކަލީ އެޕްރޫވަލް ވެސް ހޯދާފައިވާ ޕޮލިމާ ޓެކްނޮލޮޖީން އެހީގައި ތައްޔާރުކޮށްފައިވާ މެޓީރިއަލްތަކުން ކަމަށް ބުންޏެވެ.\nއެެމްއެންޑްއެސް އިން ބުނީ އަލަށް ނެރޭ ކްލޯތިން ރޭންޖަކީ ތުއްތު ކުދިންގެ ނާޒުކު ހަމާ ވަރަށް ގުޅޭނެ އަދި ސިއްހީ ގޮތުން އެއްވެސް ކަހަލަ މައްސަލައެއް ކުރިމަނުވާނެ އުފެއްދުންތަކެއް ކަމަށެވެ.\nއެސްއެންޑްއެމްގެ ޗިލްޑްރެންސް ޕްރޮޑަކްޓް ޑިވެލޮޕްމަންޓް ޓެކްނޮލޮޖީގެ ހެޑް ޑެބޯރާ ޝާޕް ބުނީ ޑްރީމް ސްކިންއާ ގުޅިގެން ކްލޯތިން ރޭންޖް އަންނަ މަހު ނެރެނީ ދޮޅު އަހަރުގެ މަސައްކަތްތަކަކަށް ފަހު ކަމަށެވެ.\n"މި ކަލެކްޝަން މި ނެރެނީ ޓެސްޓްކޮށް، ވަރަށް ގިނަ ކަސްޓަމަރުންގެ ފީޑްބެކް ވެސް ހޯދާފައި. އެހެންވީމާ ވަރަށް ވެސް އިތުބާރު ކުރެވޭ ކަހަލަ ކްލޯތިން ރޭންޖަކަށް މީތި ވާނެ ކަމާ ދޭތެރޭ އެއްވެސް ޝައްކެއް ނެތް،" އޭނާ ބުންޏެވެ. "މިހާތަނަށް ވަރަށް ޕޮޒިޓިވްކޮށް ކޮމެންޓްތައް ވެސް އައިސްފައި ހުރީމަ ގަބޫލު ކުރެވޭ މިއީ ހަމުގެ މައްސަލަތައް ހުންނަ ކުދިންނަށް ދިމާވާ މައްސަލަތަކަށް ލިބޭނެ ވަރަށް ބޮޑު ހައްލެއް ކަމަށް."\nޖިސްމާނީ ނުކުޅެދުންތެރިކަން ހުންނަ ތުއްތު ކުދިންނަށް ވެސް ހާއްސަ ކްލޯތިން ރޭންޖެއް އެމްއެންޑްއެސް އިން މިދިޔަ އަހަރުގެ ސެޕްޓެމްބަރުގައި ނެރުނެވެ.\nއިތުރު ލިޔުންތައް ސިއްހަތު ކުޑަކުދިން އިނގިރޭސިވިލާތް


"Dream Girl" akee copy eh kamah bune dhauvaa koffi | Mihaaru\nއަޔޫޝްމަން ކުރާނާގެ "ޑްރީމް ގާލް" އަކީ ކޮޕީއެއް ކަމަށް ބުނެ ދައުވާކުރަނީ\n08 ސެޕްޓެމްބަރ 2019 - 08:13\nއަންނަ ނޮވެމްބަރު މަހު ރިލީޒްކުރާ، އަޔޫޝްމަން ކުރާނާގެ ފިލްމު "ބާލާ" އަކީ ވެސް ކޮޕީއެއް ކަމަށް ތުހުމަތުކޮށްފައި ވަނިކޮށް، އޭނާގެ އިތުރު ފިލްމަކަށް ވެސް މި މައްސަލަ ކުރިމަތިވެއްޖެ އެވެ.\nއެ ފިލްމަކީ އަންނަ ހުކުރު ދުވަހު ރިލީޒްކުރަން ނިންމާފައިވާ "ޑްރީމް ގާލް" އެވެ. މި ފިލްމަކީ އެކްތާ ކަޕޫރްގެ ބާލަޖީން ޕްރޮޑިއުސްކޮށް، ރާޖް ޝާންޑަލިޔާ ލިޔެ، ޑައިރެކްޓްކޮށްފައިވާ ފިލްމެކެވެ.\nއަޔޫޝްމަން ކުރާނާ އާއި ނުޝްރަތު ބަރޫޗާ ލީޑް ރޯލް ކުޅެފައިވާ "ޑްރީމް ގާލް" ރިލީޒްކުރަން ދެތިން ދުވަހަށް ވެފައި ވަނިކޮށް ތުހުމަތުކޮށްފައި ވަނީ 2017 ގައި "ކޯލް ފޮ ފަން" ގެ ނަމުގައި ފިލްމެއް ގެނެސް ދިން ޑައިރެކްޓަރު ޖަނަކް ތޮޕްރާނީ އެވެ.\n"ކޯލް ފޮ ފަން" ގެ ޓްރެއިލާ.\nއޭނާ ބުނިގޮތުގައި "ޑްރީމް ގާލް" އަކީ އޭނާގެ ފިލްމުގެ ޕްލޮޓުން ވައްކަންކޮށްގެން ހަދާފައިވާ ފިލްމެއްކަން އޭގެ ޓްރެއިލާ އިން ވެސް ގަބޫލުކުރެވެ އެވެ. މި ފިލްމަކީ އަންހެން އަޑުން ވާހަކަ ދައްކައިގެން މީހުންގެ ހިތްތައް އަތުލާ ފިރިހެނަކަށް ދިމާވާ ހެއްވާ މަޖާ ހާދިސާތަކެއް ކިޔައިދޭ ފިލްމެކެވެ. "ކޯލް ފޮ ފަން" ގައި ކިޔައި ދެނީ ރީތި އަޑުތަކުން ވާހަކަ ދައްކައިގެން އާމްދަނީ ހޯދާ ބައެއްގެ ވާހަކަ އެވެ.\nޖަނަކް ބުނިގޮތުގައި އެކްތާގެ ބާލަޖީން "ކޯލް ފޯ ފަން" ގެ ޕްލޮޓުން ވައްކަންކޮށްގެން ފިލްމެއް ހަދައި ގެނެސްދޭން ތައްޔާރުވެފައި މި ވަނީ އޭނާގެ ފިލްމު ޕްރޮޑިއުސްކޮށްދޭން ބާލަޖީ އަށް ދެ ފަހަރެއްގެ މަތިން ހުށަހަޅައިގެން ވެސް އެ ގަބޫލުނުކޮށް ބޭރުކޮށްލާފައި ވަނިކޮށެވެ.\n"ޑްރީމް ގާލް" ގެ ޓްރެއިލާ.\n"އެކަމަކު އޭރުގެ މީގެ މުއާމަލާތްތަކެއް ސީދާ އެކްތާއަކާ ކޮށްފައެއް ނެތް. އެކަމަކު އަހަންނަށް ވަރަށް ޔަގީންކަމާ އެކު ބުނެވިދާނެ ޑްރީމް ގާލް ހަދާފައި އެ އޮތީ އަހަރެންގެ ފިލްމުގެ ޕްލޮޓަށޭ،" ޖަނަކް ބުންޏެވެ. "އަހަރެން ކޯލް ފޮ ފަންގެ ސްކްރިޕްޓް ހިފައިގެން ދެ ފަހަރެއްގެ މަތިން ބާލަޖީ އަށް ދިއުމުން ވަނީ ރިޖެކްޓްކޮށްލާފައި."\nއޭނާ ބުނިގޮތުގައި ކޮޕީރައިޓްގެ ގާނޫނާހިލާފަށް އެހެން މީހެއްގެ ފިކުރީ މުދަލަކަށް އަރައިގެންފައިވާތީ "ޑްރީމް ގާލް" ގެ ޓީމަށް ދައުވާކުރުމާ މެދު މިހާރު އަންނަނީ ވިސްނަމުންނެވެ.\n"އަހަރެން ދައުވާކުރާނަން ފިލްމުގެ ސްކްރީންޕްލޭ އިން ކްރެޑިޓް ދިނުމުގެ އިތުރަށް ފިލްމުން ލިބޭ ފައިދާ އިން އަހަންނަށް ރޯޔަލްޓީ ދޭން ވެސް،" ޖަނަކް ބުންޏެވެ.\nނަމަވެސް މިކަމާ ގުޅިގެން ފިލްމުގެ ޓީމުން އަދި އެއްވެސް ވާހަކައެއް ނުދައްކަ އެވެ.\nކޮޕީކުރުމުގެ މައްސަލަތަކަކީ ބޮލީވުޑްގައި ވަރަށް އާންމު ކަމެކެވެ. އެކަމަލު މިފަދަ މައްސަލަތަކުގައި ކުރާ ދައުވާތައް ގިނަ ފަހަރަށް ސާބިތެއް ނުވެ އެވެ.\nއިތުރު ލިޔުންތައް ބޮލީވުޑް އެކްތާ ކަޕޫރު


ގދ. ވާދޫގެ ރައްޔިތުންނާ ބައްދަލުކުރައްވައި، ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ދެއްކެވި ވާހަކަފުޅު - The President's Office\nގދ. ވާދޫގެ ރައްޔިތުންނާ ބައްދަލުކުރައްވައި، ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ދެއްކެވި ވާހަކަފުޅު\n11 މާރިޗު 1980، ރިފަރެންސް: MAG/1980/10\nއާދެ، ދެންމެ މިނިސްޓަރ އޮފް ޕްރޮވިންޝަލް އެފެއާޒްގެ ނައިބު އެ ވިދާޅުވި ފަދައިން، މިއަދު އަޅުގަނޑު މިފަށަނީ ގދ. އަތޮޅުގެ ރަށްތަކަށް ކުރާ ޒިޔާރަތެއް. މިއަތޮޅުން އެންމެ ފުރަތަމަ އަޅުގަނޑަށް މިއާދެވުނީ ވާދޫއަށް. އަޅުގަނޑުގެ މިދަތުރުތަކުގެ ބޭނުމަކީ މިހާރު ތިޔަ އެންމެ ކަލުންނާއި ކަނބަލުން އައްސަވައިފައިވާނޭ ފަދައިން، ރާއްޖެތެރޭގެ ކަންތައްތައް ހުރިނެތްގޮތް ބަލައިލުން. ރާއްޖެތެރޭގެ ޙާލު އަޙުވާލު ދެކެލުން. އަދި ރާއްޖެތެރެ ތަރައްޤީ ކުރުމަށް ބޭނުންވާ ކަންތައްތަކާބެހޭ މަޢުލޫމާތު ހޯދައި، ސަރުކާރުން އެކަންކަމަށް އެހީވެދެވޭނެ އިންތިޒާމުތައް ހަމަޖެއްސުން. މިގޮތުން މީގެކުރިން އަޅުގަނޑު ރާއްޖޭގެ ބައެއް އަތޮޅުތަކަށް މިހާރު ޒިޔާރަތްކޮށްފިން. އުތުރުގެ ބައެއް އަތޮޅުތަކަށާއި އަދި ދެކުނުގެ ބައެއް އަތޮޅުތަކަށް މިކުރި ދަތުރުތަކުގެ ސަބަބުން އަޅުގަނޑަށް ލިބުނު މަޢުލޫމާތުގެ މައްޗަށް ބިނާކޮށް، މިހާރު ރާއްޖެތެރޭގެ ކަންތައްތައް ތަރައްޤީކޮށް އިޞްލާޙުކުރުމަށް ވަރަށް މުހިންމު މަޝްރޫޢެއްވަނީ ރޭވިފައި. އަދި އެމަޝްރޫޢަށް މިހާރުދަނީ ޢަމަލުކުރެވެމުން. އެއީ، ތިންއަހަރު ދުވަހަށް ދައުލަތުން ފާސްކޮށްފައިވާ މަޝްރޫޢެއް. އެއްކުރޯޑް ސާޅީސް ލައްކަ ރުފިޔާ، މިކަމަށް ޚަރަދުކުރުމަށް މިހާރުވަނީ ހަމަޖެހިފައި. މިމަޝްރޫޢުގައި ވަރަށްގިނަ ކަންތައްތައް ހިމެނޭ.\nއޭގެތެރެއިން އެއްކަމެއް، ތަޢުލީމަށް އެހީވެދިނުން. ރާއްޖެތެރޭގެ ތަޢުލީމަށް. ސަރުކާރުގެ ޚަރަދުގައި ހިނގާ ޕްރައިމަރީ ސްކޫލެއް ރާއްޖޭގެ ކޮންމެ އަތޮޅެއްގައިވެސް ހުޅުވުން އަދި މެދުނުކެނޑި 10 އަހަރު ދުވަސް ވަންދެން ހިނގާފައި ހުރި އަމިއްލަ މަކްތަބުތަކާއި މަދަރުސާތަކަށް ސަރުކާރުން އެހީވެދޭގޮތަށް ހަމަޖެއްސުން. ހަމައެފަދައިން، ރައްޔިތުންނަށް ދަތިވާ އެކިކަންކަން ރަނގަޅުކުރުމަށްވެސް މި މަޝްރޫޢުގައި ވަރަށް ޚާއްޞަ އަހަންމިއްޔަތެއް ދެވިފައިވޭ. ބައެއް ރަށްރަށުގެ ފަޅު ތިލަކަމުން ލަފާފުރުމަށް ދަތިވާތީ ފަޅުކޮނުން، ނެރު ގޮއްވުން، އަދި ކޮންމެ ރަށެއްގައިވެސް ރަށުކޯޓެއް އުފެއްދުން، އަތޮޅުއޮފީސްތަކަށާއި ރަށްރަށުގެ ރަށުއޮފީސްތަކަށް މުވައްޒަފުން އިތުރުކުރުން. މިސްކިތްތައް މަރާމާތުކުރުން. ބައެއް ރަށްރަށުގައި އަލުން މިސްކިތް އެޅުން. އެހެންގޮސް ވަރަށްގިނަ ތަފާތު ކަންތައްތައް މި މަޝްރޫޢުގައި އެކުލެވިފައިވޭ. އޭގެ ބޭނުމަކީ ރާއްޖެތެރެ މިހާރު އޮތް ފެންވަރަށްވުރެ ރަނގަޅު ކުރުން. ހުރިހާ ގޮތަކުންވެސް ދައުލަތުގެ ޚިދުމަތްތައް ކޮންމެވެސް މިންވަރަކަށް ރާއްޖެތެރެއަށް ލިބިދިނުން.\nމި މަޝްރޫޢުގެ ދަށުން މިރަށަށްވެސް ބައެއް ކަންތައްތައް ހަމަޖެހިފައިވޭ. މިރަށުގައި އަލުން މިސްކިތެއް އެޅުން މި މަޝްރޫޢުގައި ހިމެނިފައިވޭ. ހަމައެފަދައިން، ފަޅުތެރެ ކޮނުމާއި، މިބާވަތުގެ އެހެން ބައެއް ކަންތައްތައްވެސް ހިމެނިފައިވޭ. ކޮންމެއަކަސް، ތިޔަ އެންމެ ކަލުންނަށާއި ކަނބަލުންނަށް އެނގިލައްވާނެ ފަދައިން، ރާއްޖެތެރޭގެ ކަންތައްތައް އޮތްގޮތުން ދައުލަތުން އެއްފަހަރާ ހުރިހާ ކަންތައްތަކެއް ރަނގަޅެއް ނުކުރެވޭނެ. އެއީ އެކަންކަމަށް ވަރަށްބޮޑެތި ޚަރަދު ހިނގާނެތީ. އަދި އެކަންކަމަކީ ވަރަށްގިނަ ދުވަހުން ރަނގަޅު ކުރެވޭނެ ކަންކަމަށްވާތީ. އެހެންވުމާއެކު، މިހާރު ސަމާލުކަން ދެވިފައިވާނީ އެންމެ ފުރަތަމަ ކުރަންޖެހޭ ކަންތައްތަކަށް އިސްކަންދޭގޮތަށް. އެއީ އެއްފަހަރާ ހުރިހާ ކަމެއް ނުކުރެވޭނެތީ. އަޅުގަނޑު ކުރިންވެސް އިޝާރާތްކުރި ފަދައިން، ކޮންމެ އަތޮޅެއްގައިވެސް ސަރުކާރުގެ ޚަރަދުގައި ހިނގާ ޕްރައިމަރީ ސްކޫލެއް ހުޅުވުން މި މަޝްރޫޢުގައިވޭ. އެގޮތުން މިއަތޮޅުގައިވެސް މިހާރު ސްކޫލެއް ހިނގަމުން އެބަދޭ. މީގެކުރިން ސަރުކާރުގެ ޚަރަދުގައި ރާއްޖެތެރޭގައި ހިންގާ އެއްވެސް ސްކޫލެއް ނެތް. މިއީ ހަމައެކަނި ފަށައިގަތުމެއް. އެއީ އެއްވެސް އަތޮޅެއްގައި އެންމެ ސްކޫލެއް ހުރެގެން، އަތޮޅުގެ ތަޢުލީމުގެ ކަންތައްތައް އެދެވޭ ދަރަޖައަކަށް ކުރިއަކަށް ނުގެންދެވޭނެ. އެހެންނަމަވެސް ސަރުކާރުން ޚަރަދުކުރެވޭނީ ސަރުކާރަށް ލިބޭ އާމްދަނީއަކާ އެއްގޮތްވާ ގޮތުގެ މަތިން ކަމަށްވާތީ އެއްފަހަރާ އެއަށްވުރެ ގިނަ ކަންތައްތައް ކުރެވެން ނޯންނަނީ.\nއެހެންވީމާ، ފުރަތަމަ ފަށައިގަތުމެއްގެ ގޮތުން ކޮންމެ އަތޮޅެއްގައި އެއް މަދަރުސާ ސަރުކާރުގެ ޚަރަދުގައި ހިންގައިފައި، އޭގެފަހުން ދައުލަތަށް ތަނަވަސްކަން އިތުރުވަމުންދިޔަދިޔަހެން އިތުރު ސްކޫލްތައް އަޅާގޮތަށް ނުވަތަ ހުޅުވާގޮތަށް ހަމަޖައްސަމުން ގެންދާގޮތަށް މިހާރުވަނީ ގަސްދުކުރެވިފައި. ކޮންމެއަކަސް، މިހުރިހާ ކަންތައްތަކެއް ސަރުކާރުން މިކުރަނީ ރާއްޖެތެރޭގެ ރައްޔިތުންގެ ފައިދާއަށް. ރާއްޖެތެރޭގެ ރައްޔިތުންނަށް ޚިދުމަތް ކުރުމުގެ ގޮތުން. އެއީ، ދިވެހިރާއްޖެއަކީ މުޅި ރާއްޖެ ކަމަށްވާތީ، ދައުލަތުގެ ޚިދުމަތްތައް ލިބެންވާނީ ހަމައެކަނި މާލެއަކަށް ނޫން. ހަމައެކަނި މާލޭގެ އަހުލުވެރިންނަކަށް ނޫން. އެ ޚިދުމަތްތައް ރާއްޖެތެރެއަށްވެސް ލިބެންވާނެ. އާދެ، ކޮންމެއަކަސް މިފަދަ ބޮޑެތި މަޝްރޫޢުތައް ކުރިއަށް ގެންދެވޭނީ ނުވަތަ އެއިން އެދެވޭ ނަތީޖާއެއް ޙާޞިލުކުރެވޭނީ އެކަމަށްޓަކައި އަޅުގަނޑުމެން އެންމެން އެއްބާރުލައިގެން މަސައްކަތްކުރި މިންވަރަކުން. ސަރުކާރުން ބަޖެޓެއް ކަނޑައެޅުނު ކަމުގައިވިޔަސް، ފައިސާތަކެއް ޚަރަދުކުރި ކަމުގައިވިޔަސް، އެކަމުން އެދެވޭ ނަތީޖާ ލިބޭނީ އަޅުގަނޑުމެން އެކަންކަން ކާމިޔާބު ކުރުމަށް މަސައްކަތްކުރި މިންވަރަކުން. އަޅުގަނޑުމެންގެ އެއްބާރުލުން އެކަމުގައިވީ މިންވަރަކުން.\nއެހެންވީމާ، އަޅުގަނޑު އިލްތިމާސް ކުރަނީ، ސަރުކާރުން މި ފަށައިގަނެގެން އުޅޭ ކޮންމެ ކަމެއްވެސް ކާމިޔާބުކުރުމަށްޓަކައި ރައްޔިތުންގެ އެހީ ދެއްވުމަށް. ތަޢުލީމާ ބެހޭގޮތުން މިހާރު ވަރަށްބޮޑު އެހެން މަޝްރޫޢެއްވެސް ފެށިގެން ހިނގަމުން އެބަދޭ. އެއީ އަސާސީ ތަޢުލީމުގެ މަޝްރޫޢު. އެ މަޝްރޫޢުގެ ބޭނުމަކީ އަޅުގަނޑުމެންގެ ތެރެއިން ކޮންމެ މީހަކަށްވެސް ކޮންމެހެން އެނގެން ބޭނުންވާ މިންވަރަށް ތަކެތި ދަސްކޮށްދިނުން. އެއީ އަޅުގަނޑުމެންގެ މާތްވެގެންވާ އިސްލާމްދީނާ ބެހޭގޮތުންނާއި އަދި މުޖްތަމަޢުގައި އަޅުގަނޑުމެން ދިރިއުޅޭއިރު އަޅުގަނޑުމެންނަށް އެކިކަންކަމާ ބެހޭގޮތުން އެނގެން ބޭނުންވާ މަޢުލޫމާތު ދަސްކޮށްދިނުން. މި މަޝްރޫޢުގައި ހިމެނިފައިވަނީ އާދެ، އެންމެ ފުރަތަމަ ލިޔަންކިޔަން ދަސްކުރުން. އެއީ އަޅުގަނޑުމެންގެ ތެރޭގައި ވަރަށްގިނަ ބަޔަކަށް އަދިވެސް ލިޔަންކިޔަން ނޭނގޭތީ. ލިޔަންކިޔަން އެނގިގެން ނޫނީ ތަޢުލީމުގެ މަގުގައި ކުރިއަށް ދެވެން ނޯންނާނެތީ. އެހެންވީމާ، އަޅުގަނޑު އުންމީދު ކުރަނީ މި މަޝްރޫޢަށް މިރަށުގެ ރައްޔިތުންގެ ފަރާތުންވެސް އެކަށީގެންވާ ތަރުޙީބެއް ދެއްވުމަށް.\nއަޅުގަނޑު އެއްވެސް ޝައްކެއްނުކުރަން، މިރަށުގެ ރައްޔިތުން ތަޢުލީމަށް ވަރަށްބޮޑު އަހަންމިއްޔަތެއް ދެއްވާނެކަމާމެދަކު. ސަބަބަކީވެސް ކުރިއްސުރެ ވާދޫއަކީ ތަޢުލީމުގެ ރޮނގުގައި ފާހަގަކޮށްލެވޭ ރަށަކަށްވާކަން. އަޅުގަނޑުމެންގެ ތާރީޚުގައި ވާދޫއަކީ ވަރަށް ޚާއްޞަ ގޮތެއްގައި ފާހަގަކޮށްލެވޭ ރަށެއް. އާދެ، އައްޝައިޚު މުޙައްމަދު ޖަމާލުއްދީން، މަޝްހޫރު ވާދޫ ދަންނަކަލޭގެފާނު އެއީ މިރަށުގެ ޢިލްމުވެރިއެއް. މިރަށުގެ ބޭފުޅެއް. އެކަލޭގެފާނު ދިވެހި ޤައުމަށް ވަނީ ވަރަށްމަތިވެރި ޚިދުމަތްތަކެއް ކުރައްވައިފައި. އަޅުގަނޑުމެން މިހާރު މިއުޅޭ ޝާފިޢީ މަޒުހަބަށް ރާއްޖޭގެ މުސްލިމުން އެނބުރުއްވީވެސް ވާދޫ ދަންނަކަލޭގެފާނު. އެހެންކަމަށްވުމާއެކު، އެކަލޭގެފާނަކީ އަޅުގަނޑުމެން އަބަދުވެސް ހަނދާންކުރަންޖެހޭނެ، ވަރަށް މަތިވެރި ޢިލްމުވެރިއެއް. އެކަލޭގެފާނުގެ މަތިވެރި ޚިދުމަތްތައް އަޅުގަނޑުމެންގެ މެދުގައި އަބަދުގެއަބަދަށް ދެމިހުންނާނެކަމާމެދަކު ޝައްކެއްނެތް. މިދެންނެވި ގޮތުގެ މަތިން ވާދޫއަކީ ތަޢުލީމުގެ މައިދާނުގައި މިގޮތަށް ފާހަގަކޮށްލެވޭ ރަށަކަށްވުމާއެކު، މިހާރުވެސް މިރަށުގެ ރައްޔިތުން ތަޢުލީމަށް ވަރަށްމަތީ އަހަންމިއްޔަތެއް ދެއްވާނޭ ކަމަށް އަޅުގަނޑު ޔަޤީންކުރަން. ރަށުގެ ކުޑަކުދިންނަށް ތަޢުލީމް ދިނުމާއި އަދި ރަށުގެ ބޮޑެތި މީހުންނަށްވެސް އަސާސީ ތަޢުލީމުގެ މަޝްރޫޢުގެ ދަށުން އުނގަންނައިދިނުމުގައި މިރަށުގެ ރައްޔިތުންގެ ފުރިހަމަ އެއްބާރުލެއްވުމާއި ތަރުޙީބު ލިބޭނޭކަމާމެދަކު އަޅުގަނޑު ޝައްކެއްނުކުރަން.\nއާދެ، ދެން އަޅުގަނޑު އެނބުރިލާނީ އަޅުގަނޑުމެންގެ މަސައްކަތްތެރިކަމާ ދޭތެރޭގައި އެއްޗެއް ދަންނަވާލުމަށް. ޤައުމުގެ އިޤްތިޞާދު ކުރިއަށްދާނީ ޤައުމުގެ ހުރިހާ ރައްޔިތުން އިޤްތިޞާދު ކުރިއަށް ގެންދިޔުމަށް މަސައްކަތްކުރި މިންވަރަކުން. އަޅުގަނޑުމެންގެ ތެރެއިން ކޮންމެ މީހަކީވެސް ދިރިއުޅުމަށް ކޮންމެވެސް މަސައްކަތެއްކުރާ މީހެއް. އެމީހެއްގެ ދިރިއުޅުން ތަނަވަސްވާނީ އެމީހަކު ކުރާ މަސައްކަތެއްގެ ނަތީޖާއެއްގެ ގޮތުން. އެހެންވީމާ، އަޅުގަނޑުމެންގެ ތެރެއިން ކޮންމެ މީހަކުވެސް ދިރިއުޅުން ތަނަވަސްކުރުމަށްޓަކައި މަސައްކަތް ކުރުމަކީ ކޮންމެހެން ބޭނުންކަމެއް. އެގޮތަށް މަސައްކަތް ކުރުމުން އެންމެ ފުރަތަމަ އޭގެ ފައިދާ ލިބޭނީ ހަމަ ތިމާއަށް. ޤައުމަށް ނުވަތަ ރަށަށް ލިބޭ ފައިދާ ލިބޭނީ އޭގެފަހުގައި. އަޅުގަނޑުމެންނަކީ ޢާންމުކޮށް ބަލާއިރު ފައިސާވެރި ބައެއް ނޫން. މުއްސަނދި ބައެއް ނޫން. އަޅުގަނޑުމެންގެ ބޭނުންތައް ފުއްދަންޖެހެނީ އަޅުގަނޑުމެންނަށް ލިބޭ އެއްޗަކުން. އަޅުގަނޑުމެން ވަރަށްގިނަ ކަންތައްތައް ކުރަން ބޭނުންވޭ. ގެދޮރު ހަދާލަން ބޭނުންވޭ. ދަރިންނަށް ތަޢުލީމް ދޭން ބޭނުންވޭ. އަޅުގަނޑުމެން ބަލިވެއްޖިއްޔާ ބޭސްކުރަން ބޭނުންވޭ. މިހެންގޮސް ވަރަށްގިނަ ކަންތައްތައް އަޅުގަނޑުމެން އޮންނަނީ ކުރަންޖެހިފައި. އެއިން ކޮންމެ ކަމެއް ކުރަންވެސް އަޅުގަނޑުމެންގެ އަތުން ޚަރަދު ހިނގާ. މިހުރިހާ ޚަރަދެއް ދެކޮޅުޖެއްސޭނީ އަޅުގަނޑުމެން ކުރާ މަސައްކަތްތައް އިތުރުކޮށްގެން. އަޅުގަނޑުމެންނަށް ލިބޭ އާމްދަނީ އިތުރުކޮށްގެން. ހަމައެފަދައިން، ޤައުމުގެ ނިސްބަތުގައި ބަލާއިރުވެސް ޤައުމުގެ ފެންވަރު މައްޗަށްދާނީ އެކަމަށްޓަކައި ރައްޔިތުން މަސައްކަތްކުރި މިންވަރަކުން. ދައުލަތުން އިރުޝާދު ދެވިދާނެ. ދައުލަތުން އެކިއެކި ކަންކަން ރޭވިދާނެ. އެހެންނަމަވެސް އޭގެ ނަތީޖާ ފެންނާނީ، އެ އިރުޝާދުތަކާ އެއްގޮތަށް ރައްޔިތުން ޢަމަލުކޮށްގެން. ނުވަތަ އެމަޝްރޫޢުތައް ރައްޔިތުން އަމިއްލައަށް ހިންގައިގެން.\nދިވެހިރާއްޖެއަކީ ވަރަށް ކުޑަކުޑަ ޤައުމެއް. ޤުދުރަތީ މުއްސަނދި ކަމުގެ ގޮތުން ބަލާއިރުވެސް ވަރަށް އާދައިގެ ފެންވަރެއްގައިވާ ޤައުމެއް. މީސްކޮޅު މަދު ޤައުމެއް. ދުނިޔޭގެ އެހެން ޤައުމުތަކާ އަޅާބަލާއިރު، މިދެންނެވި ހަމަތަކުން ބަލާއިރު ވަރަށް އާދައިގެ ފެންވަރެއްގައިވާ ޤައުމެއް. އަޅުގަނޑުމެން މިއަދު ބޭނުންވަނީ ކުރިއަށްދާން. ހުރިހާ ރޮނގަކުންވެސް ތަރައްޤީވާން. ތަޢުލީމީ ގޮތުންވެސް، ޞިއްޙީގޮތުންވެސް، އިޤްތިޞާދީ ގޮތުންވެސް އަދި އިޖްތިމާޢީ ގޮތުންވެސް އަޅުގަނޑުމެން ބޭނުންވަނީ މިހާރު މިތިބި ފެންވަރަށްވުރެ މައްޗަށް ޖެހިލަން. ކުރިންވެސް ދެންނެވި ފަދައިން، އަޅުގަނޑުމެންނަށް ކުރިއަށްދެވޭނީ އަޅުގަނޑުމެން އެކަމަށް މަސައްކަތްކުރި މިންވަރަކުން. އެއީ އެއްވެސް ހެއްކެތް ބޭނުންވާ ވާހަކައެއް ނޫން. އަޅުގަނޑުމެންގެ ވަށައިގެންވާ ކަންތައްތަކަށް ބަލައިލި ނަމަވެސް، އަޅުގަނޑުމެންނަށް އެނގޭނެ ކޮންމެ މީހަކަށްވެސް ކާމިޔާބު ކުރެވެނީ އެމީހަކު އެކަމެއް ކާމިޔާބުކުރަން މަސައްކަތްކުރި މިންވަރަކުންކަން. އެއީ އަޅުގަނޑުމެންގެ މާތްވެގެންވާ އިސްލާމްދީނުގައިވެސް އަންގަވައިފައިވާގޮތް. މާތްﷲ ވަޙީކުރައްވަނީ، [إِنَّ الَّذِينَ آمَنُوا وَعَمِلُوا الصَّالِحَاتِ إِنَّا لَا نُضِيعُ أَجْرَ مَنْ أَحْسَنَ عَمَلًا]. [ހަމަކަށަވަރުން އީމާންވެ ހެޔޮ ޢަމަލުތައް ކުރި މީހުން ދަންނާށެވެ! ހަމަކަށަވަރުން ތިމަންރަސްކަލާނގެ ހެޔޮކޮށް ޢަމަލުކުރާ މީހުންގެ ޢަމަލުތައް ގެއްލެނި ނުކުރައްވާހުށީމެވެ.] މިއާޔަތުގައި، އެ ވަޙީކުރައްވަނީ، ހަމައެކަނި ދީނުގެ ޢަމަލުތަކުގެ ވާހަކައެއް ނޫން. ދީނުގެ ބަޔަކީ އަޅުގަނޑުމެން އެންމެބޮޑު ސަމާލުކަމެއް ދޭންޖެހޭނެ ބައި. ދީނުގެ ފަރުޟުތަކަށް ރައްކާތެރިވުން. ދީނުގެ އަމުރުތަކަށް ބޯލެނބުން. ދީނުގައި ނަހީކުރައްވާފައިވާ ކަންތައްތަކުން އެއްކިބާވެގެން ތިބުން. މިއީ އެއްވެސް ޝައްކެއްނެތްގޮތުގައި، އަޅުގަނޑުމެން މުސްލިމުންގެ އެންމެ އިސް ވާޖިބު. އޭގެއިތުރަށް މަޢީޝަތު ތަނަވަސްކުރުމަށް މަސައްކަތް ކުރުމަކީވެސް ދީނީގޮތުންވެސް އަދި ޤައުމީގޮތުންވެސް އަޅުގަނޑުމެންގެ ވާޖިބެއް.\nމިދެންނެވި އާޔަތުގައި އެ އިޝާރާތް ކުރައްވަނީ ހެޔޮ ޢަމަލުތަކަށް. ހެޔޮ ޢަމަލުތަކުގެ ދާއިރާއަކީ ވަރަށްފުޅާ ދާއިރާއެއް. އޭގެތެރޭގައި ދީނުގެ ޢިބާދާތު ނުވަތަ ދީނުގެ ފަރުޟުތައް ހިމެނޭ. ހަމައެފަދައިން، އަޅުގަނޑުމެންގެ ދިރިއުޅުން ތަނަވަސްކުރުމަށް ކުރާ ކޮންމެ ޙަލާލު މަސައްކަތެއް އޭގައި ހިމެނިފައިވޭ. އެހެންވީމާ، މިދެންނެވި އާޔަތުން އަޅުގަނޑުމެންނަށް އެނގެނީ، އަޅުގަނޑުމެން ކުރާ މަސައްކަތެއް މާތްﷲ ގެއްލެނިނުކުރައްވާނެއޭ، އެ މަސައްކަތުގެ ނަތީޖާ އަޅުގަނޑުމެންނަށް ދައްކަވާނެކަން. އެކަން އޮތީ އެހެންކަމަށްވުމާއެކު، އަޅުގަނޑު އިލްތިމާސް ކުރަނީ، އަޅުގަނޑުމެންގެ މަސައްކަތްތެރިކަންވެސް އިތުރުކުރުމަށް. ކޮންމެ މީހަކުވެސް އެމީހަކު އެކުރާ މަސައްކަތް މިހާރަށްވުރެ ރަނގަޅަށް ކުރެވޭތޯ ބެލުމަށް. އެމީހަކަށް ލިބޭ އެއްޗެއް މިހާރަށްވުރެ އިތުރުކުރެވޭތޯ ބެލުމަށް. ހަމައެއާއެކު، އަޅުގަނޑު އިލްތިމާސް ކުރަން، އަޅުގަނޑުމެންނަކީ މާތްވެގެންވާ އިސްލާމްދީނުގެ އަހުލުވެރިން ކަމަށްވުމާއެކު، އަޅުގަނޑުމެންގެ މެދުގައި އެއްބަނޑުއެއްބަފާކަން އާލާކޮށް، އެކަން އަޅުގަނޑުމެންގެ މެދުގައި ފެތުރުމަށް. މާތްﷲ އަންގަވައިފައިވަނީ، [إِنَّمَا الْمُؤْمِنُونَ إِخْوَةٌ] "ހަމަކަށަވަރުން މުއުމިނުންނަކީ އަޚުންތަކެކޭ".\nއެހެންވީމާ، އަޅުގަނޑުމެންނަކީ އަޚުންތަކެއް ކަމަށް ދެކިގެން، އަޅުގަނޑުމެންގެ މެދުގައި އޮންނަ ގުޅުންތައް އެއީ އެއްބަނޑުއެއްބަފާ ބައެއްގެ މެދުގައި އޮންނަ ބާވަތުގެ ގުޅުންތަކަކަށް ހަދަންވެއްޖެ. އަޅުގަނޑުމެންގެ މެދުގައި ފިތުނަވެރިކަމަކަށް، ޙަސަދަވެރިކަމަކަށް ތަންދީގެނެއް ނުވާނެ. އަޅުގަނޑުމެންނަކީ އަޚުންތަކެއް. އެކަން ގަބޫލުކުރަންވާނެ. އަޅުގަނޑުމެންގެ މެދުގައި އޮންނަންވާނީ އަޚުންގެ މެދުގައި އޮންނަންވާފަދަ މަތިވެރި މާތް ގުޅުން. އިސްލާމީ އުޚުއްވަތްތެރިކަމުގެ ގުޅުން. އަޅުގަނޑުމެން ކޮންމެ މީހަކުވެސް ތިމާގެ އަމިއްލަ ކަންތައްތަކަށް ފަރުވާތެރިކަން ބަހައްޓާ ފަދައިން، އެހެން މީހުންގެ ކަންތައްތަކަށްވެސް ފަރުވާތެރިކަން ބަހައްޓަންވާނެ. ތިމާގެ އަމިއްލަ މުދަލަށާއި، އަމިއްލަ ޙައްޤުތަކަށް ރައްކާތެރިވާފަދައިން، އެހެން މީސްމީހުންގެ މުދަލަށާއި، އެހެން މީސްމީހުންގެ ޙައްޤުތަކަށްވެސް ރައްކާތެރިވާންވާނެ. އެއީ އިސްލާމީ އުޞޫލަކީ. އެއީ އަޅުގަނޑުމެން އުޅެން އަންގަވައިފައިވާ ގޮތަކީ. މިދެންނެވި މާތް މަތިވެރި އުޞޫލުތަކަށް ރައްކާތެރިވެގެން ނޫނީ އަޅުގަނޑުމެންނަށް، އަޅުގަނޑުމެން މި އެދޭ އުންމީދުތަކެއް ޙާޞިލެއް ނުކުރެވޭނެ. އެހެންވީމާ، އަޅުގަނޑުމެންގެ މެދުގައި އެކުވެރިކަމާއި އެއްބަނޑުއެއްބަފާކަން އާކޮށް އާލާކުރުން އެއީ އަޅުގަނޑުމެން ކޮންމެ މީހެއްގެވެސް ވާޖިބަކަށް ހަދަންވެއްޖެ. އެކަމަކީ ހަމައެކަނި ވަކިމީހެއްގެ ނުވަތަ ވަކިބައެއްގެ މަސްއޫލިއްޔަތެއް ކަމުގައި ބަލައިގެން ނުވާނެ. އެއީ އަޅުގަނޑުމެންގެ ކޮންމެ ފަރުދެއްގެވެސް މަސްއޫލިއްޔަތެއް ކަމުގައި ބަލަން ޖެހިއްޖެ. ވީމާ، މިގޮތުގެ މަތިން އަޅުގަނޑުމެންނަކީ އެއްބަނޑުއެއްބަފާ ބައެއް ކަމުގައިވެގެން، ވެރިންނާއި ރައްޔިތުންނާ އެކުވެރިވެ އެކަތިގަނޑަކަށްވެގެން އަޅުގަނޑުމެންގެ ރަށް ކުރިއެރުވުމަށް ކުރާ ކޮންމެ މަސައްކަތެއްގައި މާތްﷲ ބަރަކާތް ލައްވާނެ. އެކަމުގެ ނަތީޖާ ވަރަށް އަވަހަށް އަޅުގަނޑުމެންނަށް ދައްކަވާނެ.\nއާދެ، އަޅުގަނޑުގެ ވާހަކަ ނިންމާލެވެން އަންނަނީ މިރަށުގެ ރައްޔިތުންނަށް ވަރަށް އިޚްލާޞްތެރިކަމާއެކު ޝުކުރު ދަންނަވަމުން. އެއީ އަޅުގަނޑު މިއަދު މިރަށަށް އައުމުގެ މުނާސަބަތު ފާހަގަކުރެއްވުމުގެ ގޮތުން، މިރަށުގެ ރައްޔިތުން ވަރަށްމަތީ ދަރަޖައަކަށް ހުރިހާ ކަމެއްވެސް އިންތިޒާމު ކުރައްވައިފައިވާތީ. އަޅުގަނޑުމެން މިތިބަ ތަންވެސް މިވަނީ ވަރަށް ފުރިހަމަކޮށް ހައްދަވައިފައި. އަދި ރަށުތެރެވެސް ވަނީ ވަރަށް ބޮޑަށް ސާފުކުރައްވައިފައި، ރަނގަޅު ކުރައްވައިފައި. މިހުރިހާ މަސައްކަތްތަކެއް މިގޮތަށް ކުރެއްވުމުން، އެއިން އަޅުގަނޑަށް ދޭހަވާ އެއްޗަކީ މިރަށުގެ ރައްޔިތުންގެ ހިތުގައި ދިވެހި ސަރުކާރާމެދު އުފެދިފައިވާ އިޚްލާޞްތެރިކަމުގެ ބޮޑުކަން. އެހެންވުމާއެކު، އެއްވެސް ހިފެހެއްޓުމެއްނެތި މިރަށުގެ ވެރިންނަށާއި ރައްޔިތުންނަށް އަޅުގަނޑު ޝުކުރު ދަންނަވަން. ތިޔަބޭކަލުންނާއި ބޭކަނބަލުން ހަނދުމަފުޅު ހުންނާނޭ ފަދައިން، މީގެކުރިންވެސް އެއްފަހަރު އަޅުގަނޑަށް މިރަށަށް އާދެވިއްޖެ. އެއީ 1974 ވަނަ އަހަރު. އެ އަހަރުގެ ފަހުކޮޅުގައި އޭރުގެ ސަރުކާރުން ފޮނުއްވައިގެން އައީ. އަޅުގަނޑާ އަދިވެސް އެހެން ދެތިން ބޭފުޅަކާ އައިސް، މިރަށުގެ ރައްޔިތުންނާ ބައްދަލުކޮށް ވާހަކަ ދެއްކުމުގެ އުފާ އަޅުގަނޑަށް ވަނީ ލިބިފައި.\nއެހެންވީމާ، މިއަދު އަޅުގަނޑަށް އެއުފާ ޙާޞިލުވާ ކަމަށްޓަކައި މާތްﷲގެ ކިބަޔަށް ޙަމްދާއި ޝުކުރުކުރަން. އަދި އަޅުގަނޑު މިއަދު މިއައިސް ދެއްކި ވާހަކަތަކުން ތިޔަބޭކަލުންނަށާއި ބޭކަނބަލުންނަށް ކޮންމެވެސް ފައިދާއެއް ކުރާނެ ކަމަށް އަޅުގަނޑު އުންމީދުކުރަން. އަޅުގަނޑުގެ ދުޢާއަކީ، މިރަށުގެ ރައްޔިތުންނަށް މިއަދަށްވުރެ ތަނަވަސް މާދަމައެއް މާތްﷲ ދެއްކެވުން. އަދި އަޅުގަނޑުމެން އެންމެން ޤައުމުގެ ތަރައްޤީއަށްޓަކައި މިކުރާ މަސައްކަތްތަކުގައި ހެޔޮ ތައުފީޤު ލެއްވުން.


Madaveli Hoadehdhoo Ge Causeway Ge Mahsala Madujassailaigen Sarukaarakah Noaveveyne! މަޑަވެލި ހޯނޑެއްދޫގެ ކޯޒްވޭގެ މައްސަލަ މަޑުޖައްސާލައިގެން ސަރުކާރަކަށް ނޯވެވޭނެ ! – Huvadhoo News Madaveli Hoadehdhoo Ge Causeway Ge Mahsala Madujassailaigen Sarukaarakah Noaveveyne! Huvadhoo News\nމަޑަވެލި ހޯނޑެއްދޫގެ ކޯޒްވޭގެ މައްސަލަ މަޑުޖައްސާލައިގެން ސަރުކާރަކަށް ނޯވެވޭނެ !\nރާއްޖޭގެ ކޮންމެ ރަށެއް އެރަށް އަނެއް ރަށާ ގުޅުވާލައިފިނަމަ އޭގެ ފަހަތުގައި ވަނީ ތަރައްޤީ އާއި ކުރިއެރުންކަން ރާއްޖޭގައި މިއަދާ ހަމަޔަށް ގުޅުވާލާފައި ނުވަތަ އެއްފަސް ކުރެވިފައިވާ ކޮންމެ ރަށަކުންވެސް ފެންނަކަމީ ލޯމަތިން ފެންނަން ހުރި ހަޤީގަތެކެވެ. އައްޑޫ އަތޮޅާއި ލ އަދި ގްރޭޓަރމާލެ އިން އެއޮތީ އެކަން ފެންނާށެވެ. ހުވަދު އަތޮޅުގެ ފަރެސްމާތޮޑާ އަށް ނަޒަރު ހިންގާލިޔަސް އެ ޙަޤީޤަތް ސާބިތުވެއެވެ. ދާދި ފަހުން ކޯޒްވޭ ތަކަކުން ގުޅުވާލި ގދ މަޑަވެލި ހޯނޑެއްދޫ2ރަށުންވެސް އިސްވެ ދެންނެވުނު ކުރިއެރުން އައީ ފެންނަމުންނެވެ. ނަމަވެސް ސުވާލަކީ މަޑަވެލި ހޯނޑެއްދޫގެ ކޯޒްވޭ އަށް ވެގެން މިއުޅެނީ ކިހިނެއްހެއްޔެވެ. އެކޯޒްވޭގެ ސަބަބުން މަޑަވެލީގެ ރައްޔިތުންގެ އުންމީދުގެ ޙާސިލުވި2ރަށުގެ ގުޅުމަށް ވާން މިއުޅެނީ ކިހިނެއް ހެއްޔެވެ.2ރަށް ގުޅި އެއްބަނޑު އެއްބަފައި ކަމާއި އަވައްޓެރި މާތް ގުޅުމަށް ވާން މިއުޅެނީ ކީއްތޯއެވެ. އެތައް ޒަމާނެއް ވަންދެން2ރަށުގެ ރައްޔިތުން ކުރި އުންމީދު ޙަޤީޤަތަކަށް ވެފައި ވަނިކޮށް ލިބެމުންދިޔަ އިޖްތިމާޢީ އެކުލުންތެރިކަމާއި އިޤްތިޞާދީ ތަރައްޤީ އަށް ވާން މިއުޅެނީ ކިހިނެއްބާއެވެ. ހަމަ ޔަޤީނުންވެސް އެނގޭ އެއް ޙަޤީޤަތެއް އެބައޮތެވެ. މަޑަވެލި ހޯނޑެއްދޫގެ ރައްޔިތުންގެ މެދުގައި އެއްވެސް މައްސަލައެއްނެތެވެ. އެކަމާމެދު ޝައްކެއްވެސް ނެތެވެ. އަދި ކިއެއްތަ، މިފަދަ ގުޅާލުން އޮތް އެހެން ރަށްރަށުގައި ވެސް އަދި އެ ރަށްރަށުގެ ބުރިޖް ނުވަތަ ކޯޒްވޭ ތަކާ އެއްފަސް ކުރުމުގައި ވެސް މައްސަލައެއް ނޫޅެއެވެ. އެހެންވިއްޔާ އޮތް މައްސަލައެއް އޮތީ މަޑަވެލި ހޯނޑެއްދޫ ކޯޒްވޭ ގައެވެ. އެ މަޝްރޫޢުގައެވެ.\nމަޑަވެލި ހޯނޑެއްދޫ ގެ ރައްޔިތުން އެތައް ގޮތަކަށް އެކި އެކި ސަރުކާރުތަކުގައި އެ2ރަށް ގުޅުވައި ދިނުމަށް އެދެމުން ދަނިކޮށް 2016 ވަނަ އަހަރު ގައި އޭރުގައި އޮތް ސަރުކާރުން ވަނީ އެކަމަށް އިޖާބައެއް ދީފައެވެ. ދެ ތިން އަހަރުގެ ތެރޭގައި މަޑަވެލީގެ ދެކުނުން ފެށިގެން ހޯނޑެއްދޫގެ އުތުރު ފަރާތާއި 440 މީޓަރ ދިގު7މީޓަރ ފުޅާ ކޯޒްވޭއެއް އަޅައި ދީފިއެވެ. މޯލްޑިވްސް ޓްރާންސްޕޯޓް އެންޑް ކޮންޓްރެކްޓިންގ ކޮމްޕެނީ، އެމްޓީސީސީ އާއި ޙަވާލުކޮށްގެން ކުރިޔަށް ގެންދިޔަ މަޝްރޫޢު ނިންމާލިއިރު2ރަށުގެ ރައްޔިތުން ތިބީ އިރުވައި މޫސުމްގެ ހިތްގައިމު ނަކަތްތަކުގެ ތެރޭގައި އިރު އޮއްސޭ މަންޒަރު ބަލަމުން ހަވީރު ފިނި ބުރު ޖަހަން އެ ކޯޒްވޭ މަތީގައެވެ. ޙަޤީޤަތުގައި ވެސް އެއީ2ރަށަށް ލިބުނު ވަރުގަދަ ކުރިއެރުމެކެވެ.\nމަޑަވެލީ ހޯނޑެއްދޫ ކޯޒްވޭގެ ވާހަކަތަކުން އެދުވަހު އުފަލުގެ އަންބާ ކިޔަސް މިއަދު ވަނީ އަންބާގެ ރާގު ބަދަލުވެފައެވެ. ޖުންޖުލައިގެ މޫސުމީ ބަދަލާއެކު ކޯޒްވޭ ފެންނަން އެއޮތީ އަންބާ ރާގު ބަދަލު ކުރަން ޖެހޭ ޙާލުގައެވެ. ބޮޑު ދިޔަވަރާއި އެކު ރާޅުބާނި ލައި އުދަ އަރަން ފަށައިފި ނަމަ އެންމެ ބޮޑު ގެއްލުމެއްވާ2ރަށަކީ އެ 440 ފޫޓް ގެ ދެ ކޮޅުގައިވާ މަޑަވެއްޔާއި ހޯނޑެއްދޫއެވެ. ކޯޒްވޭގެ ދަށުން އޮއިވަރު ދާ ގޮތަށް ހަދާފައި ހުރި ޖާގައިގެ ތެރެއިން ރާޅު ދެމިގެން ދާ ގޮތް ނުވާތީ އުދައިގެ އަސަރު ދެރަށަށް ވެސް ކުރަނީ ރައްޔިތުން ހިތާމަ ކުރަން ޖެހޭ ޙާލަތަށެވެ. ހޯނޑެއްދޫ ދަނޑުބިންތައް ހަލާކުވެ ރަށް ގިރަމުންދާތާ އަހަރު ތަކެއް ވެއްޖެއެވެ. އަނެއް ކޮޅުން ކޯޒްވޭ އެދަނީ ސުންނާފަތި ވަމުންނެވެ.\nމަޑަވެލީ ހޯނޑެއްދޫ ކޯޒްވޭގެ ކަންތަކާ2ކައުންސިލުންވެސް ވަރަށް ކަންބޮޑުވެއެވެ. އެތަނުގެ ޙާލު ހުރިގޮތާ ރައްޔިތުންނަށާ ރަށަށް ވަމުންދާ ގޮތް ކަމާ ބެހޭ ވުޒާރާ ތަކަށް ދަނީ ފޮނުވަމުންނެވެ. އެންމެފަހުން ކުރަން ބޭނުން ނުވާ ކަމުގެ ވާހަކަ ވެސް ސަރުކާރަށް ހުށަހަޅައިފިއެވެ. ޙައްލު ހޯދުމަށް ސަރުކާރުގެ ދޮރުގައި ޓަކި ޖެހުމުން ޙައްލެއް ނުލިބުމުން އެންމެ ފަހުން ހޯނޑެއްދޫ ކައުންސިލުން ވަނީ ކޯޒްވޭ ކަނޑާ ލާނެ ކަމަށް ބުނެ ސަރުކާރަށް ސިޓީ ފޮނުވާފައެވެ. އަނެއް މަޑަވެލިން ވަނީ އެކަމާ ކަންބޮޑުވުން ފާޅުކޮށް އެފަދަ ޢަމަލެއް ނުހިންގުމަށް ބުނެފައެވެ.\nމިހާ ހިސާބަށް ކަންތައް ދިއުމުން ސަރުކާރު ބަލަން އޮންނަންވީތޯއެވެ. ދާއިރާގެ މަޖިލިސް މެންބަރުގެ އާދޭސްތަކާ2ރަށު ކައުންސިލްގެ އެދުންތަކާ ދެކޮޅަށް މަޑަވެލި ހޯނޑެއްދޫ އާއި ކޯޒްވޭ ނެތިވެ ދާތަން ކުޑަ ކަޅިން ބަލަން އޮންނަވީތޯއެވެ.\nނޫނެކެވެ. މި ސަރުކާރު ވިޔަސް އަދި އެހެން ސަރުކާރެއް ވިޔަސް އެހެން ބަލާކަށް ނޯންނާނެއެވެ. އެފަދަ މަންޒަރުތައް ބަލަން މަޑުޖެހިގެން ނުވެސް އޮވެވޭނެއެވެ. ތިޔަ މައްސަލަ ޙައްލު ކޮށް ޒަމާނަށް ފެތޭ ތަނަކަށް ހެދުމަށް މިހާރު ވިސްނަވަން ނުފައްޓަވާ ކަމެއްވެސް ނޭނގެއެވެ.\nމަޑަވެލީ ހޯނޑެއްދޫގެ ކޯޒްވޭ އަކީ ވަރަށް ހިތްގައިމު ވެދާނެ ތަނެކެވެ. އޮއެ ދެމޭ ގޮތަށް ހަދައި މަރާމާތްކޮށް ވަރަށް ޗާލު ކުރެވި ދާނެ ތަނެކެވެ. ދެފަރާތުގައި މަގު ބައްތި ޖަހައި ސަޅި ކުރެވިދާނެއެވެ. ދެ ރަށުގެ ފަސްގަނޑަށް ގެއްލުން ނުވާނެ ހެން ހަދާކަހަލަ އުނދަގުލެއް ނުވާނެއެވެ. ސަރުކާރުން ކުރަން ބޭނުން ވެއްޖެއްޔާ ތީހަމަ “އެއްވެސް ކަމެއްނޫނެވެ”.


Covid-19 jehifaivaa meehunge adhadhu 10 million ah\nކޮވިޑް-19 ޖެހިފައިވާ މީހުންގެ އަދަދު 10 މިލިއަނަށް\nލެޓިން އެމެރިކާ އާއި ނޯތް އެމެރިކާ އަދި ޔޫރަޕުން މިހާރު ފެނިފައިވާ ކޭސްތަކުގެ 25 އިންސައްތަ ހިއްސާކުރޭ\nމިހާރު ވައިރަސް އެންމެ ހަލުވިމިނުގައި ފެތުރެމުން އަންނަނީ އިންޑިޔާ އަދި ބްރެޒިލް ގައި\nފާއިތުވި ހަފްތާގައި ވައިރަސް ޖެހޭ ރޭޓް އުޅެނީ 2-1 އިންސައްތައާ ދެމެދު\nކ. މާލެ | 28 ޖޫން 2020 | އާދީއްތަ 07:21 | 2,176\nޕާކިސްތާންގައި ކޮވިޑް-19 އަށް މީހަކު ޓެސްޓް ކުރަނީ - ރޮއިޓަރސް\nދުނިޔޭގައި ހަލުވިކަމާއެކު މިހާރު ފެތުރެމުންދާ ކޮވިޑް-19 ޖެހިފައިވާ މީހުންގެ އަދަދު 10 މިލިއަނަށް އަރައިފި އެވެ.\nވައިރަސް ޖެހިގެން މަރުވި މީހުންގެ އަދަދު ވަނީ ބައި މިލިއަނަށް އަރާ ފައެވެ. ދުނިޔޭގެ ސިއްހަތު ޖަމިއްޔާ ޑަބްލިޔުއެޗްއޯ އިން ބުނާގޮތުގައި ކޮވިޑް-19 ޖެހިފައިވާ މީހުންގެ އަދަދަކީ އަހަރެއްގެ މައްޗަށް އިންފްލެޔަންޒާ ޖެހިގެން ރިޕޯޓްކުރަމުންދާ އަދަދުގެ ދެ ގުނަ ކަމަށެވެ. ވައިރަސް ޖެހޭ މީހުންގެ އަދަދުތައް މައްޗަށްދާން ފަށާފައިމިވަނީ ގިނަ ގައުމުތަކަކުން ލޮކްޑައުންގައި އަޅާފައިވާ ފިޔަވަޅުތަކަށް ލުއިތަކެއްދޭން ފަށާފައިވާއިރު އެވެ.\nވައިރަސް އަށް ވެކްސިނެއް ހޯދުމަށް އަދިވެސް އަހަރެއްވަރު ނަގާނެކަމަށް ބެލެވޭއިރު ބައެއް ގައުމުތަކުން މިހާރުވެސް އަންނަނީ ދެވަނަ ވޭވެއް ތަޖުރިބާ ކުރަމުންނެވެ. އެއާއެކު ލޮކްޑައުންގައި އަޅާފައިވާ ފިޔަވަޅުތައް އަލުން ރުޖޫޢަ ކުރަމުންދާއިރު ކަމާބެހޭ މާހިރުން ބުނާގޮތުގައި 2021 ވަނަ އަހަރުވެސް ގިނަ ގައުމުތަކުން އުޅެމުންދާނީ އެފަދަ ގޮތަކަށެވެ.\nމިވަގުތު ދުނިޔޭގެ ހާލަތަށް ބަލާއިރު ލެޓިން އެމެރިކާ އާއި ނޯތް އެމެރިކާ އަދި ޔޫރަޕުން މިހާރު ފެނިފައިވާ ކޭސްތަކުގެ 25 އިންސައްތަ ހިއްސާކުރެ އެވެ. އޭޝިޔާ އާއި މެދުއިރުމަތިން ހިއްސާކުރަނީ 11 އިންސައްތަ އެވެ. އަދި9އިންސައްތަ އެއީ އެހެން ހިސާބުތަކެވެ.\n2019 ވަނަ އަހަރުގެ ޑިސެމްބަރ މަހުގެ 31 ވަނަ ދުވަހު ޗައިނާގެ ވުހާން އިން ފުރަތަމަ ކޮވިޑް-19 ގެ ކޭސްތަކެއް ފެނިގެން ޑަބްލިޔުއެޗްއޯއަށް ރިޕޯޓްކުރިފަހުން ވައިރަސް ވަނީ ހަލުވިކަމާއެކު ޔޫރަޕްގައި ފެތުރިފަ އެވެ. އޭގެފަހުން އެމެރިކާ އަދި އޭގެފަހުން ރަޝިޔާގައި އަންނަނީ ވައިރަސް ހަލުވިކަމާއެކު ފެތުރެމުންނެވެ.\nމިހާރު ވައިރަސް އެންމެ ހަލުވިމިނުގައި ފެތުރެމުން އަންނަނީ އިންޑިޔާ އަދި ބްރެޒިލް ގައެވެ. އެ ދެ ގައުމުން ދުވާލެއްގެ މައްޗަށް 10،000 ށް ވުރެ ގިނަ މީހުންނަށް ވައިރަސް ޖެހިގެން އަންނަނީ ރިޕޯޓް ކުރަމުންނެވެ. ފާއިތުވި ހަފްތާގައި ވައިރަސް ޖެހިގެން ރިޕޯޓްކޮށްފައިވާ ކޭސްތަކުގެ ތިންބައިކުޅަ އެއްބަޔަށްވުރެ ގިނަ ކޭސް ތަކަކީ އިންޑިޔާ އަދި ބްރެޒިލް އިން ފެނިފައިވާ ކޭސްތަކެވެ.\nޖޫން މަހުގެ 19 ވަނަ ދުވަހު ބްރެޒިލް އިން ވަނީ ރިކޯޑް އަދަދަކަށް އަލަށް މީހުންނަށް ވައިރަސް ޖެހިގެން ރިޕޯޓް ކޮށްފައެވެ. އެއީ އެދުވަހު އެކަނި 54،700 މީހުންނެވެ. ބައެއް މާހިރުން ބުނާގޮތުގައި ލެޓިން އެމެރިކާގައި މަރުވާ މީހުންގެ އަދަދު އޮކްޓޯބަރ މަސް އަންނަންވާއިރަށް 380،000 ށްވުރެ މަތިވާނެ ކަމަށެވެ. މިހާރު އެސަރަހައްދުން މަރުވި މީހުންގެ އަދަދު ވަނީ ލައްކައަކަށްވުރެ މައްޗަށް އަރާފައެވެ.\nފާއިތުވި ހަފްތާގައި ވައިރަސް ޖެހޭ ރޭޓް 1-2 ޕަސަންޓް އާއި ދެމެދު އެވެ. މަރޗް މަހު ވައިރަސް ޖެހޭ ރޭޓް އުޅުނީ 10 އިންސައްތައި ގައެވެ.\nޗައިނާ، ނިއުޒިލެންޑް އަދި އޮސްޓްރޭލިއާ އިން ފާއިތުވި މަހު ވަނީ ދެ ވަނަ ވޭވެއް ފެނިފަ އެވެ. ބެއިޖިންގ ގައި އައު ކޭސްތައް ފެންނަން ފެށުމާއެކު ބެއިޖިންގ ގައި ދިރިއުޅޭ އެންމެން ކޮވިޑް-19 އަށް އަންނަނީ ޓެސްޓް ކުރަމުންނެވެ.\nދުނިޔޭގައި އެންމެ ގިނަ މީހުންނަށް ވައިރަސް ޖެހިގެން ރިޕޯޓްކުރަމުން އަންނަ އެމެރިކާގައި ވައިރަސް ޖެހިފައިވާ މީހުންގެ އަދަދު ވަނީ 2.5 މިލިއަނަށް އަރާފައެވެ. އެހެންނަމަވެސް މެއި މަހު އެގައުމުގައި ވައިރަސް ޖެހޭ މީހުންގެ އަދަދު ވަނީ ދަށްކުރެވިފައެވެ. ނަމަވެސް ހަލުވިމިނުގައި ކުރިން ވައިރަސް ފެތުރެމުން ގޮސްފައިނުވާ ބައެއް ސަރަހައްދުތަކުގައި މިހާރު އަންނަނީ ވައިރަސް ފެތުރެމުންނެވެ.\nބައެއް ގައުމުތަކުގައި ޓެސްޓް ކުރެވޭ ނިސްބަތް ދަށްވުމާއެކު ކޭސްތައް ފެންނަ މިންވަރު ފެންނަނީ މަދުންނެވެ. ފެންނަ ކޭސްތަކުގެ ދެ ބައި ކުޅަ އެއް ބައި މީހުން އަންނަނީ ރަނގަޅުވަމުންނެވެ. އެގޮތުން މިވަގުތުވެސް ރަނގަޅުވެފައިވާ މީހުންގެ އަދަދު5މިލިއަނަށް އަރައެވެ.


Fiyori Youth Centre ge Bingaa Alhaifi ފިޔޯރީ ޔޫތު ސެންޓަރުގެ ބިންގާ އަޅައިފި – Huvadhoo News Fiyori Youth Centre ge Bingaa Alhaifi Huvadhoo News\nގދ.ފިޔޯރީ ޔޫތު ސެންޓަރުގެ ބިންގާ އަޅައިދިނުން - ފޮޓޯ: ފައިޒަރު ރަޝީދު\nގދ. ފިޔޯރީގައި އެޅުމަށް ހަމަޖެހިފައިވާ ޔޫތު ސެންޓަރުގެ ބިންގާ އިއްޔެ އަޅައިފިއެވެ.\nއިއްޔެ ފިޔޯރީގައި ބޭއްވުނު ރަސްމިއްޔާތުގައި ބިންގާ އަޅުއްވައިދެއްވީ ފިޔޯރީ ކައުންސިލްގެ ރައީސް ފައިޒަރު ރަޝީދު އަދި ނައިބު ރައީސާ އައިމިނަތު އައިވީނާއެވެ.\nހުވަދޫ ނިއުސްއަށް މައުލޫމާތު ދެއްވަމުން ފިޔޯރީ ކައުންސިލްގެ ރައީސް ވިދާޅުވީ ޔޫތު ސެންޓަރު ޗާންދަނީ އަވަށުގައި އަޅަން ކައުންސިލުން ނިންމީ ވަރަށް ގިނަ ސަބަބުތަކާ ހެދި ކަމަށެވެ. އެގޮތުން ފިޔޯރީގައި އޮންނަނީ ތިން އަވަށް ކަމަށާއި މިތިން އަވަށަކީ ޒަމާނުއްސުރެ ވަރަށް ވާދަވެރި ދެއަވަށް ކަމަށް ފައިޒަރުވަނީ ވިދާޅުވެފައެވެ. އަދި ޗާންދަނީ އަވަށަކީ ރަށަށް އަންނަ ތަރައްޤީގެ މަޝްރޫޢު މީގެ ކުރިން ނުހިންގާ އަވަށަކަށް ވުމުުން އާބާދީ ކުޑަ އަވަށެއް ކަމަށާއި އެއަވަށް ތަރައްޤީކޮށް އާބާދު ކުރުމުގެ މަޤްސަދުގައި ޔޫތު ސެންޓަރ އެއަވަށުގައި އަޅަން ނިންމީ ކަމަށެވެ.\nފައިޒަރު އިތުރަށް ވިދާޅުވީ ފިޔޯރީގައި މިއަދު ބިންގާ އެޅުނު ޔޫތު ސެންޓަރުގެ ޕްރޮޖެކްޓަކީ ޔޫތު މިނިސްޓްރީން ސޮލިޑް ނަމަކަށް ކިޔާ ކުންފުންޏަކާ ހަވާލުކޮށްކޮށްގެން ހިންގާ ޕްރޮޖެކްޓެއް ކަމަށެވެ.\nޔޫތު ސެންޓަރުގެ ބިންގާ އެޅުމާއި ގުޅިގެން ފިޔޯރީ ޗާންދަނީ އަވަށުގެ ރައްޔިތުންގެ ފަރާތުން ވަނީ ބޮޑު ކެއުމެއް ތައްޔާރުކޮށްފައެވެ. އެހެންކަމުން ޗާންދަނީ އަވަށުގެ ރައްޔިތުންނަށް ފިޔޯރީ ކައުންސިލްގެ ރައީސް ވަނީ ހާއްސަ ޝުކުރެއް ދަންނަވާފައެވެ.\nމީގެ އިތުރުން ފިޔޯރީ ޗާންދަނީ އަވަށަކީ އަބަދުވެސް ވަރަށް އެކުވެރި އެއްބައިވަންތަ ބައެއް ތިބޭ އަވަށެއް ކަމަށާއި ޔޫތު ސެންޓަރުގެ ބިންގާ އެޅިގެންދިޔަ ދުވަހު އެކަން ސާބިތުވެގެން ދިޔަކަމަށް ފައިޒަރު ވަނީ ވިދާޅުވެފައެވެ.\nފިޔޯރީ ޗާންދަނީ އަވަށު މީހާ.\nފިޔޯރީގައި ހުރި އެންމެ ރީތި މިސްކިތް ހުރީ ޗާންދަނީ އަވަށުގައި. ކުރީގެ ކައުންސިލުން އެ އަވަށުގައި އަޅަން ނިންމި ފެނަކަ އޮފީސް ޢިމާރާތް އެ އަވަށުގައި ނާޅާގޮތަށް ނިންމީ މި ކައުންސިލުން.\nދުލުން ވާހަކައެއް ބުނެލާއިރު ހަޤީޤަތާ އެއްހޮތަށް ވާހަކަދެއްކުން ރަނގަޅު.\nއައިސް ޕްލާންޓްވެސް ހުރީ ޗާންދަނީ އަވަށު. ޖެޓީގެވެސް ބޮޑުބައި ޗާންދަނީ އަވަށަށް ވާގޮތަށް އަދި ވަކިން ޗާންދަނީ މީހުންނަށް ޚާއްސަކޮށް ޖެޓީގައި އިތިރު ސިޑިއެއްވެސް ވަނީ ލެވިފައި.


Injection aai beyhuge usoolu harudhanaa kuranee\nއިންޖެކްޝަނާއި ބޭހުގެ އުސޫލު ހަރުދަނާ ކުރަނީ\nހޮސްޕިޓަލުގެ ބޭނުމަށް އެކަނި ދޫކުރާ އިންޖެކްޝަނާއި ބޭސް ބޭނުން ކުރުމުގެ އުސޫލް ހަރުދަނާ ކުރުމުގެ މަސައްކަތް އައިޖީއެމްއެޗުން ފަށައިފި އެވެ.\nއަވަސް އިން ކުރި ސުވާލަކަށް ޖަވާބު ދެއްވަމުން އައިޖީއެމްއެޗްގެ ޑެޕިއުޓީ ސީއީއޯ އަހުމަދު ސިރާޖް ވިދާޅުވީ ހޮސްޕިޓަލުގެ ބޭނުމަށް އެކަނި ދޫކުރާ އިންޖެކްޝަނާއި ބޭސް ބޭނުންކުރުމުގައި އަމަލުކުރާ އުސޫލް ހަރުދަނާ ކުރުމުގެ މަސައްކަތާއި މަޝްވަރާތައް ކުރިއަށްދާ ކަމަށެވެ.\nސިރާޖް ވިދާޅުވީ އެފަދަ ބޭސްތަކާއި އިންޖެކްޝަނަށް މިހާރު އެކްސަސްވެވޭނީ ވެސް ވަކި ބަޔަކަށް ކަމަށެވެ. އަދި ވިދާޅުވީ އެތަކެތި ބޭނުންކުރާ ގޮތް މޮނިޓާ ކުރާ ކަމަށާއި ބޭނުންކުރާ އަދަދު އެނގޭ ގޮތަށް އެއް ޝިފްޓުން އަނެއް ޝިފްޓައް ސްލިޕް ހަވާލުކުރާ ކަމަށެވެ.\nއައިޖީއެމްއެޗްގައި، ހަމައެކަނި ހޮސްޕިޓަލުގެ ބޭނުމަށް ދޫކުރާ އިންޖެކްޝަނާއި ބޭސް ބޭނުންކުރުމުގައި އަމަލުކުރާ އުސޫލް ހަރުދަނާ ކުރުމުގެ މަސައްކަތް ފަށާފައިވާއިރު އެ ހޮސްޕިޓަލުގައި މަސައްކަތް ކުރަމުންދިޔަ ފިލިޕީންސްގެ އަންހެން ނަރުހެއް ކަމަށްވާ މޭރީ ގްރޭސް މަރާލި މައްސަލައިގައި ހައްޔަރުކުރި އެ ހޮސްޕިޓަލުގެ ނަރުސް ހަލީމަތު ލަމްހާގެ މައްޗަށް ޕީޖީން ކުރި ދައުވާގައި ބުނެފައި ވަނީ އޭނާ ދިރިއުޅުނު ކޮޓަރި ފާސްކުރިއިރު، ސިޓީ އުރައެއްގެ ތެރެއިން، އައިޖީއެމްއެޗްގެ ހުއްދައަކާ ނުލައި، އެ ހޮސްޕިޓަލުން ނަގާފައިވާ، ހޮސްޕިޓަލުން ބޭރަށް ގެންދިއުން މަނާ، އަދި ހޮސްޕިޓަލުގެ ބޭނުމަށް އެކަނި ދޫކުރެވޭ އިންޖެކްޝަންތަކެއް ފެނިފައިވާ ކަމަށެވެ.\nއައިޖީއެމްއެޗް ޕްރޮސެކިއުޓާ ޖެނެރަލްގެ އޮފީސް މާލޭ ސިޓީ + މަރު ކުށްކުރުން މިނިސްޓްރީ އޮފް ހެލްތު މީހުން މެރުން\nމަރާލި ކުއްޖާއާމެދު މުއައްސަސާތައް އިހުމާލުވިތޯ ބަލަނީ


Thahugeeg ah Azima fulus offihugai4gadi iru! | Mihaaru\nއާޒިމާ: މަނީ ލޯންޑަ ކުރުމުގައި އެހީތެރިވެދިން ކަމުގެ ތުހުމަތުގައި ފުލުހުން އަންނަނީ އޭނާގެ މައްސަަލއެއް ތަހުގީގުކުރަމުން\n01 ޖެނުއަރީ 2019 - 21:04 67 comments\nއެ ތުހުމަތުގައި އާދިއްތަ ދުވަހު ވެސް އާޒިމާ ފުލުހަށް ހާޒިރުކުރި އެވެ.\nމަނީ ލޯންޑާ ކުރަން ޔާމީނަށް އެހީތެރިވުމުގެ އިތުރުން އެ މުއާމަލާތްތަކާ ބެހޭ ގޮތުން ދައުލަތުގެ އިދާރާތަކަށް ދޮގު މައުލޫމާތު ދެއްވި ކަމަށް ވެސް އާޒިމާ އަށް ފުލުހުން ތުހުމަތު ކުރެ އެވެ.\nއެ މައްސަލައިގައި ސުވާލުކުރަން އާޒިމާ ފުލުސް އޮފީހަށް މިއަދު ހާޒިރުކުރީ ހަވީރު4ޖެހިއިރެވެ. ފުލުހުންގެ އިދާރާ އިން އޭނާ ނުކުމެވަޑައިގަތީ މިރޭ 8:30 ހާއިރެވެ.\nމިހާރުގެ ހައުސިން މިނިސްޓަރު އާތިފާ ޝުކޫރުގެ ކޮއްކޮ އާޒިމާ ފުލުސް އޮފީހަށް ކުރިން ހާޒިރުކުރި ސަބަބާ ގުޅޭ ގޮތުން ތަފްސީލު ނުދެއްވައި އިއްޔެ ވިދާޅުވީ، އެކަމުގައި ފުލުހުންނަށް އެއްބާރުލުން ދެއްވާނެ ކަމަށެވެ.\nގަވާއިދާ ޚިލާފަށް މާލީ މުއާމަލާތުތަކެއް ހިންގެވި ކަމަށް ތުހުމަތު ކުރެވޭ މައްސަލައިގެ ތަހުގީގުގައި ޔާމީން ވެސް ފުލުސް އޮފީހަށް ހާޒިރުކުރި އެވެ. އެ ތަހުގީގަށް އެމަނިކުފާނުގެ އެކައުންޓްތަކުގައި ހުރި 100 މިލިއަން ރުފިޔާ ވަނީ ފްރީޒްކޮށްފަ އެވެ.\nއެ މައްސަލައިގައި ޔާމީންގެ ވަކީލަކަށް ކުރިން އުޅުއްވީ އާޒިމާ އެވެ. ފުލުސް އޮފީހުން ގެންގުޅޭ އުސޫލުގައިވާ ގޮތުގެ މަތިން ޖިނާއީ މައްސަލައެއްގެ ތުހުމަތު ކުރެވިއްޖެ ނަމަ އެ މައްސަލައެއްގައި އެމީހަކަށް ވަކީލެއްގެ ދައުރު އަދައެއް ނުކުރެވޭނެ އެވެ. އެހެންވެ ޔާމީންގެ ވަކީލެއްގެ ގޮތުގައި ދެން އާޒިމާ އަށް ފުލުސް އޮފީހަށް ވަޑައިގަނެވޭނެ ކަމަކަށް ނުބެލެވެ އެވެ.\nރައީސް އަބްދުﷲ ޔާމީންގެ އެކައުންޓަކަށް 22.5 މިލިއަން ރުފިޔާ ޖަމާކޮށްފައިވާ ވާތީ، އެކަން ބަލައިދޭން ފުލުސް އޮފީހަށް ހުށަހެޅީ، އެމްއެމްއޭގައި އުފައްދާފައި އޮންނަ، ފައިނޭންޝަލް އިންޓެލިޖެންސް ޔުނިޓް (އެފްއައިޔޫ) އިންނެވެ. ރައީސް ޔާމީންގެ އެކައުންޓަށް ސެޕްޓެމްބަރު5ގައި 10 މިލިއަން ރުފިޔާ އަދި ސެޕްޓެމްބަރު 10 ގައި 12.5 މިލިއަން ރުފިޔާ ޖަމާކުރުމުން، އެކަން ބަލައިދިނުމަށް އެފްއައިޔޫ އިން ފުލުހުންނަށް ހުށަހެޅީ އިންތިހާބުގެ ކުރިންނެވެ.\nޔާމީންގެ އިތުރުން ވެސް އެ މައްސަލައިގައި ތުހުމަތު ކުރެވޭ މީހުންގެ މައްސަލަތައް ތަހުގީގު ކުރާނެ ކަމަށް ފުލުސް އޮފީހުން ވަނީ ބުނެފަ އެވެ. އޭގެތެރޭގައި އާޒިމާގެ އިތުރުން ވެސް ކުރީގެ ސަރުކާރުގެ އިސްވެރިން ހިމެނެ އެވެ.\nއިތުރު ލިޔުންތައް ފުލުހުން އާޒިމާ ޝަކޫރު ރައީސް އަބްދުﷲ ޔާމީން މަނީ ލޯންޑްރިން ކޮރަޕްޝަން


Bathalaa Kirron Kher, leyge canceruge shikaara akah - vNews.mv\nބަތަލާ ކިރަން ޚޭރް، ލޭގެ ކެންސަރުގެ ޝިކާރައަކަށް\nމަރިޔަމް ޝާހިދާ 03 April 2021, 15:15\nބޮލީވުޑުގެ މަޝްހޫރު ބަތަލާ އަދި ސިޔާސީ މައިދާނުގައި ވަރަށް ފާހަގަކޮށްލެވޭ ފަރާތެއް ކަމަށްވާ ކިރަން ޚޭރް ލޭގެ ކެންސަރު ކަމަށްވާ މައިލޯމާއަށް ފަރުވާ ހޯދަން ފަށައިފިއެވެ.\nމިހާރަކަށް އައިސް ވަރަށް މަދުން ބޮލީވުޑްގެ ފިލްމުތަކުން ފެންނަ ބަތަލާ ކިރަންއަށް ލޭގެ ކެންސަރު ޖެހި ބައްޔަށް ފަރުވާ ހޯދަމުންދާކަން ފިރިމީހާ އަދި އެކްޓަރު އަނޫޕަމް ޚޭރްވެސްވަނީ ކަށަވަރުކޮށްދީފައެވެ.\nއަނޫޕަމް ޚޭރް އަދި ކިރަންގެ ކުރީގެ ކައިވެންޏަށް ލިބިފައިވާ ދަރިފުޅު އެކްޓަރު ސިކަންދަރު ޚޭރް ނެރެފައިވާ ސްޓޭޓްމެންޓެއްގައި ބުނެފައިވަނީ، ކިރަން ބައްޔަށް ފަރުވާ ހޯދަމުން އަންނަ ކަމަށާއި މިބައްޔާ ހަނގުރާމަކޮށް ކިރަން ވަރަށް އަވަހަށް މިބަލިން ސަލާމަތްވާނެކަމަށް އުއްމީދުކުރާ ކަމަށެވެ.\nހަމައެހެންމެ މިވަގުތު އެންމެހާ ހެޔޮއެދޭ ފަރާތްތަކުގެ ހެޔޮ ދުއާ ކިރަންއަށް ވަރަށް ބޮޑަށް ބޭނުންވާ ކަމަށްވެސް އަނޫޕަމްވަނީ ބުނެފައެވެ.\nކިރަން ލޭގެ ކެންސަރަށް ފަރުވާ ހޯދަމުންދާކަމަށް ކިރަން ނިސްބަތްވާ ސިޔާސީ ޕާޓީ ބީޖޭޕީގެ ފަރާތުން އެޕާޓީގެ މެމްބަރެއް ކަމަށްވާ އަރުން ސޫދުވެސްވަނީ ބުނެފައެވެ.\nއަރުން ސޫދު މިކަމާބެހޭގޮތުން ވާހަކަ ދައްކާފައިވަނީ ފަހަކަށްއައިސް ސިޔާސީ ހަރާކާތްތަކުން ކިރަން ފެނިގެން ނުދިއުމާ ގުޅިގެން ގިނަބަޔަކު އޭނާއާ ސުވާލުކުރުމާ ގުޅިގެން އެސުވާލުތަކަށް ރައްދު ދިނުމުގެ ގޮތުންނެވެ.\nބީޖޭޕީގެ ޗަންދިގަރުގެ ގޮފީގެ ރައީސް އަރުން ސޫދު ބުނެފައިވާގޮތުގައި ކިރަންއަށް ލޭގެ ކެންސަރު ޖެހިފައިވާކަން އެނގުނީ މިދިޔަ އަހަރުގެ ނޮވެމްބަރު މަހުތެރޭ އޭނާގެ ވާތްފަރާތު އަތަށް ލިބުނު ގެއްލުމަކާ ގުޅިގެން އެކަމަށް ފަރުވާ ހޯދަމުންދަނިކޮށެވެ.\nކެންސަރު ބައްޔަށް ފަރުވާ ހޯދަމުންދާތާ މިހާރު ހަތަރުމަސް ވެފައިވާ ކަމަށާއި އެހެންނަމަވެސް އަދިވެސް ފަރުވާދަނީ ކުރިއަށްކަމަށް އަރުން ސޫދްވަނީ ބުނެފައެވެ.\nއަނޫޕަމް ޚޭރްގެ ސްޓޭޓްމެންޓާއެކު ބޮލީވުޑްގެ ވަރަށް ގިނަ ތަރިންތަކެއްވަނީ ކިރަންގެ ބައްޔަށް އަވަސް ޝިފާއެއް ލިބުމަށް އެދި ހެޔޮ ދުއާ ފޮނުވާފައެވެ. އޭގެތެރޭގައި ބަތަލާ ނީތޫ ކަޕޫރު، ޝިލްޕާ ޝެޓީ، ޕްރިޔަންކާ ޗޯޕްރާ އަދި ޕަރިނީތީ ޗޯޕްރާ ހިމެނެއެވެ.\nފަހަކަށް އައިސް ބޮލީވުޑް ފިލްމުތަކުން ކިރަން ފެނިފައިވަނީ ވަރަށް މަދުންނެވެ.\nއޭނާ އެންމެ ފަހުން ފެނިފައިވަނީ ކަލަރސް އިން ދައްކަމުން އަންނަ "އިންޑިއާސް ގޮޓް ޓެލެންޓް" ސީރީސްގެ ޝޯވްތަކުން ޖަޖެއްގެ ގޮތުގައެވެ.


Rohingya Muslimunnah Bangladesh in bin dhenee | Mihaaru\nމިއަންމާގެ ރެފިއުޖީ ކުޑަ ދެ ކުދިން ބަންގްލަދޭޝް އަށް ދަނީ.\n12 ސެޕްޓެމްބަރ 2017 - 10:515comments\nމިދިޔަ މަހު 25 ވަނަ ދުވަހުން ފެށިގެން ރަކީން ސްޓޭޓުގައި ހިންގާ ހަމަނުޖެހުންތަކާ ގުޅިގެން މިއަންމާ ދޫކޮށް ބަންގްލަދޭޝް އަށް އެތެރެވި ރޮހިންޖާ މުސްލިމުންގެ އަދަދު މިހާރު ވަނީ 313،000 އަށް އަރާފައި ކަމަށް އދ. އިން ވަނީ ބުނެފަ އެވެ. ރެފިއުޖީންގެ އަދަދު ގިނަވުމުގެ ސަބަބުން ބައެއް ކޭމްޕްތައް ވަނީ ފުރި ބާރުވެފަ އެވެ. އެހެންވެ އަލަށް އަންނަ ރެފިއުޖީންނަށް ހިޔާވަހިކަން ދޭން ޖެހެނީ ސްކޫލްތަކާއި ވަގުތީ އިމާރާތްތަކުގެ އިތުރުން ހާމަ ތަންތަނުގަ އެވެ. މި ތަންތަނުގައި ފާޚާނާ ކުރުމުގެ ނިޒާމެއް ވެސް ނުހުރެ އެވެ.\nމިއަންމާގެ ރެފިއުޖީންތަކެއް ބަންގްލަދޭޝް އަށް އެތެރެވަނީ.\nއެހެންވެ ބަންގްލަދޭޝްގެ ބޮޑު ވަޒީރު ޝެއިޚް ހަސީނާ ވަނީ ރޮހިންޖާ މުސްލިމުންނަށް 810 ހެކްޓަރުގެ ބިން ދިނުމަށް ނިންމަވާފައި ކަމަށް އެ ގައުމުގެ ޖޫނިއާ ފޮރިން މިނިސްޓަރު މުހައްމަދު ޝާހުރިއާ އާލަމް ވިދާޅުވި އެވެ. އަދި އަލަށް އަންނަ ރެފިއުޖީން ރަޖިސްޓްރީކޮށް އެ މީހުންގެ އިނގިލީގެ ނިޝާން ނެގުމުގެ މަސައްކަތް އިއްޔެ އިން ފެށިގެން ކުރިއަށްދާ ކަމަށް އޭނާ ވިދާޅުވި އެވެ.\nރެފިއުޖީންގެ އަދަދު ގިނަވެ އެ މީހުންގެ ހާލަތު ގޯސްވެފައިވާތީ އެހީދޭ އެޖެންސީތަކަށް ވެސް ވަނީ ދަތިތަކާ ކުރިމަތިލާން ޖެހިފަ އެވެ. ބައެއް މީހުން އެހީ ހޯދަން ކިޔޫގައި ތިއްބާ ބަނޑުހައިވެގެން ވެއްޓޭ މަންޒަރު ފެންނަ ކަމަށް ރިޕޯޓަރުން ބުނެ އެވެ. ރޮހިންޖާ މުސްލިމުންނަށް އެހީވުމަށް 77 މިލިއަން ޑޮލަރު ބޭނުންވާ ކަމަށް އެހީދޭ އެޖެންސީތަކުން ވަނީ ބުނެފަ އެވެ.\nރޮހިންޖާ މުސްލިމުންނަށް އަނިޔާ ދޭތީ މިއަންމާގެ ވެރިންނާ ދެކޮޅަށް ދައުވާ ކުރުމަށް ބަންގްލަދޭޝްގެ އިންސާނީ ހައްގުތަކާ ބެހޭ ކޮމިޝަނުން ވަނީ ގޮވާލައިފަ އެވެ.\nއިތުރު ލިޔުންތައް ބަންގްލަދޭޝް މުސްލިމުން މިއަންމާ ރޮހިންޖާ


vnews - Thiya Loaibaa Dhurah: Nunimeny filmge backmusic aa dubbingge massahkaiy\nތިޔަ ލޯތްބާ ދުރަށް: ނުނިމެނީ ބެކްމިއުޒިކާ ޑަބިންގެ މަސައްކަތް\n"ތިޔަ ލޯތްބާ ދުރަށް" ފިލްމުގެ ލަވައެއްގެ މަންޒަރެއްގައި މަލް އާއި އަޒޭ - ފޮޓޯ: ފޭސްބުކް\nދިވެހި ފިލްމު "ތިޔަ ލޯތްބާ ދުރަށް"ގެ ނުނިމި ހުރި މަސައްކަތަކީ ޑަބިންގެ މަސައްކަތާއި، ބެކްމިއުޒިކްގެ މަސައްކަތް އެކަނި ކަމަށް ފިލްމުގެ ޑައިރެކްޓަރު މަރިޔަމް މޫސާ (މަރީ) ބުނެފި އެވެ.\nލަންކާގައި ހުރެގެން ވީމީޑިއާއަށް މައުލޫމާތު ދެމުން މަރީ ބުނީ ފިލްމުގެ ހުރިހާ މަންޒަރުތަކެއްވެސް ޝޫޓްކޮށް ނިންމާ އެޑިޓިންގެ މަސައްކަތް ނިމިފައިވާ ކަމަށެވެ.\nމަޝްހޫރު ވާހަކަ ލިއުންތެރިޔާ މަރީ ފުރަތަމަ ފަހަރަށް ޑައިރެކްޓް ކޮށްފައިވާ ފިލްމު "ތިޔަ ލޯތްބާ ދުރަށް" އޮލިމްޕަސް ސްކްރީނަށް އަންނާނީ އޭޕްރީލް 21 ގައެވެ.\n"ތިޔަ ލޯތްބާ ދުރަށް" ޓީމުގެ ބައެއް މެންބަރުން މަރީ (މ) އާއި އެކު - ފޮޓޯ: ފޭސްބުކް\nމަރީގެ އަމިއްލަ ވާހަކަ އަކަށް ތައްޔާރުކޮށް ޓެކްނޯ މީޑިއާއިން ޕްރޮޑިއުސް ކޮށްފައިވާ މި ފިލްމުގެ ހުރިހާ މަންޒަރެއްވެސް ނަގާފައިވަނީ އަވައްޓެރި ސްރީލަންކާގަ އެވެ. މާލޭގައި ފިލްމު އަޅުވަން ހަމަޖެހިފައިވާ ތާރީހުގައި ލަންކާގައިވެސް މި ފިލްމު އަޅުވާނެ ކަމަށް މަރީ ބުނެ އެވެ.\nމި ފިލްމް މަރީ އަށް ހާއްސަވަނީ މިއީ އޭނާގެ ފުރަތަމަ ޑައިރެކްޝަނަށް ވާތީ ކަމަށާއި، ފިލްމުގެ މޮޅު ދެރަ ނިންމާނީ ބެލުންތެރިން ކަމަށްވެސް ބުންޏެވެ. އަދި މި ފިލްމަކީ ބެލުންތެރިންނަށް ކަމުދާނެ ފިލްމަކަށް ވާނެ ކަމަށް އުއްމީދު ކުރާ ކަމަށްވެސް ބުންޏެވެ.\nތިނެސްކަން ލޯބީގެ ވާހަކައަކަށް ތައްޔާރުކޮށްފައިވާ "ތިޔަ ލޯތްބާ ދުރަށް"ގެ ފުރަތަމަ ފަސް ޝޯ އަށް ޓިކެޓް ބުކްކޮށްދޭން ފަށާފައިވާ ކަމަށާއި، ބެލުންތެރިންގެ ތަރުހީބު ލިބޭ ވަރަކަށް އޮލިމްޕަހުގައި ޝޯތައް ދައްކާނެ ކަމަށް މަރީ ބުންޏެވެ.\nފިލްމު ޕްރޮމޯޝަނަލް ޕޯސްޓަރެއް - ފޮޓޯ: ފޭސްބުކް\nފިލްމުގެ ޕްރޮމޯޝަންގެ ކަންކަން ކުރިއަށްދާއިރު މިހާތަނަށް ފިލްމުގެ ދެ ޓީޒާއެއް ވަނީ ބެލުންތެރިންނަށް ދޫކޮށްލާފަ އެވެ. ފިމްލުގެ ޕްރޮމޯޝަންގެ ބައި ކުރިއަށް ގެންދަނީ ސޯޝަލް މީޑިއާގަ އެވެ. އެގޮތުން ދެވަނަ ޓީޒާވެސް އާންމުކޮށްފައިވަނީ މި މަހުގެ 28 ވަނަ ދުވަހު "ތިޔަ ލޯތްބާ ދުރަށް" ގެ ފޭސްބުކް ޕޭޖްގަ އެވެ.\nމި ޓީޒާ އިން ފެންނަ ތަރިންގެ ތެރޭގައި ހިމެނެނީ ފިލްމުގެ ލީޑް ރޯލް އަދާކުރާ މަލީހާ ވަހީދު (މަލް) އާއި، އަހްމަދު އަޒްމީލް (އަޒޭ) އެވެ. މީގެ އިތުރުން މަރިޔަމް ޝަހުޒާ (ޝަހޫ) އާއި އޭނާގެ ފިރިމީހާ އަހްމަދު އަމަން (ޓޮމް) އާއި ސުޖީތާ އަބުދުﷲ (ޖީ)، އާރިފާ އިބްރާހިމް އާއި ލަންކާގެ ބަތަލާއެއް ކަމަށްވާ އުދޭނީ އެވެ.\nމަރީ އަކީ ދިވެހިންގެ ތެރޭގައި މަގްބޫލު ގިނަ ވަހަކަތަކެއް ލިޔެފައިވާ މަޝްހޫރު ވާހަކަ ލިއުންތެރިޔެއެކެވެ. 2011 ވަނަ އަހަރު ފަރިވާ ފިލްމްސް އިން އުފެއްދި ދިވެހި ފިލްމު "ސަޒާ" އަކީ އޭނާގެ ވާހަކައަކަށް ތައްޔާރުކޮށްފައިވާ ފިލްމެކެވެ.


އައްޝައިޚް އަބޫބަކުރު އިބްރާހިމް (ބަކުރުބެ) ނިޔާވެއްޖެ (إِنَّا لِلّهِ وَإِنَّـا إِلَيْهِ رَاجِعونَ) | ޙެޔޮބަސް\nHome ތާރީޙް އައްޝައިޚް އަބޫބަކުރު އިބްރާހިމް (ބަކުރުބެ) ނިޔާވެއްޖެ (إِنَّا لِلّهِ وَإِنَّـا إِلَيْهِ رَاجِعونَ)\nޝައިޚް އަބޫބަކުރު އިބްރާހިމް އަލީ އަކީ ދިވެހި ބަހުން އެންމެ ފުރިހަމަޔަށް ތައުހީދު ފޮތް ލިޔުއްވި އިލްމްވެރިޔާއެވެ. ޝައިޚް ދީނީ ދަރުސް ދެއްވުމުގެ އިތުރަށް ވަރަށް ގިނަ ފޮތްތައް ލިޔުއްވާ އިސްލާމްދީންއުގަންނަވައިދެއްވުމަށް މަސައްކަތްކުރެއްވިއެވެ. އުމުރުން ދުވަސްވެ ގައިބާރު ދެރަވި ދުވަހުވެސް ޝައިޚް އިސްލާމްދީނަށްޓަކައި ކުރަށްވާ މަސައްކަތްފުޅަށް ހުއްޓުމެއް ނާދެއެވެ.\nޝައިޙް އަކީ މަދީނާ ގެ އިސްލާމިކް ޔުނިވަރސިޓީއިން އިސްލާމްދީނުގެ ތައުލީމް އުގެނިވަޑައިގެންނެވި އިލްމްވެރިއެކެވެ. ޝައިހް އިބްން ބާޒް ސައުދީ އަރަބިއްޔާގެ މުފްތީގެ ގޮތުގައި ހުންނެވި ދުވަސްވަރު ޝައިހް ހުންނެވީ މަދީނާގައެވެ. މީގެ އަހަރުތަކެއްކުރިން ޝައިހް އަޅުގަނޑު ގާތު ވިދާޅުވިގޮތުން ޝައިހްއާއި ކިޔަވާ ވަޑައިގެންނެވި އިރު ކްލާހުން ބައްދަލުވިއެވެ. ޝައިހް އިންނެވި ކްލާހަށް އިބްނު ބާޒް ޒިޔާާރަތް ކުރެއްވިއެވެ.\nދިވެހި ބަހުން ހުސައިން މަނިކްފާނަށް ( މަލިކުގައި ދިރުއުޅުއްވި) ފަހު ގުރުއާން ތަފްސީރް ލިޔުއްވި ހަމަ އެކަނި ބޭފުޅަކީވެސް އަޅުގަނޑުގެ މައުލޫމާތު ކުށްކަމުގައި ނުވާނަމަ ޝައިޙް އަބޫ ބަކުރުބެއެވެ. ނޮވެލްޓީ ހުސައިން އަލީ ލިޔުއްވާފައިވާގޮތުން ޝައިޙް އިލްމީ މަސައްކަތްފުޅުކުރަށްފާއިވަނީ މޮނީޓަރު ފޮތުގައި އަތުން ލިޔެގެންނެވެ.\nމީ ގެ ދުވަސްތަކެއް ކުރިން ޝައިހްގެ ލިޔުއްވުންތަކާއި ފޮތްތައް ހެޔޮބަސް އަށް ހޯދުމަށްޓަކައި ޝައިހް ވާހަކަދެއްކުމުން ޝައިޚް ވަނީ ލިޔުންތަކާއި ފޮތްތައް ބޭނުންކުރުމުގެ ހުއްދަ ދެއްވާފައެވެ. އަދި ޝައިހް އަތުގައި ހުރި ތަކެތީގެ ކޮޕީ ބަލާ ޅ.ހިންނަވަރަށް އައުމަށް އެދުނެވެ. އެހެންނަމަވެސް އެތަކެތި ނުލިބެނިސް ޝައިޚް ދުނިޔެ ދޫކޮށްފައިވުމާއި އެކު އެތަކެތި ހުރި ފަރާތްތަކުން ކޮޕީ ދިނުމަކީ އަޅުގަނޑުމެންގެ އެދުމެކެވެ. އެހެނީ އިސްލާމްދީނުގެ އެ މައުލޫމާތުތަށް ފެތުރުމަށް ޝައިޚްގެ ހިތުގައި އޮންނަ ޝައުޤުވެރިކަމާއި އެކު އެތަކެތި އާންމުކުރުމުގެ ހުއްދަވަނީ ޝައިޚް ދެއްވާފައެވެ. ހަމަ އެހެންމެ އެތަކެތި އާންމުކުރުމަކީ ހަމަ ޔަގީނުންވެސް އިންޝާﷲ ޝައިހްއަށް ދަރުމަ ލިބިލިބި ހުންނާނެ ފަދަ ހެޔޮއަމަލެކެވެ. ދުނިޔެއިން ވަކިވުމަށްފަހު އެމީހެއް ދޫކޮށްފައިވާ ރަނގަޅު އިލްމު ހުރި ނަމަ އެ އިލްމުގެ ދަރުމަ ލިބޭނެއެވެ.\nޝައިޚް ބަކުރުބެއަށް ސުވަރުގޭގެ މާތް ނިޢުމަތް ދެއްވުން އެދި ﷲގެ ހަޟްރަތުގައި ދުޢާކުރަމެވެ.\nޝައިޚް ބަކުރުބެ ފަސްދާނު ލުމަށްފަހުގައި އެމައިދާނުގައި ޝައިޚް ފަރީދުގެ ދަރުސްއެއްވަނީ ދެއްވާފައެވެ. ދަރުސްގައި ޝައިޚް ފަރީދު ވިދާޅުވީ ޝައިޚް އަބޫބަކުރު އިބްރާހިމް رحمه الله ދުނިޔޭގައި ހުންނަވަނިކޮށް މަރަށް ތައްޔާރުވެއްޖައީމުތޯ ސުވާލުކުރުމުން ވިދާޅުވީ މިވަގުތުވެސް މިހުންނެވީ މަރަށް ތައްޔާރުވެގެން ކަމުގަ އެވެ. އަދި އެވަގުތުގައިވެސް އެނގިވަޑައިގެންނެވީ ޝައިޚް ހުންނެވީ މަރަށް ތައްޔާރުވެ މަރުގެ ބިރުވެތިކަންމަތީގައި ކަމުގައި ޝައިޚް ފަރީދު ވިދާޅުވި އެވެ. ޝައިޚް ބަކުރުބެއަށް ރަޙްމަތް ލެއްވުން އެދި އެމައިދާނުގައި ވަނީ ދުޢާކޮށްފައެވެ.\nPrevious articleއިބުރަތްތެރި ވާހަކަ: އެތީސްޓުންނަށް އިމާމު އަބޫ ހަނީފާ ދެއްވި ރައްދު\nNext articleބިންވަޅު ނެގުނު ފިޔަވަޅުވަނަ 6ބައި\nތާރީޙް Jan 20, 2013


FIFA " The Best " Player Award mifaharuves Lewandowsky ah - AO News\nފީފާ “ދަ ބެސްޓް” ޕްލޭޔަ އެވޯޑް މިފަހަރުވެސް ލެވެންޑޯސްކީ އަށް\nފީފާއިން ހޮވާ ދުނިޔޭގެ މޮޅު ކުޅުންތެރިޔާގެ އެވޯޑް، ޖަރުމަންގެ ބަޔާންމިޔުނިކް އާއި ޕޯލަންޑްގެ ކެޕްޓަން ރޮބަޓް ލެވެންޑޯސްކީ ކާމިޔާބު ކޮށްފި އެވެ.\nލެވެންޑޯސްކީ އާ އެންމެ ގާތުން އެ ވޯޑަށް ވާދަ ކުރީ، ފްރާންސު ފުޓްބޯޅައިން ހޮވާ ދުނިޔޭގެ މޮޅު ކުޅުންތެރިޔާގެ އެވޯޑް ހޯދި، ޕީއެސްޖީ އާއި އާޖެންޓީނާގެ ތަރި ލިއޮނެލް މެސީއާއި ލިވަޕޫލް އާއި މިސްރުގެ ތަރި މުޙައްމަދު ސަލާހުއެވެ. އެ ވޯޑްގެ ދެ ވަނަ އަށް ދިޔައީ ޕީއެސްކީ އާއި އާޖެންޓީނާގެ ފޯވަޑް ލިއޮނެލް މެސީ އެވެ. ތިން ވަނަ ލިބުނީ ސަލާހުއަށެވެ.\nރޭގެ މި އެވޯޑް ލެވެންޑޯސްކީއަށް ލިބުނުއިރު، މިއީ މި އެވޯޑް ޖެހިޖެހިގެން އޭނާ ހޯދި ދެވަނަ ފަހަރެވެ.\nމި އެވޯޑް ލެވެންޑޯސްކީއަށް ލިބުނުއިރު، އޭނާ ވަނީ ނިމިގެން ދިޔަ އަހަރު ބަޔާންގައި މޮޅު ކުޅުމެއް ދައްކާ ޖަރުމަންް ލީގުގައި ކުޅުނު 29 މެޗުން 41 ގޯލު ޖަހައިދީފައެވެ. އަދި އޭނާ ވަނީ ބަޔާން އާއި އެކު ފީފާ ކްލަބް ވޯލްޑް ކަޕާއި ޖަރުމަން ލީގުވެސް ކާމިޔާބު ކޮށްފައެވެ.\nމި އެވޯޑަށް މެސީ ވޯޓު ދިނީ ނޭމާ އާއި ކީލިއަން އެމްބާޕޭ އަދި ކަރީމް ބެންޒެމާ އަށެވެ. ޕޯޗުގަލްގެ ކެޕްޓަން ރޮނާލްޑޯ ވޯޓު ދިނީ ލެވަންޑޯސްކީ، ޖޯޖީނިއޯ އަދި އެންގޯލޯ ކާންޓޭއަށެވެ. ސަލާހު ވޯޓް ދީފައިވަނީ މެސީ، ލެވެންޑޯސްކީ އަދި ޖޯޖީނިއޯ އަށެވެ.\nއެންމެ މޮޅު އަންހެން ކުޅުންތެރިޔަކަށް ހޮވިފައިވަނީ ބާސެލޯނާގެ އެލެކްސިއާ ޕުޓޭލާސް އެވެ.


Covid: 52 meehun positive vee dhuvaheh\nކޮވިޑް: 52 މީހުން ޕޮޒިޓިވްވީ ދުވަހެއް\nރާއްޖެއިން އިތުރު 52 މީހަކު ކޮވިޑް-19 އަށް ޕޮޒިޓިވްވެއްޖެ އެވެ. އިއްޔެ ވަނީ 150 މީހަކު ޕޮޒިޓިވްވެފައެވެ. އިއްޔެ އަކީ މި ފަހުން އެންމެ ގިނަ ބަޔަކު ކޮވިޑް-19 އަށް ޕޮޒިޓިވްވި ދުވަހެވެ. މިއަދު ޕޮޒިޓިވްވި 150 މީހުންނާއެކު ރާއްޖޭގެ ކޮވިޑް ނަންބަރު ވަނީ 12,810 އަށް އަރާފައެވެ.\nމިއަދުގެ އިރު އޮއްސުމާ ހަމައަށް އެއްކޮށްފައިވާ ހިސާބުތަކާ ހަވަލާ ދީ އެޗްޕީއޭއިން މިރޭ ބުނި ގޮތުގައި ކޮވިޑް ބަލި ޖެހުނު މީހުންގެ ތެރެއިން 45 މީހުންނަކީ މާލޭ ސަރަހައްދުން ބަލި ޖެހުނު މީހުނެވެ. އަނެއް ހަތް މީހުން ޕޮޒިޓިވްވީ އަތޮޅުތެރެއިންނެވެ.\nމިއަދު ޓެސްޓް ކުރީ 1،851 ޓެސްޓެވެ.\nމިވަގުތު ރާއްޖޭގައި ކޮވިޑުން ރަނގަޅު ނުވެ ތިބީ 1097 މީހުންނެވެ. މިހާތަނަށް 11،660 މީހުން ވަނީ ކޮވިޑުން ރަނގަޅުވެފައެވެ. ކޮވިޑްގައި 46 މީހަކު ވަނީ މަރުވެފަ އެވެ. މިވަގުތު ވެސް ހޮސްޕިޓަލްގައި އެޑްމިޓްކޮށް 95 މީހަކަށް ދަނީ ފަރުވާ ދެމުންނެވެ.\nއަތޮޅުތަކުން 12 ރަށެއްގައި 14 މީހަކަށް ބަލިޖެހިފައި ވެއެވެ. އެޗްޕީއޭއިން ބުނީ 30 ރިސޯޓެއްގައި 52 ފަތުރުވެރިންނާއި 155 މުވައްޒިފުންނަށް ވެސް ބަލި ޖެހިފައިވާ ކަމަށެވެ.


Gulf Craftun raajje gai 400 million dollar ge investment eh kuranee\nގަލްފް ކްރާފްޓުން ރާއްޖޭގައި 400 މިލިއަން ޑޮލަރު އިންވެސްޓެއް ކުރަނީ\nގަލްފް ކްރާފްޓް ކުންފުނިން ފަޅު ހިއްކުމުގެ މަސައްކަތް ކުރަން އެސްއޭއެސްއީ ކޮންޓްރަކްޝަންއާ މިއަދު ހަވާލު ކުރަނީ\nޔޫއޭއީގެ ގަލްފް ކްރާފްޓް ކުންފުނިން ރާއްޖޭގައި ގާތްގަނޑަކަށް 300 މިލިއަން ޑޮލަރާއި 400 މިލިއަން ޑޮލަރު (4,6 ބިލިއަން ރުފިޔާ އާއި 6.1 ބިލިއަން ރުފިޔާ) ގެ އިންވެސްޓްމަންޓެއް ކުރަން ނިންމައިފި އެވެ.\nރާއްޖޭގައި މިހާރު ވެސް ކަނޑު އުޅަނދު ފަހަރު ބަނުމުގެ މަސައްކަތް ފުޅާ ދާއިރާއެއް ކުރާ ގަލްފް ކްރާފްޓު ކުންފުނިން ރާއްޖޭގައި ބޮޑު އިންވެސްޓްމަންޓެއް ކުރުމުގެ ގޮތުން މިއަދު ވަނީ މެމޮރަންޑަމް އޮފް އަންޑަސްޓޭންޑިން (އެމްއޯޔޫ) އެއް ގައި ސޮއިކޮށްފަ އެވެ. ޔޫއޭއީގެ އެންމެ ބޮޑު އެއް ކުންފުނި ކަމަށްވާ ގަލްފް ކްރާފްޓް ކުންފުނީގެ ވިޔަފާރި ރާއްޖޭގައި ފުޅާ ކުރުމުގެ ގޮތުން "ގަލްފް ލެގޫން" ގެ ނަމުގައި ރާއްޖޭގައި ފަޅެއް ތަރައްގީ ކުރަން މިއަދު ހަވާލުކޮށްފައިވަނީ ދިވެހި ކުންފުންޏެއް ކަމަށްވާ އެސްއޭއެސްއީ ކޮންޓްރަކްޝަން ކުންފުންޏާ އެވެ.\nތިލަފުށީގައި ހުންނަ ގަލްފް ކްރާފްޓް މޯލްޑިވްސްގެ ބޯޓުޔާޑުގައި މިއަދު ބޭއްވި ސޮއިކުރުމުގެ މި އެއްބަސްވުމުގައި އެސްއޭއެސްއީ ކޮންޓްރަކްޝަން ކުންފުނީގެ ފަރާތުން ސޮއިކުރެއްވީ އެ ކުންފުނީގެ މެނޭޖިން ޑިރެކްޓަރު ސައުދުއްﷲ އަހުމަދު އެވެ. އަދި ގަލްފް ކްރާފްޓް ކުންފުނީގެ ފަރާތުން ސޮއިކުރެއްވީ ޔޫއޭއީގެ މަހުޖަނެއް ކަމަށްވާ، އަދި އެ ގައުމުގެ ކުރީގެ ފޮރިން މިނިސްޓަރު މުހައްމަދު ހުސެއިން އަލްޝާލީ އެވެ.\nމާލެ އަތޮޅު ސެންތާރާ، ކައިރީގައިވާ ފަޅެއް ހިއްކައިގެން ތަރައްގީ ކުރާ މި މަޝްރޫއުގެ ދަށުން އަށް ރަށެއް ހިއްކާނެ ކަމަށް އެނގިފައިވެ އެވެ. މީގެތެރޭއި ހަތަރު ރިސޯޓެއް ވެސް ހިމެނެ އެވެ. މި ފަޅަކީ ރައީސް އަބްދުﷲ ޔާމީންގެ ވެރިކަމުގައި މާލެ އަތޮޅުން އެ ކުންފުންޏަށް ދޫކުރި ފަޅެކެވެ. ނަމަވެސް އޭރު މަސައްކަތް ފެށިފައެއް ނުވެ އެވެ.\nމި މަޝްރޫއުގެ ދަށުން ގަލްފް ކްރާފްޓުން ބޯޓު ބަންނަ ހާއްސަ ފެކްޓްރީއެއް އެންމެ ޒަމާނީ ވަސީލަތްތަކާއެކު ތަރައްގީ ކުރާނެ އެވެ. އަދި މިތަނުގައި ސަފާރީތަކާއި ޔޮޓު ތަކަށް ހާއްސަ ބަނދަރެއް ވެސް ހަދާއިރު ޒުވާނުން މި ދާއިރާ އިން ތަމްރީން ދޭން މެރިޓައިމް ސްކޫލެއް ވެސް އަޅާނެ އެވެ.\nއެނގިފައިވާ ގޮތުގައި މި މަޝްރޫއުގެ އަގު ގާތްގަނޑަކަށް 400 މިލިއަން ޑޮލަރު (4,6 ބިލިއަން ރުފިޔާ އާއި 6.1 ބިލިއަން ރުފިޔާ) އަށް އަރާނެ އެވެ. މިއީ މި ސަރުކާރު އައި ފަހުން ރާއްޖޭގައި އަމިއްލަ ކުންފުންޏަކުން ކުރާ އެންމެ ބޮޑު އިންވެސްޓްމަންޓެވެ.\nގަލްފް ކްރާފްޓް ކުންފުނިން ފަޅު ހިއްކަން ހަވާލު ކުރަން ބޭއްވި ރަސްމިއްޔާތުގައި ގަލްފް ކްރާފްޓް ކުންފުނީގެ ޗެއާމަން\nމި މަޝްރޫއުގެ ފަށަން ބިން ހިއްކުމާއި ތޮށި ލުމުގެ މަސައްކަތް ކުރަން ހަވާލުކޮށްފައިވަނީ އެނބޫދޫ ލެގޫންގައި މިހާރު ހަދާފައިވާ ރިސޯޓުތައް ހިއްކުމުގެ މަސައްކަތް ކުރިމ އެސްއޭއެސްއީ ކޮންޓްރަކްޝަން ކުންފުންޏާ އެވެ. އެ ކުންފުނިން މި މަޝްރޫއު 2023 ގެ ކުރިން ނިންމާނެ އެވެ.\nރައީސް އަބްދުﷲ ޔާމީންގެ ވެރިކަމުގައި މާލެ އަތޮޅުން 30 ފަޅެއް ޓޫރިޒަމް ތަރައްގީ ކުރަން ދޫކުރި އެވެ. މި ފަޅުތަކުގެ ތެރެއިން ގިނަ ތަންތަނުގައި މިހާރު ވަނީ ބޮޑެތި އިންވެސްޓްމަންޓްތަކެއްކޮށް ހުޅުވާފަ އެވެ. މީގެތެރޭގައި އެންމެ ބޮޑު އިންވެސްޓްމަންޓެއް ކޮށްފައިވާ އެއް ތަނަކީ ތައިލެންޑުގެ ސިންހަ ކުންފުނިން އެނބޫދޫ ފަޅުގައި ތަރައްގީ ކުރި ރިސޯޓެވެ.\nއިންވެސްޓްމެންޓް ފޯރަމް ގަލްފް ކްރާފްޓް ޓޫރިޒަމް + މިނިސްޓްރީ އޮފް އިކޮނޮމިކް ޑިވެލޮޕްެމަންޓް ތިލަފުށީ ކޯޕަރޭޝަން ލިމިޓެޑް ޔުނައިޓެޑް އަރަބް އެމިރޭޓްސް ތިލަފުށި ފައްޔާޒް އިސްމާއީލް މިނިސްޓްރީ އޮފް ޓޫރިޒަމް އިގްތިސޯދު


Dhaiy Hudhu Kurumah Alanaasi, Strawberry Adhi Kaashi Theyoves Beynunkurevidhaane - Vaguthu\nދަތް ހުދުކުރުމަށް އަލަނާސި، ކާށި ތެޔޮ އަދި ސްޓްރޯބެރީވެސް ބޭނުންކުރެވިދާނެ\nދަތްތައް ހުދުކޮށް ސާފުކޮށް ބެހެއްޓުމަކީ ސާފުތާހިރުކަމާއި ދޭތެރޭ ވިސްނާ ކޮންމެ މީހަކުވެސް ވަރަށް އިސްކަން ދޭނޭ ކަމެކެވެ. ދަތް ހުދުކުރުމަށް ޑެންޓިސްޓަށް ގޮސްގެން އެތައް ހާސް ފައިސާއެއް ހޭދަކުރުމުގެ ބަދަލުގައި ގޭގައި އަމިއްލައަށްވެސް ކުރެވިދާނެ ކަންކަން ހުންނާނޭކަން ހަދާންކޮށްލާށެވެ.\nއެގޮތުން ދަތް ހުދުކުރުމަށް އަލަނާސިއަކީ ވަރަށް ރަނގަޅު އެއްޗެކެވެ. އަލަނާސީގައި ހިމެނޭ ބްރޯމެލައިން ނަމަކަށްކިޔާ މާއްދާއަކީ ދަތް އުނގުޅަން އާންމުކޮށް ބޭނުންކުރެވޭ ބޭސްތަކުގައިވެސް ހިމެނޭ އެއްޗެކެވެ. އެ މާއްދާއަކީ ދަތް ހަޑިވެ ރީނދޫކުލައެރުން ވަރަށް ފަސޭހައިން ހުއްޓުވައިދޭ މާއްދާއެކެވެ.\nއަލަނާސީގެ އިތުރުން އެހެން މޭވާ އާއި ތަރުކާރީއަކީއިންވެސް ދަތް ހުދު ކޮށްދޭކަމަށް ވަނީ ބެލެވިފައެވެ. ގިނައިން ހަފަންޖެހޭ މޭވާއާއި ތަރުކާރީ ކެއުމުން ހަފާވަގުތުގައި ދަތުގައި ހުންނަ ނަޖިހާއި ކުލަ ފިލުވައިދޭކަމަށް ބައެއް ތަޖުރިބަކާރުން ވަނީ ބުނެފައެވެ. އެފަދަ އެއް މޭވާއަކީ ސްޓްރޯބެރީއެވެ.\nދެން ދަތް ހުދުކުރުމަށް ކުރެވިދާނެ އަނެއް ކަމަކީ ދަތްތައް ތެލުން ދޮވުމެވެ. ދަތުގައި ހުންނަ ކުލަތައް ނައްތާލައި ސާފުކޮށްދިނުމަށް ތެޔޮ ހިމެނޭ ފެން ފޮދަކުން އަނގަތެރެ ދޮވެ އުޅުމަކީ އާންމުކޮށް އިންޑިޔާގައި ކުރާ ކަމެކެވެ. އެގޮތަށް ބޭނުންކުރެވޭ ތެޔޮތަކުގެ ތެރޭގައި ސަންފްލާވާރ ތެޔޮ އަދި ސެސަމޭ ތެޔޮ ހިމެނޭއިރު ކާށި ތެލަކީވެސް އެގޮތަށް އިންޑިޔާގައި ބޭނުންކޮށް އުޅުނު އެއްޗެކެވެ.\nކާށި ތެލަކީ އޭގައި ލޯރިކް އެސިޑް ގިނަ އަދަދަކަށް ހިމެނޭ އެއްޗެކެވެ. އެއީ އެކި ކަހަލަ ޖަރާސީމު ފަސޭހައިން ނައްތާލައިދޭކަމަށް ދައްކުވައިދީފައިވާ މާއްދާއެކެވެ. އަދި ކާށި ތެލުން އަނގަ ދޮވުމުން އަނގައިގައި ހުންނަ ބެކްޓީރިއާ ވަރަށް ފަސޭހައިން ނައްތާލައިދޭކަމަށްވެސް ތަޖުރިބާކާރު އެތައް ފަރާތަކުން ވަނީ ހާމަކޮށްފައެވެ.\nއޭޕްރީލް 10, 2018 09:12\n1 ފުޅި ބްލީޗް އޯކޭތަ؟\nއޭޕްރީލް 10, 2018 09:15\nޢެމިިިިިހުންބެނުން ކުރާ އެއްޗެހި ދިވެހިން ބޭނުން ކުރާކަށް ނުޖެޔޭ ބަލަ...


Guest house sinaa'athah Iyye ekanives6guesthouse - vNews.mv\nގެސްޓްހައުސް ސިނާޢަތަށް އިއްޔެ އެކަނިވެސް6ގެސްޓްހައުސް\nޠާހިރާ އަޒްހާރު 07 January 2021, 17:31\nއިއްޔެ އެކަނިވެސް6ގެސްޓްހައުސްއެއް އަލަށް ހުޅުވާފައިވާކަމަށް ޓުއަރިޒަމް މިނިސްޓްރީގެ ތަފާސްހިސާބުތަކުން ދައްކައިފިއެވެ.\nޓުއަރިޒަމް މިނިސްޓްރީން ކޮންމެ ދުވަހަކުވެސް އާންމުކުރަމުން އަންނަ ތަފާސްހިސާބުން ދައްކާގޮތުން މިދޔަ އަހަރުގެ އޮކްޓޯބަރު 15 ވަނަ ދުވަހު ގެސްޓްހައުސްތައް ހިދުމަތަށް ހުލުވާލުމާއެކު މިމަހުގެ5ވަނަ ދުވަހުގެ ނިޔަލަށް ހިދުމަތް ދެމުންދިޔައީ 269 ގެސްހައުސްއެއްގައެވެ. ޓުއަރިޒަމް މިނިސްޓްރީން މިއަދު އާންމު ކުރި ތަފާސްހިސާބުން ދެއްކި ގޮތުން މިއަދު މި އަދަދު ވަނީ 275 އަށް އިތުރުވެފައެވެ.\nއިއްޔެ އިތުރު6ގެސްޓްހައުސްއަކުން ހިދުމަތް ދޭން ފަށައި، 106 އެނދު ވަނީ ހިދުމަތަށް ހުޅުވާލާފައިވާ ކަމަށް ޓުއަރިޒަމް މިނިސްޓްރީން ވަނީ ހާމަކޮށްފައެވެ. މިއާއެކު ގެސްޓްހައުސްތަކުން އެކަނިވެސް 5،274 އެނދު ހިދުމަތަށް ހުޅުވާލާފައިވާކަމަށް ޓުއަރިޒަމް މިނިސްޓްރީގެ ތަފާސްހިސާބުތަކުން ދައްކައެވެ.\nމީގެ އިތުރުން 141 ރިސޯޓެއް ހިދުމަތަށް ހުޅުވާލާފައިވާކަމަށާއި، ރިސޯޓުތަކުން 32،636 އެނދު ހިދުމަތަށް ހުޅުވާލާފައިވާކަން ޓުއަރިޒަމް މިނިސްޓްރީގެ ތަފާސްހިސާބުތަކުން ހާމަކުރެއެވެ. 11 ހޮޓަލެއްގައި 1،458 އެނދު ހިދުމަތަށް ހުޅުވާލާފައިވާ ކަމަށާއި، 130 ސަފާރީއެއްގައި 2،504 އެނދު އޮޕަރޭޓްކުރަމުންދާކަމަށް ޓުއަރިޒަމް މިނިސްޓްރީން ހާމަކުރެއެވެ.\nމީގެ އިތުރުން މިއަހަރުގެ ފުރަތަމަ6ދުވަހުގެ ތެރޭ ރާއްޖެ ޒިޔާރަތްކުރި ފަތުރުވެރިންގެ އަދަދު 18،086 އަށް އަރާފައިވާކަމަށް ޓުއަރިޒަމް މިނިސްޓްރީގެ ތަފާސްހިސާބުން ހާމަކުރެއެވެ. މިމަހު ރާއްޖެ ޒޔާރަތްކުރާ ފަތުރުވެރިން 10 ދުވަހު ރާއްޖޭގައި މަޑުކުރާ ކަމަށާއި، މިމަހުގެ ދުވާލެއްގެ މައްޗަށް ރާއްޖެ ޒިޔާރަތްކުރާ ފަތުރުވެރިންގެ އަދަދު އެވްރެޖް ގޮތެއްގައި އުޅެނީ 3،014 ކަމަށްވެސް ޓުއަރިޒަމް މިނިސްޓްރީން ހާމަކޮށްފައިވެއެވެ.\nމިއާއެކު މިދިޔަ ޖުލައި 15 ގައި ރާއްޖޭގެ ބޯޑަރު ހުޅުވާލިފަހުން މިހާތަނަށް ރާއްޖެ ޒިޔާރަތްކުރި ފަތުރުވެރިންގެ އަދަދު ވަނީ 573،485 އަށް އަރާފައެވެ.\nޓުއަރިޒަމް މިނިސްޓްރީން ވަނީ މިއަހަރު ނިމުމުގެ ކުރިން 1.5 މިލިއަން ފަތުރުވެރިން ގެނައުމަށް އަމާޒު ހިފާފައެވެ. އަދި މި އަމާޒަށް ވާސިލްވުމަށް ޓުއަރިޒަމް މިނިސްޓްރީ އަދި އެމްއެމްޕީއާރުސީ ގުޅިގެން ގެންދަނީ ގިނަ މަސައްކަތްތަކެއް ކުރަމުންނެވެ.\nވިޔަފާރި ގެސްޓްހައުސް ރާއްޖެ ޓޫރިޒަމް


Inthihaabu ge massala isthiunaafu nukoh dhigu dhenmee electionun! | Mihaaru\nއިލެކްޝަންސް ކޮމިޝަނުން އިއްޔެ ބޭއްވި ގައުމީ ލަފާ ދޭ ކޮމެޓީގެ ބައްދަލުވުމުގައި ސިޔާސީ ޕާޓީތަކާއި ދައުލަތުގެ މުއައްސަސާތަކުގެ މަންދޫބުން ބައިވެރިވެވަޑައިގަންނަވަނީ. އިންތިހާބުގެ އިސްތިއުނާފް ދިގު ދަންމަނީ ހައި ކޯޓުން ކަމަށް ފާޑުކިޔުން އަމާޒުވިއަސް އިލެކްޝަނުން އިއްޔެގެ ނިޔަލަށް މައްސަލަ ހުށައެއްނާޅާ. --ފޮޓޯ: އިލެކްޝަންސް ކޮމިޝަން\nއިންތިހާބުގެ މައްސަލަ އިސްތިއުނާފް ނުކޮށް ދިގުދެންމީ އިލެކްޝަނުން!\n20 ޑިސެމްބަރ 2016 - 15:29 15 comments\nޖެނުއަރީ 14 ގައި ބާއްވަން އުޅުނު އިންތިހާބު ދެ މަހަށް ސިވިލް ކޯޓުން ފަސްކުރީ ޕީޕީއެމްގެ ރައީސް އަބްދުﷲ ޔާމީންގެ ފެކްޝަނުން ހުށަހަޅައިގެންނެވެ. އެއީ ގާނޫނީ މައްސަލަތަކެއް ކުރިމަތިވާނެ ކަމަކަށް ވާތީ، އެ އަމުރު ހައި ކޯޓުގައި އިސްތިއުނާފްކޮށްފައިވާ ކަމަށް އިލެކްޝަންސް ކޮމިޝަނުން ވަނީ ބުނެފަ އެވެ.\nއޭގެ ފަހުން، ދެ ހަފުތާ ވެފައިވާ އިރު، ސިޔާސީ ޕާޓީތަކާއި އާއްމުންގެ ގިނަ ބަޔަކަށް ވެސް ހީވެފައި އޮތީ މައްސަލަ ކުރި އަށް ނުގެންގޮސް ދިގު ދަންމަނީ ހައި ކޯޓުން ކަމަށެވެ. އެ މައްސަލާގައި ފާޑުކިޔުން ވެސް އަމާޒުވެފައި ވަނީ ހައި ކޯޓަށެވެ.\nއެކަމަކު އިސްތިއުނާފް މައްސަލަ އިއްޔެގެ ނިޔަލަށް ކޯޓަށް ހުށަހަޅާފައި ނުވާ ކަން އެ ކޯޓުގެ އޮފިޝަލް އަމީން ފައިސަލް ކަށަވަރު ކޮށްދެއްވި އެވެ.\nއަމީން ވިދާޅުވީ އިސްތިއުނާފަށް ހުށަހެޅި ފޯމުގައި ހުރި ބައެއް ކަންތައް އިސްލާހު ކުރަން އިލެކްޝަންސް ކޮމިޝަނަށް އެންގި ކަމަށެވެ. އިސްތިއުނާފް ކުރި އަށް ގެންދެވޭނީ އަލުން ފޯމް ހުށަހެޅުމުން ކޯޓުން މައްސަލަ ބަލައިގަތުމަށް ފަހު ކަމަށް އޭނާ ވިދާޅުވި އެވެ.\n"މިހާރު" އަށް އެނގިފައިވާ ގޮތުގައި އިސްތިއުނާފް ކުރުމަށް އޮންނަ 10 ދުވަހުގެ މުއްދަތު ހަމަވުމާ އެކު ހައި ކޯޓުން ވަނީ އިލެކްޝަންސް ކޮމިޝަނަށް ދެ ވަނަ ފުރުސަތެއް ދީފަ އެވެ.\nހައި ކޯޓުގައި މައްސަލަ އިސްތިއުނާފް ނުކޮށް ލަސްކުރި ސަބަބާ ގުޅޭ ގޮތުން އިލެކްޝަނުގެ ބަހެއް ނުލިބުނެވެ.\nއެ ކޮމިޝަނުގެ މެމްބަރު އަހްމަދު އަކްރަމް ވިދާޅުވީ އިންތިހާބުގެ މައްސަލަ އިސްތިއުނާފްކުރުމުގައި އިލެކްޝަންސް ކޮމިޝަނުން އަންނަނީ ފުރިހަމަކުރަން ޖެހޭ ގާނޫނީ ހުރިހާ ކަމެއް ފުރިހަމަކުރަމުން ކަމަށެވެ.\nއެއް ގޮތަކުން ބަލާއިރު އިސްތިއުނާފްކުރުން މިހާރު މި އޮތީ ބޭކާރު ކަމަކަށް ވެފަ އެވެ. ސަބަބަކީ ދަށު ކޯޓުގެ ހުކުމް ގޯސް ކަމަށް ހައި ކޯޓުން ނިންމިޔަސް، ޖެނުއަރީ 14 ގައި އިންތިހާބު ބޭއްވުމުގެ ފުރުސަތު ނެތުމެވެ. ސިވިލް ކޯޓުން ކައުންސިލް އިންތިހާބު ފަސްކުރަން އަމުރުކުރީ، ޕީޕީއެމްގެ މުސްތަޝާރު ރައީސް އަބްދުﷲ ޔާމީންގެ ފެކްޝަނުން އެ ގޮތަށް ބޭނުންވެގެން ކޯޓަށް މައްސަލަ ހުށަހެޅުމުންނެވެ. އެ ހުކުމުގައި ބުނެފައި ވަނީ ޕީޕީއެމަކީ ރާއްޖޭގެ އެންމެ ބޮޑު ޕާޓީ އަށް ވާއިރު، އެ ޕާޓީ އަށް ދިމާވި މައްސަލަތަކުގެ ސަބަބުން އިންތިހާބަށް ތައްޔާރުވުމުގެ ފުރުސަތު ގެއްލިފައިވާ ކަމަށެވެ. ޕީޕީއެމަށް ބައިވެރި ނުވެވޭ ފަދަ ގޮތަކަށް އިންތިހާބު ބޭއްވުމަކީ ޑިމޮކްރަސީގެ އުސޫލުތަކާ ހިލާފް ކަމެއް ކަމަށާއި އޭގެ ސަބަބުން ދައުލަތުގެ އާންމު މަސްލަހަތަށް ގެއްލުންވުމުގެ ފުރުސަތު އޮތް ކަމަށް ވެސް ހުކުމުގައިވެ އެވެ. ޕީޕީއެމް ދެ ބައި ވީ، ރައީސް ޔާމީނާއި ޕީޕީއެމްގެ ރައީސް މައުމޫން އަބްދުލްގައްޔޫމާ ދެމެދު އުފެދުނު ބޮޑު ޚިޔާލު ތަފާތުވުމެއްގަ އެވެ.\nއިތުރު ލިޔުންތައް ހައި ކޯޓް އިލެކްޝަންސް ކޮމިޝަން ކޯޓް ލޯކަލް ކައުންސިލްތައް ލޯކަލް އިންތިހާބު


Zigzeg futsal mubaaraathuge semeeah polis teemaai emendeeef\nޒިގްޒެގް ފުޓްސަލް މުބާރާތުގެ ސެމީއަށް ޕޮލިސް ޓީމާއި އެމްއެންޑީއެފް\nކުޅުދުއްފުށީގައި މިހާރު ކުރިއަށްދާ ޒިގްޒެގް އިންޓަރ އޮފީސް ފުޓްސަލް މުބާރާތުގެ ސެމީ ފައިނަލް ފުރަތަމަ ޖާގަ ޕޮލިހާއި އެމްއެންޑީއެފް ހޯދައިފި އެވެ.\nއޭގެ ތެރެއިން ޕޮލިސް ޓީމް ސެމީއަށް ދިޔައީ ގްރޫޕް ބީގެ އެއްވަނަ ޓީމުގެ ގޮތުގައި އެވެ. އެ ގްރޫޕުގެ ދެވަނަ ޓީމުގެ ގޮތުގައި ސެމީއަށް ދިޔައީ އެމްޑީއެފްގެ ޓީމެވެ.\nޕޮލިސް ޓީމް ސެމީ އަށް ދިޔައީ ކުޅެވުނު4މެޗުގެ ތެރެއިން އެއްވެސް މެޗަކުން ބަލިނުވެ 12 ޕޮއިންޓާއެކު އެވެ. އެ ޓީމު 20 ލަނޑު ޖެހިއިރު ބައިކޮޅަށް ވަދެފައިވަނީ އެންމެ7ލަނޑެވެ.\nދެވަނަ އަށް ސެމީ އަށް ދިޔަ އެމްޑީއެފް އެއް މެޗުން ބަލިވިއިރު އެހެން މެޗުތަކުން މޮޅުވެ ލިބިފައިވަނީ9ޕޮއިންޓު އެވެ.\nގްރޫޕް ބީގެ ދެ މެޗު އިއްޔެ ވަނީ ކުޅެފައި އެވެ. އިއްޔެގެ ފުރަތަމަ މެޗްގައި ބައްދަލު ކުރީ އެމްއެންޑީއެފް އާއި ކުޅުދުއްފުށީ ކައުންސިލް އެވެ. މި މެޗް އެމްއެންޑީއެފް އިން ކާމިޔާބްކުރީ 10 ލަނޑު 1 ލަނޑުންނެވެ. މި މެޗްގައި އެމްއެންޑީއެފްގެ އަހުމަދު އަލީ ވަނީ5ލަނޑު ކާމިޔާބްކޮށްފައެވެ.\nމީގެ އިތުރުން މެޗްގެ މޮޅުކުޅުންތެރިއަކަށް ހޮވުނު އެޓީމްގެ އަބްދުﷲ ނާސިފް ވަނީ2ލަނޑު ޖަހާފައެވެ. އަދި އެޓީމްގެ އަބޫބަކުރު ޒަކަރިއްޔާ އާއި، އަބްދުއްރައްޒާގް މުހައްމަދު އަދި މުހައްމަދު މޫސާވެސް ވަނީ އިއްޔެގެ މެޗްގައި ލަނޑެއް ޖަހާފައެވެ. މިމެޗްގައި ކައުންސިލްގެ ހަމައެކަނި ލަނޑު ޖަހާފައިވަނީ މައުރޫފް އާދަމެވެ.\nމިމުބާރާތުގައި އިއްޔެ ކުޅުނު2ވަނަ މެޗް ކުޅުދުއްފުށި ޕޯޓްސް ލިމިޓެޑްގެ ޓީމް ކާމިޔާބުކުރީ ކަސްޓަމާއި ބައްދަލުކޮށް4ލަނޑު3ލަނޑުންނެވެ. މިމެޗްގެ މޮޅު ކުޅުންތެރިއަކަށް ހޮވުނު ޕޯޓްސްގެ މުހައްމަދު ހަސަން ވަނީ2ލަނޑު ޖަހާފައެވެ. އަދި އެޓީމްގެ މުސްތަފާ އަލީ އާއި އަޝްރަފް މުހައްމަދު ވެސް ވަނީ ލަނޑެއް ޖަހާފައެވެ.\nމި މެޗްގައި ކަސްޓަމްސްގެ2ލަނޑެއް އެޓީމްގެ އަހުމަދު މުހައްމަދު ވަނީ ކާމިޔާބްކޮށްދީފައެވެ. އަދި އެޓީމްގެ އަނެއް ލަނޑު ކާމިޔާބްކޮށްފައިވަނީ މެޗްގެ ފުރަތަމަ މިނެޓްގައި އަލީ އާދަމެވެ.\nމިމުބާރާތުގައި މިއަދުވެސް2މެޗް ކުޅުމަށް ވަނީ ހަމަޖެހިފައެވެ. ފުރަތަމަ މެޗްގައި ބައްދަލުކުރާނީ ދިރާގާއި އަތޮޅު ކައުންސިލެވެ. އަދި ދެވަނަ މެޗްގައި ބައްދަލު ކުރާނީ އޭއީސީ އާއި އެސްޓީއޯ އާރސީ އެވެ.\nގްރޫޕް އޭ ގެ އެންމެ ކުރީގައި މިވަގުތު އޮތީ އެސްޓީއޯގެ ޓީމާއި ހޮސްޕިޓަލުގެ ޓީމެވެ.


Cindrella job eh beynuntha? faivaanah araigen bodu musaaraeh!\nއޮށޯވެލައިގެން އޮވެ ވެސް ސިންޑްރެއްލާ ޖޮބުން މުސާރަ ލިބޭ\nމަސައްކަތެއް ނުކޮށް ފައިސާ ލިބުމަކީ ވަރަށް ގިނަ މީހުންގެ ހުވަފެނެކެވެ. ތަނެއްގައި ރީއްޗަށް އިށީނދެލައިގެން އެއްވެސް ކަމެއް ނުކޮށް އިނދެ ބެންކަށް ބޮޑު މުސާރައެއް ވަންނަ ވަޒީފާއެއް ހަމަ ގައިމުވެސް ވަރަށް ގިނަ ބައެއްގެ ހުވަފެނަކަށް ވާނެ އެވެ. އިނގިރޭސި ވިލާތުގެ ކުންފުންޏަކުން މިހާރު ވަޒީފާއަށް އިއުލާން ކޮށްފައިވަނީ މިފަދަ މަސައްކަތަކަށެވެ. މި ވަޒީފާގައި ކުރަން ޖެހޭނެހާ ވެސް ކަމަކީ އެ ކުންފުނިން ދޭ ފައިވާނަކަށް އަރައިގެން އުޅުމެވެ.\nބެޑްރޫމް އެތުލެޓިކްސް ކިޔާ މި ކުންފުނިން ދެ މަގާމެއް އިއުލާން ކޮށްފައި ވެއެވެ. އަންހެނަކަށާއި ފިރިހެނަކަށެވެ. މި ވަޒީފާގެ ޕްރޮފައިލް އަކީ "ސްލިޕާ ޓެސްޓާ ފޯ 2021" އެވެ. މި ވަޒީފާގައި އުޅޭ މީހުން އެ ކުންފުނިން ޑިޒައިންކުރާ ފަހުގެ ފެޝަންތަކުގެ ފައިވާންތަކަށް އަރައިގެން މަހަކު 24 ގަޑިއިރު އުޅުމެވެ. މިއީ މަހަކު ދެ ދުވަހު 12 ގަޑިއިރު އުޅެން ޖެހޭނެ ވަޒީފާ އެކެވެ. ވީމާ އެހެން ވަޒީފާތަކުގައި އުޅޭ މީހުންނަށް ވެސް މި ވަޒީފާގައި ވަރަށް ފަސޭހައިން އުޅެވޭނެ އެވެ. އަދި 12 މަހުގެ ކޮންޓްރެކްޓް ލިބޭ ފަރާތަކަށް 12 ޖޯޑު ފައިވާން ވެސް ހިލޭ ލިބޭނެ އެވެ. އަދި ބޮޑު މުސާރައެއް ވެސް ލިބޭނެ އެވެ.\nމި ކުންފުނީގެ ވެބްސައިޓްގައިވާ މި ވަޒީފާގެ އެނައުންސްމަންޓްގައި ބުނެފައިވަނީ ދުނިޔޭގެ މި ސިންޑްރެއްލާ ވަޒީފާ ދެ ކެންޑިޑޭޓަކަށް ހުޅުވާލާފައިވާ ކަމަށެވެ. އެއީ އަންހެނަކަށާއި ފިރިހެނަކަށް ކަމަށާއި މި މީހުންގެ މުސާރައަކީ މަހަކު 333 ޕައުންޑް ކަމަށް ވެސް މި އިއުލާނުގައި ބުނެފައި ވެއެވެ.\nއިނގިރޭސި ވިލާތުގެ "ދަ ސަން" އާ ވާހަކަ ދައްކަމުން އެ ކުންފުނީގެ ޑައިރެކްޓަރު ހޯވާޑް ވެޓާ ބުނީ ރީތި ފައިވާނަށް އަރައިގެން އުޅެން ބޮޑު މުސާރައެއް ދިނުމަކީ އެ ވަޒީފާއަށް ހޮވޭ މީހުންނަށް ފެއަރީ ޓޭލް އެއް ފަދަ ކަމެކެވެ. ނަމަވެސް މިކަމަކީ އެ ކުންފުންޏަށް ވަރަށް މުހިއްމު ކަމެއް ކަމަށް އޭނާ ބުންޏެވެ. ސަބަބަކީ އެ ކުންފުނިން އުފައްދާ ފައިވާންތަކަކީ ފަޔަށް އަރާމު ލިބޭ ފައިވާންތަކެއް ކަން ޔަގީންކުރުމަށެވެ. އެހެންކަމުން ރަސްމީކޮށް "ބްރޭންޑް ޓެސްޓާ" އައްޔަންކުރުމަކީ އެ ކުންފުނިން އުފައްދާ ބްރޭންޑްތަކުގެ ފެންވަރު ރަނގަޅުކުރަން ވަރަށް މުހިއްމު ކަމެއް ކަމަށް ދެކޭ ކަމަށެވެ.\nއިންޑިޔާގެ ބެންގަލޫރޫގެ ކުންފުންޏަކުން 2019 ވަނަ އަހަރު މިފަދަ ވަޒީފާއަކަށް މީހުން ހޯދި އެވެ. އެ ފަހަރު އިއުލާންކުރީ "ސްލީޕިން އިންޓާންޝިޕް" އަށެވެ. މަހަކު އެއްލައްކަ ރުޕީސް ލިބޭ މި ވަޒީފާގައި ކެންޑިޑޭޓުންނަށް ޖެހެނީ ކޮންމެ ދުވަހަކު ނުވަ ގަޑިއިރު ނިދާށެވެ.


ރާއްޖެއަކީ ގުދުރަތީ ވަސީލަތްތައް ގިނަ ގައުމެއް ކަމަށާއި އެރަށްތައް ވައްލަ ބިސްއަޅަން އޮތީމާ ރަންގަނޑެކޭ ހިލަގަނޑެކޭ ވާނީ އެއްވަރު ކަމަށް ރައީސް ނަޝީދު ވިދާޅުވެއްޖެ – Maldivian Democratic Party\n07 ޑިސެމްބަރު 2012\nރާއްޖެއަކީ ގުދުރަތީ ވަސީލަތްތައް ގިނަ ގައުމެއް ކަމަށާއި އެރަށްތައް ވައްލަ ބިސްއަޅަން އޮތީމާ ރަންގަނޑެކޭ ހިލަގަނޑެކޭ ވާނީ އެއްވަރު ކަމަށް ރައީސް ނަޝީދު ވިދާޅުވެއްޖެ\nރާއްޖެއަކީ ގުދުރަތީ ވަސީލަތްތައް ގިނަ ގައުމެއް ކަމަށާއި ރާއްޖޭގެ ރީތި ރަށްތަކުގައި އިންވެސްޓްނުކޮށް ދޫކޮށްލެވިފައި ވައްލަ ބިސްއަޅަން ބޭއްވީމާ ރަންގަނޑެކޭ ހިލަގަނޑެކޭ ވާނީ އެއްވަރު ކަމަށް ރައީސް ނަޝީދު މިރޭ ވިދާޅުވެއްޖެއެވެ.\nބޮޑު ތިލަދުންމަތީ ވައުދުގެ ދަތުރުގައި މިރޭ ދިއްދޫގައި ބޭއްވި ޖަލްސާގައި ވާހަކަފުޅުދައްކަވަމުން އެމަނިކުފާނު ވިދާޅުވީ މިއަދު ފެންނަމުން މިދަނީ ތަރައްގީގެ މަގު ނޫން ކަމަށާއި، ރާއްޖެ ބިކަ ހާލުގައިވާ ތަން ކަމަށެވެ. އަދި އާ ގާނޫނު އަސާސީއެއް ހޯދީ ރާއްޖެ ތަރައްގީ ކުރުމަށް ކަމަށް ވެސް އެމަނިކުފާނު ވިދާޅުވިއެވެ. މީގެ އިތުރުން ރާއްޖެއަކީ ގުދުރަތީ ވަސީލަތްތައް ގިނަ ގައުމެއް ނަމަވެސް އެ މުއްސަނދިކަމުގެ ބޭނުން ނުކުރެވި، މިހާރު ރައްޔިތުންނަށް ލިބެމުން މިދަނީ ރައްޔިތުންނަށް ހައްގު މި މިންވަރު ނޫން ކަމަށާއި، ރާއްޖޭގެ ތަރައްގީއަށްޓަކައި އެ ގުދުރަތީ ވަސީލަތްތައް އެމްޑީޕީން “ހަބޭހަށް” ބޭނުންކުރާނޭ ކަމަށް ރައީސް ނަޝީދު ވިދާޅުވިއެވެ.\nރާއްޖެ ދިވެހީންގެ އަތުން ބީވެ ފުންވަޅުގަނޑަކަށް ވެއްޓެންދާ ކަމަށާއި، ދިވެހީންގެ އަގީދާ ވެސް ބަލިކަށިވަމުންދާ ކަމަށް މިރޭގެ ޖަލްސާގައި ރައީސް ނަޝީދު ވިދާޅުވިއެވެ. އަދި އެމްޑީޕީއަށް މިރާއްޖެ ތަރައްގީ ކުރެވޭނޭ ކަމަށާއި، ރާއްޖެ ބަދަލުކުރެވޭނޭ ކަމަށާއި، އެކަން ކޮށްފައި ނޫނީ ހުއްޓަވައި ނުލައްވާނޭ ކަމަށް ވެސް އެމަނިކުފާނު ވިދާޅުވިއެވެ.\n“އަޅުގަނޑުމެންގެ ރާއްޖެ މިދަނީ ބީވެގެން. މިރާއްޖެ މިދަނީ ބީވެގެން. އަޅުގަނޑުމެންގެ އަގީދާ މިދަނީ ބަލިކަށިވަމުން. އަޅުގަނޑުމެންނަށް މިރާއްޖެ ތަރައްގީ ކުރެވޭނެ. މިރާއްޖެ ބަދަލުކުރެވޭނެ. އަޅުގަނޑުމެން އެކަންކޮށްފައި ނޫނީ ނުހުއްޓާނެ.” ރައީސް ނަޝީދު ވިދާޅުވިއެވެ.\nގައުމަށްޓަކާ އޭ ކިޔައިގެން އެދައްކަނީ ހުސް ދޮގު ވާހަކަ ކަމަށާއި، އެ ގައުމަށްޓަކާ ގައި އަތެއް ނުލެވޭނޭ ކަމަށް އެމަނިކުފާނު މިހާރު ވިދާޅުވަމުންގެންދަވާ ވިދާޅުވުން މިރޭ ވެސް ތަކުރާރުކުރެއްވިއެވެ. އަދި ގައުމެއް ތަރައްގީ ކުރެވޭނީ އިޖުތިމާއީ ރައްކާތެރިކަން ފޯރުކޮށްދީ ފަގީރުކަމުން އަރައިގަނެވިގެން ކަމަށް ވެސް އެމަނިކުފާނު ވިދާޅުވިއެވެ.\n“ގައުމަށްޓަކާ އޭ ކިޔައިގެން އެ ހަދަނީ ހުސް ދޮގު. އެއީ ހުސް ދޮގު. ގައުމަށްޓަކާ ގައި އަތެއް ނުލެވޭނެ. ނަރުދަމާ ގައި އަތްލެވޭނެ. ބޯހިޔާވަހިކަމުގައި ނިދޭނެ. އެކަނިވެރިމައިންނާއި، ނިކަމެތިންނާއި އުމުރުން ދުވަސްވީ މީހުންނަށްދޭ އިނާޔަތުން އިޖުތިމާއީ ރައްކާތެރިކަން ލިބޭނެ. ގައުމަށްޓަކައި ކަންތައް ކުރުމަކީ އެކަނިވެރިމައިންނާ އަޅާލުން. ކުދިން އަޅާލުން ލިބިގެން ބޮޑުވާނީ އެކަނިވެރިމައިންނާ އަޅާލެވިގެން. ނިކަމެތިންނާ އަޅާލުން. ފަގީރުކަމުން އަރައި ގަނެވޭނީ ނިކަމެތިންނާ އަޅާލައިގެން. ފަގީރުކަމުން އަރައި ނުގަނެވޭ އެއްވެސް ގައުމަކަށް ތަރައްގީއެއް ނުގެނެވޭނެ.” ރާއްޖޭގެ ފުރަތަމަ ޑިމޮކްރެޓިކް ރައީސް، ރައީސް ނަޝީދު ވިދާޅުވިއެވެ.\nރައީސް ނަޝީދު އިތުރަށް ވިދާޅުވީ އެމްޑީޕީގެ ސަރުކާރުގެ ތަރައްގީގެ މަޝްރޫއުތަކަކީ ވަށާޖެހޭ ތަރައްގީގެ މަޝްރޫއުތަކެއް ކަމަށާއި، އެ މަޝްރޫއުތައް ނިމޭއިރު ފުޓުބޯޅަ ދަނޑުހެދުމާއި، ބިންހިއްކުމާއި، ނަރުދަމާ އާއި ފެނާއި، މިފަދަ ތަރައްގީގެ އެތައް ކަމެއް ނިމިފައި ހުންނާނޭ ކަމަށެވެ.\nމިރޭގެ ޖަލްސާގައި އެމްޑީޕީއާއި ދިއްދޫ އިން އަލަށް ގުޅުނު ބައެއް ފަރާތްތަކުގެ ފޯމުތައް ހަވާލުކުރުމާއި، ދިއްދޫ އެމްޑީޕީ އަންހެނުންގެ ރޫހުގެ ފަރާތުން އެމްޑީޕީގެ ފްލެގްމޭންގެ ނަމުން މަޝްހޫރުވެފައިވާ ސަމަދުބެއަށް ހަނދާނީ ހަދިޔާއެއް އެރުވުން ވެސް އޮތެވެ.\nއެމްޑީޕީގެ މެންބަރޝިޕް ފޯމުތަކާއި ހަވާލުވެވަޑައިގެންނެވީ އެމްޑީޕީގެ އިސްލީޑަރު އަދި އެޕާޓީގެ ރިޔާސީ ކެންޑިޑޭޓް ރައީސް މުޙައްމަދު ނަޝީދާއި، އެޕާޓީގެ ޗެއަރޕާސަން ނައިބު އިދާރީ އަލީ ޝިޔާމް އެވެ.


އަންވަރު އިބްރާހީމް 16 August 2018, 08:59\n(14 އޯގަސްޓް 2018 އާ ގުޅޭ)\nއެ ދުވަހު ދެވަނަ ފަހަރަށް ވެސް އަހަރެން ވޯޓުލާން ދިޔައީމެވެ. ހަވީރުގެ އެ ފިނި ވަގުތު ބައްޕައާއެކު ދެވުނީ ރަށުގެ ސުކޫލާ ހަމައަށެވެ. އެފަހަރު ވެސް ވީ އެހެންނެވެ. އަހަރެންނަށް ވާ ގޮތް ޚުދު އަހަރެންނަކަށް ވެސް ނޭނގެއެވެ. ފާޑެއްގެ އަނދިރި ގަނޑެއް ވާށާލައި ބޮލަށް އެނބުރުން އަރަނީއެވެ. ހޭ އެރިއިރު އަހަރެން އޮތީ ގޭގައެވެ. އޭރު އިރު އޮއްސެނީއެވެ.\nދިމާވި ކަންތަކާމެދު އަހަރެން ވިސްނީމެވެ. ވޯޓު ނުލެވުނީތީވެ ހިތާމަކުރީމެވެ. އެކަމާ ބައްޕަ ބުނަނީ އަހަރެން ހާސްވަނީ ކަމަށެވެ. ނަމަވެސް އެއީ ތެދެއްކަމަކަށް އަހަރެންނަކަށް ގަބޫލެއް ނުކުރެވެއެއެވެ. ހާސްވާންވީ ސަބަބެއް ޚުދު އަހަރެންނަކަށް ނުވިސްނެއެވެ. އެހެން ނޫންނަމަވެސް ހާސްވާނަމަ އެކަން އެންމެ ރަނގަޅަށް އެނގޭނީ ވެސް އަހަރެންނަކަށް ނޫން ހެއްޔެވެ؟\nއޭގެ ފަސް އަހަރު ފަހުން ވެސް ވޯޓުލާ ދުވަސް އަހަރެންނާ ބައްދަލުކުރިއެވެ. އެދުވަހަށް އަހަރެން ތައްޔާރުވީމެވެ. ކުރީ ފަހަރާ ޚިލާފަށް ވަރަށް ނަލަ ހެދުނީމެވެ. ނަމަވެސް ކަންތައްވީ ކުރީ ފަހަރުވެސް ކަންތައް ވީގޮތަށެވެ. އެހިސާބަށް ދެވޭ ގޮތެއް ނުވިއެވެ. އެއަށްވުރެ ކުރިން އަހަރެން ވެއްޓެނީއެވެ.\nއެދުވަހަށް ފަހު އަހަރެން ނިންމީ ވޯޓުލާން ނުދާށެވެ. އެކަން ނުކުރާށެވެ. އެކަން ކުރާނަމަ އަހަރެންނަށް ގޮތްތަކެއް ވާނެކަމަށް އަހަރެންނަށް ގަބޫލުކުރެވެއެވެ. އެކަން ޔަގީން ވެސް ކުރެވެއެވެ. އެކަން ވާގޮތް ބައްޕަ އޮތީ އަހަރެންނަށް ކިޔައިދީފައެވެ. އެއީ ކިހިނެއް ވެގެން ވާކަމެއްކަން ފައިލުބަލާ މީހެއްގެ އެހީގައި ބައްޕަ އަހަރެންނަށް ކިޔައިދިނެވެ. އެކަން ރަނގޅު ކުރަންވެސް ބައްޕަ މަސައްކަތް ފެށިއެވެ. ނަމަވެސް އެކަން ރަނގަޅު ނުކުރެވި އުޅެނިކޮށް އެމީހާ މި ދުނިޔެއާ ވަކިވީއެވެ. އެދުވަހަށް ފަހު ބައްޕަގެ ނަސޭހަތަކީ އަހަރެން ވޯޓުލާން ނުދިއުމެވެ. އެކަން ނުކުރުމެވެ. އެކަމަކު މިއަދު ދަރިފުޅު އެ އެދެނީ އެކަން ކުރާށެވެ. އެ ހައްގުގެ ބޭނުން ކުރާށެވެ.\nފޭބި ކަރުނަތައް އަހަރެން ފުހެލީމެވެ. އެނދުން ތެދުވީމެވެ. ނަފުސުގެ މައްޗަށް ގަދަވެގަތީމެވެ. ކުޑަކޮށް ރީތިވެލީމެވެ. އެއަށްފަހު ކޮޓަރީންވެސް ނުކުމެ ދަރިފުޅުގެ ގާތަށް ދިޔައީމެވެ.\n"ކޮބާ ހިނގާބަލަ މަންމައާއެކު ސްކޫލު ދޮށަށް" އަހަރެން ބުނީމެވެ.\n"ވޯޓުލާން" ވަރަށް ހިނިތުންވެ ހުރެ ދަރިފުޅު ސުވާލުކުރިއެވެ.\n"ދަރިފުޅު ބުނީތީވެ މަންމަ ބޭނުންވީ މިކަން ކުރާން. މިކަމުގެ ހަގީގަތް ދަރިފުޅަށް ބުނެދޭން. މަންމަ ވޯޓުލާން ނުދާ ސަބަބު ދަރިފުޅަށް ދައްކައިދޭން" އަހަރެން ޖަވާބުދިނީމެވެ. މޫނުމަތިން އެއްވެސް އަސަރެއް ނުދައްކަމެވެ. ހިތުގައިވާ ހާސްކަން ހާމައެއް ނުކުރަމެވެ. ހިތް ބުނަމުން ދިޔައެވެ. މިފަހަރު އެހެން ނުވެ ހިނގައިދާނެއެވެ. މިއީ އެތައް އަހަރެން ފަހެވެ. އެގެ ބާރު ވެސް ކެނޑިދާނެއެވެ. މިއީ އެހެން ޒަމާނެކެވެ.\nއަހަރެން ހުރީ ދަރިފުޅުގެ އަތުގައި ހިފަހައްޓާލައިގެންނެވެ. ރަށުގެ ބޮޑުމަގަށް ނުކުން އިރު މީހުންތައް ކޮޅުކޮޅަށް ހިނގަނީއެވެ. ބައެއް މީހުން ހަޅޭއްލަވާ އަޑުވެސް އިވެއެވެ. ހާސްކަމާއި ނުތަނަވަސްކަން ބައެއް މީހުންގެ މޫނުމަތިން ފެންނައިރު އަހަރެންނާ ދިމާއަށް ވަރަށް ނޫން ގޮތަކަށް ބައެއް މީހުން ބަލާކަން ވެސް އަހަރެންނަށް ފާހަގަކުރެވުނެވެ.\nހޭއެރިއިރު އަހަރެން އޮތީ ގޭގައެވެ. ލޯ ހުޅުވާލިއިރު ދަރިފުޅު އިނީ ރޯށެވެ. އަހަރެންނަށް ދެ ފަރާތަށް ބަލައި ލެވުނެވެ.\n"މަންމާ. ކިހިނެއްވީ؟" ސުވާލުކުރީ ދަރިފުޅެވެ. އަހަރެން ޖަވާބެއް ނުދެމެވެ. އަނެއްކާ ވެސް ލޯމަރާލޯމެވެ. ދެން ލޯހުޅުވީ އޭގެ އިރުތަކެއް ފަހުންނެވެ.\n"ދަރިފުޅާ... މަންމަ ވޯޓުލާން ނުދަނީ މިހެންވެ. މަންމަ ދާ ކޮންމެ ފަހަރަކުވެސް މަންމަ ގެއަށް ގެންނަނީ ހޭނެތިގެން. މިކަމާ ހަދާ މީހުން ތިބެނީ ރުޅިއައިސްފައި. އެހެން ވާކަން އެނގޭއިރު މަންމަ ދާތީ ތިބެނީ ހިތްހަމަ ނުޖެހިފައި. މަންމަ މިފަހަރު ވޯޓުލާން ނުކުތީ މަންމަ ހަދަނީ ތެދުކަން ބުނެދޭން. މިކަން މަންމަ ނުކުރާ ސަބަބު ބުނެދޭން. މިހާރު ދަރިފުޅަށް އެނގޭނެ މަންމަ ވޯޓުލާން ނުދާ ސަބަބު" އަހަރެން ބުނީމެވެ.\n"އާނ. ދެން ދުވަހަކު ވެސް މިކަންކުރާކަށް މަންމަ ގާތަކު ނުބުނާނަން" ދަރިފުޅު ވަރަށް މަޑުމަޑުން އަހަރެންގެ ކަންފަތް ދޮށުގައި ބުނެލި އެވެ.